
NA SANIACH OPRETEKY
K SEVERNÉMU
ĽADOVÉMU OCEÁNU
OBCHODNÍK S KOŽUŠINAMI PETE SI OBLIEKOL SOBÍ PLÁŠŤ A PALČIAKY A VYŠIEL DO nepríjemného se​verozápadného vetra po náruč dreva. Fujavica tak na neho dotierala, že ledva videl jazero Athabaska, ležiace priamo pred ním. „Hnusné počasie,“ zahundral a vykročil ku kope dreva.
Náhle sa zastavil a načúval. Čo to? Ozvalo sa to znovu, teraz sa už nemôže mýliť. Sprava, nie zďale​ka, donieslo cez vietor zvuky. Voľakto poháňa psí záprah k obchodnej stanici.
Rad psov sa vynoril zo sivej tmy a za saňami šiel chlap na snežniciach. Všetci boli takí oblepení inovaťou a snehom, že temer splývali s fujavicou.
„Haló, Pete!“ povedal neznámy a podal mu ruku. Bol to pomenší rozložitý päťdesiatnik, vzpriamený, s hrubým hlasom.
Pete mu odpovedal na pozdrav. Neznámy vyze​ral ani strašidlo, iba kosť a koža. Oči mal akoby zatisnuté hlboko do lebky, líca vpadnuté, na zvrás​kavenej koži rany od mrazu a na krátkej brade mu viseli cencúle.
Hneď bolo vidieť, že ten človek je na severe doma. Petemu sa aj zdali jeho hlas a postava akési známe, no tvár príchodzieho už temer strácala ľud​skú podobu, taký bol vychudnutý a zúbožený. Pete si za nič na svete nemohol spomenúť, kam toho chlapíka zaradiť. A predsa si myslel, že pozná väč​šinu bielych lovcov kožušín, čo sa potĺkajú po pustatinách severnej Kanady.
Ale potom si všimol fúzy, ktoré kde-tu vytŕčali spod ľadovej pokrývky. Boli ohnivo červené ako líščí kožuch. Tu mu svitlo a hneď vyhŕkol:
„Nech ma parom vezme, ak to nie je Klondyke Bill!“

„Môžbyť,“ odpovedal druhý sucho.
„Vzácny vták v týchto ďalekých južných lesoch,“ povedal Pete. „Nazdal som sa, že sa preháňaš s divými sobmi v severnej tundre.“

„Odtiaľ prichádzam,“ odvetil Bill a začal vypriahať psov.
„Pekná prechádzka, takých päťsto-šesťsto kilometríkov!“

„Nemohol som inak. Soby v čertoch a psi by mi boli podochli hladom.“

Pete pozrel na záprah, na päť statných polárnych psov. Bol to žalostný pohľad, boli iba kosť a koža. Štyria z nich zaspali, len čo sa zvalili do snehu, takí boli vyčerpaní. Iba vedúci pes, ťažký sivý obor, nezaspal. Ležal, olizoval si skrvavené laby a z času na čas ostražito pozrel na svojho pána.
Uprostred vypriahania sa Bill vzpriamil. Trocha sa zatackal a sťažka sa oprel o sane. Ale vzápätí sa spamätal a pokračoval, akoby sa nič nebolo stalo.
„Počuj,“ povedal Pete, „choď si do chaty trocha vydýchnuť, ja ich nejako vypriahnem. Dnes máš už toho dosť.“

„Vydýchni si, vydýchni,“ nazlostene zašomral Bill. „Nepotrebujem nijakú pomoc. Ale máš trocha rýb pre psov?“

„Isteže,“ odvetil Pete a rozbehol sa ku cachetu
 pri vode. Tam na žrdiach viseli tučné ryby z jesen​ného lovu, prikryté čečinou.
Len čo Bill vypriahol záprah, vykopal v snehu jamy v závetrí za domom. Potom zavolal na psov. Ale iba vedúci pes Sheriff sa zmohol na to, aby ho počúvol. Ostatných musel chytiť za kožu na chrbte a odvliecť k jamám. Hrešil a nadával, ako to už zvykol, ale pritom ich ukladal s láskou. Napokon drsne pohladil Sheriffa po hlave. Zviera na neho pozrelo, zavrtelo chvostom, vopchalo si ňufák pod chvost a zaspalo.
Bill zamieril naspäť k saniam, ale na polceste sa odrazu zastavil a prešiel si palčiakom po čele. Potom klesol do snehu a zostal tam ležať ani kus dreva.
Keď sa Pete vrátil s plnou náručou rýb, len-len že sa o neho nepotkol. „To hej, štvať sa, pokým nepadneš, to dokážeš, ty hlavaj hlavatý,“ zamumlal Pete a odvliekol ho do chaty. Tam ho zobliekol a zabalil do spacieho vreca. Potom si zapálil fajku a robil si svoje, nestarajúc sa ďalej o Billa. Poznal toho chlapíka. Trocha spánku a jedla a ten nezmar bude zasa pri sile. Nie je z tých, čo narobia človeku starosti, lebo u neho zostanú ležať chorí alebo umrú.
O dvadsať hodín sa Bill náhle zobudil a vystrčil zo spacieho vreca mrzkú, strapatú hlavu.
„Trošička som si pospal.“

„Nestojí to za reč. Len noc a deň.“

Bill čosi odvrkol a pozrel na stôl, kde ležalo sobie mäso, chlieb a iné maškrty. Ihneď vyskočil zo spacieho vreca a začal sa lačne napchávať jed​lom. Nebol na neho práve príjemný pohľad, ako tam sedel strapatý, s vencom ryšavých fúzov okolo vychudnutej tváre a s chlpatými nohami, ktoré mu vytŕčali spod roztrhanej košele. Bol strašne zúbožený, ale pod hustým obočím mu žiarili ne​poddajné, bystré oči.
„Nemal by si sa tak napchávať, keď si tak vy​hladol,“ povedal Pete.
„Keď mi žalúdok celý mesiac trávil vlčie mäso a sobí lišajník, ľahko znesie i plnú dávku poriadne​ho jedla,“ zašomral Bill s plnými ústami a neustal, pokým stôl nebol prázdny.
Keď sa najedol, obliekol sa, sadol si na spacie vrece s nohami skríženými pod sebou, ako to robia Indiáni, a vytiahol fajku, Bill bol opäť vo svojej koži. Keď si trocha pofajčil, povedal zamyslene: „Buď to ide dobre, alebo zle, a nijako nepo​môže sa priečiť. Táto zima je jednou z najčernejších, na tom sa nedá nič zmeniť.“

„Väčšinou si je človek sám na vine,“ odvetil Pete obchodnícky, urovnávajúc hŕbu lesklých kuních ko​žušín.
„Nuž, to si myslíš ty. Ale tu na severe všeličo len tak ľahko nepochopíš. Ako napríklad ja túto svoju cestu. Koncom leta som sa pustil na kanoe s dobrou výzbrojou po rieke Taltson. Chcel som sa dostať do tundry, čo najďalej na východ, vieš, ta, odkiaľ Indiáni vlani priniesli také nevídané množ​stvo bielych líšok. Namáhavá cesta, ale inak vcelku jednoduchá. A bol som presvedčený, že sa vrátim s pekným úlovkom. Ale čo sa stalo? Nešťastie za nešťastím.“

„Nešťastie sa vždy môže prihodiť,“ namietol su​cho Pete. Skúseným pohybom natriasol jednu kožu​šinu, podržal ju proti svetlu á kriticky ju prezeral. „Toto je viac než nešťastie,“ pokračoval Bill.
„Všetko bolo ako zakliate. Najprv sa mi rozbilo v prúde kanoe a polovica výzbroje sa zničila. Po​tom mi vlci roztrhali jedného psa.“

„To sa stalo aj iným.“

„To je pravda. Ale ja sa štvem do tundry, a tam je ani po vymretí, jedinkého soba nezazrieš. Čo na to povieš? Sťahujem sa so Stanom z miesta na miesto, hľadám a snorím, ale čo ako sa plahočím, ulovím ledva vlka, aby sme nezahynuli hladom. Napokon sa prihnala fujavica, nekonečná fujavica. Vravím ti, čo ako sa driem, nešťastie za nešťastím. Ak toto nie je zlý osud, môžeš mi povedať, že som blázon.“

„Ty si, na môj veru, poverčivý ani Indián.“

„Aký človek, taká reč,“ nazlostil sa Bill. „Ty si tu sedíš celý rok v teplej chate, dobre sa naješ a ráno si vyspávaš. A potom si myslíš, že sa vyznáš v tejto krajine! Pamätaj si však, tu na severe sú veci nie také jednoduché ako obchod s kožuši​nami.“

„Pravda, keď sa lepšie obzrieš, v lesoch navôkol mátajú strašidlá. Mohol by si mi poslúžiť ako čarodejník, chýba ti už len bubon a perie vo vlasoch.“ Bill vytiahol fajku z úst, vystrčil dopredu červe​nú bradu a nazlostene povedal:
„No, len si uťahuj, ale jeden Indián má v tele pre takéto veci viacej zmyslu než desať obchodní​kov s kožušinami. Tu ide o iné, ako vyžmýkať doláre z obchodu s kožušinami.“

„Tú pesničku už poznám,“ odvetil Pete neochvejne, „sme naničhodníci, upíri a všeličo iné, pravda; ale predsa len nie je najhoršie na nás sa obrátiť; keď ste v tvŕdzi a potrebujete úver na zimnú výzbroj. Ale kašlať na to, sadnime si radšej k whisky a pokeru.“

Bill vybuchol ako sopka, nevedel sa však dlho hnevať. O chvíľu sedeli dôverne pri stole, zahĺbení do karát.
Vonku ešte zúrila fujavica a šľahala do obloka. Chvíľami boli nárazy vetra také mocné, že otria​sali celou chatou. Lampička zavesená pod povalou sa hojdala a hádzala nepokojné tiene na priče a na hnedé steny pozbíjané z trámov.
Nadránom odložili karty. Kým sa Bill zakrútil do spacieho vreca, vytiahol denník, ktorý zriedka​kedy zanedbal. V tom malom, ošúchanom zošitku by ste márne hľadali malebné opisy mnohých dobrodružných príhod, aké Bill zažil. Z posledných dní ta zapísal veľkým, neforemným písmom:
2. januára. Zjedol sa zvyšok vlčieho stehna. Pokračujem, v ceste na juh.
3. januára. Svinské počasie. Psi temer odpadli.
4. januára. Fujavica, idem k Petemu.
Bill vytiahol kúsok ceruzky, popľul naň a s na​klonenou hlavou a s tvárou prezrádzajúcou inten​zívne rozmýšľanie písal pomaly a starostlivo:
5. januára. Prišiel som k Petemu. Je tu jedlo a pálené, všetko v poriadku.
Potom zatvoril denník a zavŕtal sa do spacieho vreca.
ZIMNÁ SEZÓNA VYŠLA NAVNIVOČ. NIEKOĽKO KOŽIEK BOLO VŠETKO, ČO BILL ZÍSKAL za celú námahu; a Spoločnosti Hudsonovho zálivu dlhoval asi štyri​sto dolárov za zimnú výzbroj. Ale znášal to s ne​otrasiteľným pokojom, lebo také čosi sa stáva. Prídu iné zimy, ktoré mu to zasa vynahradia.
Predovšetkým musí vykŕmiť psov tak, aby ich mohol zasa používať, a na jar ešte vždy môže v le​soch na severe naloviť bobrov a pižmové krysy.
Vedel o lákavom bobrom údolí s ligotavými rie​kami v brezových a osikových lesoch á s tichými vodami s tŕstím navôkol. Ozaj vhodné miesto, kde možno získať pekný úlovok a pritom žiť ako človek. Už dva razy tadiaľ prešiel na ceste do tundry, ale nikdy mu nedalo, aby tam zostal. Vždy šiel do „krajiny tam vzadu“ a zriedkakedy z toho vzišlo iné než drina a dlhy. A predsa ho rok čo rok ťahalo k belasému obzoru, lebo sa nazdal, že tam napokon nevyhnutne nájde veľkú výhru.
Ale tejto jari bude výnimočne inak. Lebo keď sa už raz stalo, že uprostred loveckého obdobia uvia​zol južne od holých planín, má ešte príležitosť dostať sa do najkrajšieho bobrieho údolia na svete. Tak je to v poriadku. Brať život pokojne, žiť ako človek.
Čakanie bolo to najhoršie, čo Bill poznal. Fort Chipewyan bolo po mnohých stránkach príjemné miesto v divočine, ale nie pre takého činorodého chlapíka ako Bill. Ustavične chodil a hneď mal prsty tu, hneď tam. Ale v myšlienkach jednostaj putoval na sever. Dlhé hodiny prestál pred chatou a hľadel na zalesnené stráne.
Potom si zmyslel, že nastrojí niekoľko pascí na vydry na Otročej rieke, a hneď mal lepšiu náladu. Každé ráno sa tento rozložitý, krivonohý človiečik, prudko rozhadzujúc rukami, rozbehol na snežniciach na obchôdzku, aby si prezrel nastrojené pasce. Veru, bol krivonohý, ako býva len cowboy. Ale bolo to už dávno, čo vymenil texaské kone za psí záprah.
Hneď vedľa Peteho chaty býval škót Joe. Dodával kožušiny inej veľkej spoločnosti, ktorá taktiež mala roztrúsené obchodné stanice po celom severe až k Severnému ľadovému oceánu. Pete a Joe boli úhlavní nepriatelia. Boli ani diví za Indiánmi i za bielymi lovcami, len aby z nich vymámili kožušiny, a nevyhýbali ničomu, len keď poškodili konkurenta.
Bill chodieval k obidvom. U Peteho počúval, že Joe je prekliaty škótsky lakomec, ktorý by neváhal okradnúť vlastnú matku. Joe zase hovoril, že Pete neklame len bielych lovcov kožušín a Indiánov, ale podvádza i vlastnú spoločnosť.
Bill ich nechal rozprávať a zabával sa na ich šarvátkach, ba zavše i sám priložil polienko na oheň ich hnevu. Pokiaľ blčí hnev medzi dvoma obchod​níkmi s kožušinami, snažia sa jeden druhého pre​tromfnúť a ceny kožušín stúpajú. Bieli lovci majú aspoň tentoraz výhodu; obchodníci ich aj tak často ošudia.
Inak bolo Billovi jasné, že Pete je znesiteľnejší. Ba keby neobchodoval s kožušinami, bol by ho pokladal za poriadneho chlapa.
Joa Bill neznášal, lebo na tom chlapovi bolo čosi zhnitého. V svojej lakomosti šiel dokonca tak ďale​ko, že zbieral cigaretové obhorky. To sa priečilo Billovej štedrej a hrdej povahe.
„Vieš pochopiť takého všiváka?“ povedal raz ve​čer Petemu. „Skladá šesták k šestáku a nedožičí si chvíľku radosti! Keď sa dožije sedemdesiatky, bude boháčom a zdochne.“

A málo odchodnejší od Joa bol jeho sluha pre všetko, miešanec Mazula. „Úlisný diabol,“ vyjadril sa o ňom Bill. A napodiv, ani Billov vedúci pes Sheriff nemohol tohto miešanca vystáť. Vrčal a skákal na reťazi vždy, keď išiel popri ňom.
TÝŽDNE SA MÍŇALI. SLNKO VYSTUPOVALO VYŠŠIE NA OBLOHU A JEHO LÚČE VÄČŠMI zohrievali zimnú krajinu. Biela plocha jazera Athabaska sa ligotala a nekonečné lesy, ktoré sa rozprestierali na všetkých stranách, mali už teplejší zelený nádych. Ale pri​tom boli treskúce mrazy.
Z času na čas sa k obchodnej stanici prihnal psí záprah, zvončeky na opratách cengotali a na psích obojkoch viali vlčie chvosty. Boli to Indiáni, čo si prišli vymeniť kožušiny za čaj, tabak a strelivo. Zdržali sa tu pár dní a potom sa zasa vrátili do lesov.
Pohľad na ľudí so psími záprahmi len zväčšil Billov nepokoj. Ale psi si museli poriadne odpočinúť po toľkej drine a hladovaní, nemalo by význam púšťať sa na ďalekú cestu predčasne. Bill ustavične chodil za nimi a ohmatával im labky a chrbty, po​hundrávajúc si pritom pod fúzy. Bol hrdý na psov, zdalo sa mu, že je boháčom, keď si obzeral tieto statné zvieratá so širokou hruďou. Spríjemňovali mu život v najvzdialenejších kútoch divočiny, boli mu spoločníkmi v rokoch osamotenosti a jediným ma​jetkom na tomto svete okrem pušky.
Ale nikto by nemohol povedať, že starý Bill sa oddával rozcitlivenosti. Bol drsný, keď sa zhováral so zvieratami, a nadával na ne až hrôza. Ale ony ho poznali.
Teraz, keď dobre žrali a odpočívali, pekne sa zo​tavovali. Ich srsť opäť nadobúdala žiarivý lesk, chvosty sa im veselo dvíhali. A v ich bitkách sa pomaly opäť prejavovalo staré nadšenie. „No,“ po​vedal Bill, „už je čas, aby sme sa vypravili do bobrej krajiny.“

Potom sa stalo, že sa z juhu do Fort Chipewyan prihnali poštové sane. Poháňal ich Indián na snežniciach, v postrojoch bežalo osem zadychčaných, inovaťou pokrytých psov.
Na osamotenej obchodnej stanici to bola veľká udalosť, ktorú prevýšil iba príchod prvej riečnej lode na jar. Len Bill hľadel na to inak. Neposielal listy, ani ich nedostával a nechápal, na čo je dobré všetko toto vypisovanie.
Pravda, aj on raz v slabej chvíľke pozliepal list, ale to bolo už dávno, vtedy bol ešte v Klondyke ako zlatokop, mladý a pochabý. Stalo sa, že v zime mu myšlienky v náhlom pobláznení začali krúžiť okolo dievčaťa, ktoré poznal za svojich cowboyských čias v Texase. Potom si raz večer povedal rozhodne: „Napíšeš jej list, Bill.“

Dlho sa trápil a potil nad papierom a s naj​väčšou námahou hľadal slová, ktoré chcel napísať. Napokon vyzeral list takto: „Milá Sally. U mňa všetko v poriadku. Robím na Samovom kutisku. Dúfam, že sa máš dobre. Pozdravuje Bill.“ V nasledujúcich rokoch už z Billových rúk nijaký list nevyšiel.
O chvíľu sa obaja obchodníci s kožušinami, kaž​dý v svojej chate, zahĺbili do pošty. U Peteho sa usadil i Bill. Sedel tu s nohami položenými na okraji stola, chrbtom sa opieral o stoličku vyrezanú z pňa a bafkal si z fajky. Teraz sa cítil spokojný, lebo onedlho bude všetko zasa po starom. O dva dni sa vyberie cez lesy, preč od obchodníkov s ko​žušinami a im podobných a vráti sa k lovu, k voľ​nému potulnému životu. Kdesi na severe čaká na neho najkrajšie bobrie údolie na svete.
Pete čítal. Lačno hltal list za listom, najprv ro​dinné, potom obchodné. Zrazu prudko vstal, prečítal si list ešte raz a začal chodiť po chate sem-tam. Napokon sa zastavil pred Billom a povedal:
„Potrebujem ihneď chlapíka, čo by sa pustil na sever do Aklaviku.“

„Ach tak, pekný nedeľný výlet k Severnému oceánu.“

„Namáhavá cesta, all right, no je to nevyhnutné.“

„Pekný skok, vyše dvetisíc kilometrov,“ pozna​menal Bill ľahostajne a hľadel cez oblok na psov, mysliac si pritom, že musí ešte opraviť Blackieho postroj, kým sa vyberie do bobrieho údolia. A bolo by najlepšie, keby si zadovážil i novú karabinku.
„Potrebujem dobrých psov a šikovného psovoda,“ pokračoval Pete.
„Nájdi si voľajakého Indiána.“

„To by dlho trvalo, hádam i celé dni. A toto súri, strašne súri. Dáš sa na tú cestu?“

„Nie.“

„Dobre zaplatím, povedzme päťsto dolárov.“

„Zbytočné reči, o pár dní odídem na lov.“

„Na tom zarobíš menej.“

„Možno, ale na otrockú robotu ma nedostaneš.“

„Počuj, Bill,“ povedal Pete nástojčivo, „aby si vedel, som až po uši v kaši. Ide mi o miesto, o po​stup, o všetko, a tak trochu pomýšľam i na to, že si sem vezmem snúbenicu a na jar sa s ňou ožením. Hádam mi len pomôžeš!“

Bill zložil nohy zo stola. Takýto obrat sa ho dotkol. Vedel byť neoblomný ako skala, ale keď je voľakto v tvŕdzi a priamo ho prosí o pomoc, vtedy ani keby sa jeho hradby zrútili.
„Tak o čo ide, von s tým,“ zamumlal.
„Nuž pozri, medzi nami,“ odvetil Pete, „stalo sa, na čo už čakám celé posledné dva roky: ceny kožušín stúpli. A nie len trocha, ale o dákych tridsať až štyridsať percent. Spoločnosť mi píše, aby som ihneď poslal o tom zprávu všetkým našim obchodným staniciam pri riekach až k Aklaviku pri Ľadovom oceáne. Ide o to, aby mali čas skú​piť všetky kožušiny, koľko len dostanú, prv než sa to dozvedia konkurenti. Z toho môže byť obchod, ktorý už voľačo znamená. Spoločnosť sa na mňa spolieha, že to zariadim.“

„A čo tamten?“ Bill ukázal fajkou k Joovej chate. „O to práve ide. Iste aj on dostal podobný list od svojej spoločnosti a čo najrýchlejšie pošle da​koho hore na sever, aby upozornil našich konkuren​tov.“

„Aj pre Joa bude ťažké narýchlo nájsť psovoda na takú cestu,“ povedal Bill.
„Pošle Mazulu. Má dobrých psov a ani ako pso​vod nie je najhorší, hoci neviem, či už nestratil šťavu, keď sa toľký čas presúša tu na obchodnej stanici. Inak je to taký všivák, čo akurát zapadne do Joovej búdy. Teraz iste dali hlavy dokopy a špe​kulujú, ako by ma dostali. Ako vidíš, bude to beh opreteky k Severnému oceánu.“

„Náramne lákavé plahočiť sa v závejoch po rie​kach až kamsi na večnosť,“ zavrčal Bill. „Ako čo by toho nebolo dosť už tu.“

Chvíľu zamyslene, poťahoval z fajky, potom pove​dal akoby pre seba:
„Vieš, ide mi o to bobrie údolie. Stále naň myslím, ale vždy mi do toho niečo príde. A teraz to bude zase tak. A také údolie, brezový a osikový les po celej ceste, prameň s chutnou vodou, bobry tam majú kolóniu pri kolónii… Čo si povedal, chceš si sem vziať snúbenicu a na jar sa oženiť … Sto striel jazerných, že ma nahováraš na takú cestu práve teraz!“ rozčúlil sa.
„Tak, tak,“ povedal Pete sťažka, akoby nechcel priveľmi trápiť dobrého priateľa. Ale vedel, že Bill už mäkne. Ešte malú kvapôčku na správne miesto a Bill bude jeho. A Pete len tak mimochodom utrú​sil:
„Mazulovi psi sú napokon znamenité zvieratá, majú bystré nohy, ich hocikto len tak ľahko nepredbehne.“

Tu sa Bill prebral. „Čo to hovoríš, do paroma!“ povedal výhražne a vystrčil bradu. „Hádam si len nemyslíš, že pre mojich psov voľačo znamená roz​niesť tých indiánskych havkáčov? Odtiaľto až po Aljašku nenájdeš psí záprah, ktorý by sa mohol merať s mojím, aby si vedel!“

„Len pokojne, Bill,“ miernil ho Pete. „Nič som tým nemyslel. Tvoji psi sú celkom dobrí.“

„Celkom dobrí! Už to tu máme zas. Pochybuješ, že predstihnú Mazutových chudákov.“

„No, ja nepoznám tvoj záprah.“

„All right, vyberiem sa na tú prekliatu cestu, o ktorej hovoríš, len aby som ti ukázal, kto má v krajine najlepších psov. Budem krúžiť okolo Mazulových psov, a predsa tam budem prvý.“

„To je slovo, Bill,“ povedal Pete a uľahčene si vydýchol.
O DVE HODINY NESKÔR ZAHÝBAL BILL K OTROČEJ RIEKE A PUSTIL SA NA ĎALEKÚ cestu k Se​vernému oceánu.
Cesta viedla popri vodných tokoch. Otročia rieka preteká cez rozľahlé lesy a močiare na sever k Veľkému otročiemu jazeru, sladkovodnému moru se​vernej Kanady. Za ním pokračuje už ako rieka Mackenzie, mohutný prúd, ktorý pomaly tečie k Severnému ľadovému oceánu. Pri vodných tokoch sú roztrúsené obchodné stanice a celkom na severe, vzdialený vyše dvetisíc kilometrov, leží Aklavik, cieľ Billovej cesty.
V lete sú tieto temné ligotavé rieky tepnou divo​činy. Popri brehu sa ženú indiánske kanoe, los sa príde ochladiť do prúdiacej vody, medzi tŕstím pláva krysa pižmová a nad vodnou hladinou sa ozývajú prudké údery krídel. Ale v zime boli rieky stuhnuté a mĺkve.
Bill, rozhadzujúc rukami, uteká na snežniciach za saňami. Kráča vpred pevnými, rýchlymi krokmi v pravidelnom rytme. Občas zavolá na psov, ktorí veselo bežia. Cesta vedie napravo a naľavo nekoneč​nými riečnymi zákrutami, ale zavše aj priamo, akoby to bola skratka.
Bill uvažuje. Kdesi za ním je miešanec Mazula; ktorý si zaumienil, že stoj čo stoj vyhrá beh opre​teky k Severnému ľadovému oceánu. Treba uznať, záprah má dobrý. Päť rýchlych indiánskych psov; hádam trochu malých, ale húževnatých. A chlap sám sa narodil ( ako sa vraví ( so snežnicami na nohách.
Nuž všetko má dve stránky. Ale keď sa Bill za​stavil pohľadom na svojich mohutných piatich psoch, čo dychčali pred saňami, hneď ho ovládla istota. Len si udržať jasnú hlavu, pomyslel si. Cesta je dlhá a namáhavá, a psov treba poháňať rozumne. Tu Mazula nepochodí, lebo takí chlapi ako on nemyslia ďalej než na bič. Iste bude hneď od začiatku svoj záprah bezohľadne štvať. Treba rátať s tým, že ho zakrátko predbehne a bude sa naparovať ani kohút. Nech sa naparuje. Nech len vysilí psov. Na niekoľko obchodných staníc príde skôr, nech sa teda teší. Ale potom, potom zostane smutný ďaleko vzadu.
„Iste ho porazíme, len sa držte, chlapci!“ za​mumlal Bill, hľadiac na psov. Psi naostrili uši, rozbehli sa veselším klusom, lebo podľa hlasu poznali, že ich pán má dobrú náladu, teda je všetko v poriadku.
Neskoro popoludní sa prihnal Mazula so svojím psím záprahom. Sedel na saniach, práskal bičom a po indiánsky vykrikoval na psov. Bruchom sa te​mer dotýkali snehu a hnali sa ako o život.
Čoskoro si boli oba záprahy v pätách. Mazula sa pohodlne uvelebil na saniach a fajčil. Bol to štíhly urastený chlapík tmavej pleti a ostrých čŕt, vyzeral temer ako Indián. Len pohyby a pohľad mal iný.
V pohyboch mal čosi mdlé a pohľadom uhýbal kaž​dému, s kým sa zhováral.
„Haló!“ zavolal na Billa. „Vypravil si sa na dlhú cestu.“

„Ako vidíš,“ odvetil Bill stručne.
„Kam ideš?“

„Na lov.“

„Na lov, he-he. A kde chceš loviť?“

„Po tom ťa nič.“

„Veľa neulovíš,“ zlomyseľne sa uškrnul Mazula; potom práskol bičom, prešiel popri Billových saniach a uháňal ďalej po rieke.
„Len počkaj, ty čierny pohan!“ zahundral Bill.
Keď sa zvečerilo, Bill zabočil do lesa, aby sa tu utáboril. Rýchlymi a istými pohybmi sa pustil do roboty a všetko robil veľmi starostlivo, hoci bol hladný a ustatý. Najprv sa postaral o psov. Vypriahol ich, priviazal a vykopal im v snehu teplé jamy, ktoré na dne vystlal čečinou. Potom narúbal peknú kopu suchých smrekových kmeňov a postavil obrovskú hranicu. Žiarila ako červené oko v temnom zasneženom lese.
Pred vatrou odhrnul snežnicami sneh a naukladal tam hrubú vrstvu smrekových konárov. Najhoršiu robotu mal už za sebou. Sadol si na smrekové ko​náre a opekal slaninu a zohrieval zmrznutú porciu bôbu. Súčasne dával pozor na ryby pre psov. Ležali rozložené popri vatre, aby rozmrzli, a musel ich často obracať a prekladať.
Napokon už len sedel a hľadel do ohňa, poťahujúc si z fajočky. Vatra blčala medzi temnými kmeňmi. Navôkol vládla noc a zima.
To bol život pre Billa. V srdci divočiny, naokolo sneh, les a zvieratá, a vôňa vatry a ihličia v nose. Tu bol doma každou žilkou.
Plamene klesali, z vatry zostala hŕba žeravých uhlíkov. Len občas vzbĺkol malý plamienok z čadiaceho, obhoreného polena. Na lôžku z čečiny ležal Bill v odratom spacom vreci a chrápal.
K Severnému ľadovému oceánu bolo ešte ďaleko, ďaleko …

Keď na tretí deň prišiel Bill do obchodnej stanice Fort Smith, dozvedel sa, že Mazula tu bol pred štyrmi hodinami. Nijaká škoda, išlo predovšetkým o miesta bohaté na kožušiny ďalej na severe.
„Dožičil ten chlap psom poriadny odpočinok?“ bola Billova prvá otázka, s ktorou sa obrátil na obchodníka s kožušinami Barrowa, zástupcu Peteho spoločnosti.
„Ak sa tu zastavil na pol hodiny, je to veľa. Potom sa hnal ďalej, akoby mal čerta v pätách.“

„Tak ho iste onedlho pozdravím. Zatiaľ nech si len uháňa,“ povedal Bill sucho.
A zasa postupoval po rieke k Veľkému otročiemu jazeru, vzdialenému vyše tristo kilometrov. Bill šiel rýchlejšie a predlžoval denné pochody. On i jeho psi mali tú spoločnú vlastnosť, že spočiatku boli pomalí, ale keď sa rozkývali, ťahali ani stroj. Boli odpočinutí a mali aj tú výhodu, že šli po čerstvej stope.
Boli to namáhavé dni, ale Bill si zvykol na námahu. A s jednotvárnosťou si vedel svojsky pomôcť. „Čítal“ v kraji, ktorým šiel. Ak bolo dačo zvláštne v snehu, na riečnom brehu alebo v lese, hneď si to všimol a vzápätí si to vedel vysvetliť. Neušla mu nijaká stopa po vydre, líške alebo hranostajovi a práve tak rýchlo ju určil. Akoby ho viedol inštinkt.
Na ceste pred sebou zbadal všeličo, čo ho po​vzbudzovalo. Na dlhých úsekoch neboli stopy po snežniciach, hoci sneh bol dosť hlboký. Inými slo​vami: Mazula sedí na saniach a ženie psov do úmoru. Kde-tu zazrel jamky v snehu vedľa stôp saní. Tam psi odskočili nabok, keď k nim Mazula pribehol, aby ich mohol lepšie biť. Občas bolo vidieť v snehu i krv.
Rieka sa rozvetvovala do delty a pred Billom sa prestieralo Veľké otročie jazero, biele a jagavé v lúčoch zimného slnka, so zalesnenými ostrovmi roztrúsenými dookola. Bill si utrel inovať, ktorá mu husto nasadala ha husté obočie, a poobzeral sa. Rozochvel sa radosťou, lebo pri tomto obrovskom jazere sa cítil väčšmi doma než hocikde inde v di​vočine. Toľko ráz ho už prešiel krížom-krážom na kanoe i so psím záprahom Pohľad naň vyvolal v ňom spomienky na chladné zimné dni i tiché letné noci; keď vysoko blčala vatra na bielom brehu a voňavý pstruh sa opekal na ražni.
Zanedlho zabočil k Fort Resolutionu, malej ob​chodnej stanici na brehu jazera. Tu odovzdal obchodníkovi s kožušinami listy a dozvedel sa od neho, že Mazula odišiel sotva pred dvoma hodinami.
„A jeho psi?“ spýtal sa Bill zvedavo.
„Vychudnutí a zničení. Jeden z nich bol úplne vyčerpaný, musel ho tu nechať. Zháňal si iného, ale kto mu dá teraz, uprostred zimy, dobrého psa. Napokon dostal starú sučku, čertovské zviera.“

„To som čakal. Veríš, že ten sviniar lenivý si se​del niekoľko sto kilometrov na saniach, kým psi sa brodili v závejoch? Ale to oľutuje. Myslím, že je zrelý, aby odpadol.“

ALE IBA O TRI DNI BILL KONEČNE ZAZREL MAZULU A JEHO PSOV. BILL BOL EŠTE NA Veľkom otročom jazere, práve minul Hay River a mieril k Fort Providence pri vtoku do rieky Mackenzie. Počasie bolo sychravé a hmlisté, ale predsa zreteľne videl na ľade ďaleko pred sebou čierny pohybujúci sa bod.
Bill poduril psov a vyrazili plnou rýchlosťou. Po​maly, ale bezpečne Mazulu doháňal.
Po oblohe sa od západu ťahali ťažké mraky. Bill vdýchol vietor a pocítil pach búrky. A odrazu sa strhla fujavica, všade víril oslepujúci sneh. Nepo​môže, keby som sa hodil na ľad, pomyslel si Bill. Rozhodne sa pokúsim dôjsť do Big Pointu, čo ako by to bolo ťažké. Sklonil sa a vykročil proti vetru.
Zašiel dosť ďaleko, keď psi dačo zavetrili. Náhle sa ich zmocnila horlivosť a prudko sa predierali proti víchrici. Odrazu sa zastavili pri akomsi sivom tieni a keď sa mu Bill lepšie prizrel, zistil, že je to Mazula so svojím psím záprahom. Mazula sa zohýnal nad vedúceho psa a bil ho bičiskom hlava-nehlava. Potom ustúpil o niekoľko krokov, kričal hijó, hrešil a nadával, práskajúc bičom. Ale ani jeden pes ho nepočúval. A zasa ani divý bil celý záprah.
Zvieratá sa krčili a tisli ňufáky do snehu, ale z miesta sa nepohli. Bolo v nich ešte trocha sily, hoci boli ustaté a premrznuté, ale v celej svojej úbohosti sa postavili na odpor so zaťatým vzdorom, aký ovládne indiánskych psov, keď ich vydráždia do krajnosti. Akoby vraveli: Len si bi, ubi nás na smrť, ale nepohneme sa ani na krok.
Keď Mazula zazrel Billa, zavolal na neho cez fujavicu:
„Psi, svine lenivé, nechcú ísť.“

„Ba ty si sviňa,“ odpovedal Bill a obzeral si zvieratá, ktoré tu ležali schúlené, trasúce sa zimou, napoly zaviate snehom. Najhoršie vyzeral vedúci pes, a preto to bolo povážlivé.
„Lotor čertovský, takto znivočiť dobrých psov!“ hneval sa Bill. Inak si bol zvykol na všeličo pri psoch. Sám neváhal svojich poriadne vyšibať, keď si to zaslúžili. Ale vo všetkom treba zachovať mieru.
Mazula tak či onak prehral. Bill mohol pohodlne ísť ďalej dolu po rieke Mackenzie až k Severnému ľadovému oceánu. A ten naničhodník má, čo si zaslúžil. Iste tu nezmrzne, to sa miešancom nestáva, vždy sa dajako z toho dostanú, ale bude to pre neho nepríjemné, Ťažko doženie uštvané zvieratá do lesa, pokým búrka neutíchne. A noc na otvore​nom ľade za takéhoto počasia iste niekoľkých psov zahubí.
Bill chcel pokračovať v ceste, ale znovu sa za​stavil. Tí psi chudáci… Sú dobrí, vytrvale ťahajú. Zostanú tu ležať a zmrznú pre toho lotra. Bola by to hanba a škoda. Bill sa strmo obrátil k Mazulovi a zavolal cez fujavicu:
„Tu máš, chyť opraty a priviaž ich k svojmu záprahu, ale vedúceho psa nechaj bežať voľne! Pôjdeme k brehu.“

Mazula nemeškal a počúvol ho. Bill obrátil záprah napoly po vetre a drsne ho popohnal. Náhle myknu​tie strhlo i Mazulových psov a po chvíľke zdráhania vykročili aj oni. Vedúci pes krivkal na konci. Išli pomaly, lebo polárny pes nasleduje iný záprah len vtedy, keď už nevládze.
Bill a Mazula dlho tápali v bičujúcej fujavici, kým sa dostali na breh a utáborili sa v smre​kovom lese kúsok od brehu. Stromy okolo nich vŕzgali a praskotali, snehový páper sa so sykotom hnal rovno do ohňa. A predsa im bolo príjemnejšie, akoby sa z otvorenej ľadovej plochy, vystavenej fujavici, ocitli v teplom hniezde.
Bill sedel pri vatre vedľa Mazulu a bol nazloste​ný. Hneval sa na celý svet a aj sám na seba. Nava​ril si peknú kašu. Je hlupák, úplný blázon, pomyslel si najedovane a hodil kus dreva na pahrebu, až sa iskry rozleteli.
Ani to ho neobmäkčilo, že Mazula sa pokúšal nadviazať rozhovor. Ak Bill voľačo nezniesol, tak to bolo miešancovo pokrytectvo a jeho snaha ni​čím sa nelíšiť od belocha.
Ako väčšina výrečných ľudí, aj Mazula si o sebe namýšľal, že je príťažlivý a prešibaný chlapík. Usiloval sa stoj čo stoj zachrániť si povesť psovoda. Povedal:
„Moji psi dobrí, ale Indiáni si psov často vypo​žičiavali.“

Bill neodpovedal, iba si bafkal z fajky. Mazula pokračoval:
„Indiáni psov stále bijú. Teraz psi nejdú, ak ich mnoho nebiješ.“

Bill zase len mlčal a Mazula húdol ďalej.
„Ty môj priateľ. Inokedy možno ja pomôžem tebe. Ja dobrý psovod. Všetci vravia, ja dobrý psovod.“

„Ak hneď nezavrieš papuľu, tak sa odsťahuješ a rozložíš si oheň sám!“ zahriakol ho Bill. Potom vytiahol spacie vrece, vliezol do neho a o chvíľu zaspal.
Mazula ešte začas sedel pri pahrebe s nenávist​nými myšlienkami. Hnevalo ho, že bol odkázaný na belochovu pomoc. Jeho povesť dobrého psovoda, ktorú každý Indián a miešanec v týchto končinách pokladá za najdôležitejšie, bola poškvrnená, a túto škvrnu ťažko zmyje. A Billovo zjavné pohŕdanie bolo horšie než šľahnutie bičom do otvorenej rany.
Čím väčšmi myslel na krivdu, ktorú, ako sa nazdával, utrpel, tým väčšmi nenávidel tohto belo​cha, ktorý bol taký sebavedomý, ktorý hovoril tak presvedčivo a ktorý mal v pohľade čosi, pri čom človek ustupoval a skláňal sa.
A biely muž tam leží v spacom vreci a nie je v ňom viacej sily než v obyčajnom spiacom psovi. Mazula pohladil pohľadom pušku, opretú o smrekové konáre… Ach, nie, to nestojí za to. V kráľovskej jazdnej polícii sú ostrí chlapi a zle by s ním bolo, keby musel odpovedať na ich otázky.
Vtom si na voľačo spomenul a hneď sa mu nálada zlepšila. Je tu východisko, aj keď nebezpečné. Ale poradil mu ho sám Joe. Keby sa to zle skončilo, zvalí vinu na neho. Nerozmýšľaj, keby si bol v zá​voze, povedal mu, len dbaj, aby ťa Bill nepredbehol. Áno, tu je riešenie. Sebavedomého belocha treba zraniť na najcitlivejšom mieste. A bude ho to bo​lieť, veru bude. A Mazula si uspokojený išiel ľah​núť.
Deň za dňom zúrila víchrica nezmenšenou silou a nedalo sa ani myslieť, že by mohli pokračovať v ceste. Bill hrešil. Musí sa dívať, ako indiánski psi zbierajú sily a zotavujú sa a celá honba sa začne znovu. Mal sa veru na čo zlostiť.
Za ten čas sa tí dvaja veľa nezhovárali. Mlčky sedeli pri ohni, mlčky sa starali o drevo, o potravu pre psov a o iné práce, čo patria k táborovému životu.
Pochmúrna nálada v tábore sa nezlepšila tým, že Sheriff nikdy nevynechal príležitosť, keď mohol napnúť reťaz a zavrčať na Mazulu. Odpor tohto zvieraťa sa nijako nezmiernil. Miešanec bojazlivo škúlil na psa a bol čoraz opatrnejší. Ak odchádzal od ohňa, vždy sa veľkým oblúkom vyhol miestu, kde bol Sheriff priviazaný.
Piatu noc sa búrka náhle utíšila. Bill to hneď pocítil, hoci driemal vo vreci zo sobej kože. Večné skuvíňanie vetra nad lesom ustalo a neozýval sa už praskot kolíšucich sa kmeňov.
Bill odhrnul okraj spacieho vreca a pozrel von. Mesačný svit jasne padal na táborisko. Jemná prikrývka čerstvo napadaného snehu zahaľovala čierne obhorené polená v pahrebe. Navôkol stáli smreky tiché a rovné sťa svieca, a mesačný svit padal do temného lesa v škvrnách a pruhoch.
Ale čo to? Billovi sa zdalo, že pri Mazulových saniach v tieni veľkého smreka sa voľačo hýbe. Prudko si sadol v spacom vreci, až sneh odletel. Ach tak, Mazula zase začína so svojimi potmehúd​skymi fígľami. Či tam nestojí v sobom plášti a nezapriaha psov? Je už temer pripravený na od​chod. Ten podliak ho chce predbehnúť o deň cesty. To je vďaka za pomoc. Nie, väčšieho oplana, ako je on, by si tak ľahko nenašiel.
Mazula založil obojok poslednému psovi, vzpria​mil sa a pozrel na Billa. „Spi sladko!“ zaškeril nad ním, potom zapráskal bičom nad záprahom a uháňal k jazeru.
Bill náhlivo vyliezol zo spacieho vreca a rozdú​chal pahrebu. Boli štyri hodiny ráno, ale nedá sa nič robiť. Nenechá toho chlapa ďaleko ujsť. Chytro zjedol trocha sušeného mäsa a zapil ho niekoľkými dúškami rozpusteného snehu. Potom všetko zbalil, naložil na sane a zapriahol psov.
Posledný pohľad na táborisko, aby sa ešte pre​svedčil, či dačo nezabudol. Ale psi sú čertovsky nepokojní, pomyslel si. Spínali sa v postrojoch hneď vpravo, hneď vľavo, horlivo ňuchali v snehu okolo a chniapali všetko, na čo dosiahli.
„Ticho!“ okríkol ich Bill, keď zastrkoval pušku pod povrazy hore na náklad. „A vpred!“ zakričal.
Záprah sa pohol po stope. Ale nedošiel ďaleko. Unkas odrazu odpadol v kŕčoch a prevaľoval sa zboka nabok s penou na pysku. Potom odpadli ďalší dvaja psi a aj ich chytili prudké kŕče.
Bill stál ako ohromený a hneď vedel, že zvieratá sú odsúdené na smrť, lebo toto znamenalo len jed​no: strychnín. Dal im ho Joe, to je jasné. Dlho ho už podozrieval, že ten chlap predáva potajme jedy niektorým lovcom kožušín, ktorí lovia vlkov v tundre.
Sklonil sa nad Unkasom, jedným zo svojich naj​starších a najmilších psov, ktorý ho sprevádzal na toľkých cestách. Pes ležal ticho a nevládne, hľadel na neho, slabučko vrtel chvostom. Potom ho zase schválili kŕče a keď ho popustili, Unkas ležal s me​ravo vystretými nohami.
O
chvíľu podľahli i druhí dvaja psi. Bill bez slova odopäl mŕtve zvieratá z postrojov, odniesol ich pod veľký smrek, potom sa chytro obrátil a vrátil sa k saniam.
V snehu ležali tri prázdne postroje. Bill nad nimi na okamih zamyslene postál. Náhle sa spamätal, odviazal prázdne postroje a hodil ich na sane.
Potom sa vrátil k táborisku, kde stáli sane, keď zapriahal psov. Prehŕňal sneh a napokon našiel, čo hľadal: zmrznutú guľku, uhnetenú z mäsa a tuku. Opatrne ju zabalil do kúska kože a schoval ju pod náklad. Bolo v ňom čosi vzdorovité, keď drsne poduril dvoch psov, chudobný zvyšok krásneho zá​prahu.
Ešte šťastie, že mu zostal vedúci pes Sheriff. A tak predsa len akosi postupovali, lebo Sheriff bol nielen výborný vodca a úžasne poslušný, ale vedel i ťahať ako medveď. Aj druhý pes Blackie, čierny ako uhoľ, bol silák a spoľahlivo ťahal. Ale šli veľmi pomaly.
Bolo už neskoro popoludní, keď Bill dorazil do Fort Providence, malej obchodnej stanice, ktorá leží tam, kde mohutná rieka Mackenzie vyteká z Veľké​ho otročieho jazera.
Tam sa dopočul, že Mazula tade prešiel pred nie​koľkými hodinami. Veľmi sa vraj ponáhľal a pustil sa ďalej na sever po rieke Mackenzie temer bez zastávky. Bill si nachytro zajedol a pritom obchod​níkovi Morrisovi oznámil, že stúpli ceny kožušín. Potom rozprával, čo mu vykonal Mazula, a zaujímal sa, či by tu nemohol kúpiť dajakých psov.
„V túto ročnú dobu psa za peniaze nedostaneš,“ odvetil Morris. „Ostatne, Indiáni sú teraz zväčša v lesoch a sotva sa vrátia prv, než sa skončí zimný lov.“

„Iné som ani nečakal,“ povedal Bill. „A čo tvoji psi?“

„Vieš, že mi treba predbehnúť konkurenta, a preto musím záprah poslať na všetky strany, kde sa dajú zohnať kožušiny.“

„To je pravda. Nuž, tak musím vystačiť s psami, čo mi zostali,“ riekol Bill a pobral sa k saniam.
„Hádam len nechceš povedať, že dohoníš Mazulu s dvoma psami?“ spýtal sa Morris.
„Celkom tak.“

„Dohoniť päť rýchlych zvierat…“

„Keby mal i desať psov, rýchlejších než diabol, dohoním ho. Ja toho naničhodníka uštvem, keby som bol i bez psov,“ odvetil Bill tvrdohlavo a pustil sa na cestu.
CESTA TERAZ VIEDLA ROVNO NA SEVER PO MOHUTNEJ RIEKE MACKENZIE, KTORÁ široká niekoľko kilometrov tečie cez hojné lesy k Severnému ľado​vému oceánu. Do Aklaviku bolo asi tisíc päťsto ki​lometrov, ale kým ta Bill príde, zastaví sa ešte v obchodných staniciach roztrúsených popri rieke. Jeho najbližší cieľ bol Fort Simpson, vzdialený dve​sto kilometrov.
Vytrvalo bežal za saňami a jeho psi dychčali pred ním v postrojoch. Mazulova čerstvá stopa sa vinula pred nimi v hlbokom snehu a bola im dobrou pomocou. Ale často bol pred nimi navŕšený ľad, a tu museli prekážku obísť alebo preliezť. Pritom museli poriadne zaberať, vyžadovalo to silu.
Navôkol bola biela plocha rieky, obklopená nekonečnými lesmi. Malý sprievod pomaly sa prebíjajúci vpred vyzeral na ľade a snehu ako malá škvrna a nad ním sa vznášala akási beznádej.
Už sa zvečerilo, Bill však šiel a šiel. Občas sa zastavil, dožičil psom trocha odpočinku a jedla a potom pokračoval v rovnakom rytme. Telo ho bolelo od únavy a cítil, že sa ho zmocňuje malát​nosť, ale utáboril sa až pred polnocou.
Dovolil si iba štyri hodiny spánku. Jediná vyhliad​ka na úspech je v tom, že si vezmem na pomoc noc, pomyslel si Bill. Čo chýba jeho záprahu na rých​losti, treba vynahradiť dlhšími pochodmi. Teraz na začiatku sa musí pustiť do toho s plnou vervou, keby sa omeškal, mohlo by byť neskoro. Musí spať tak málo a napredovať toľko, aby pomýlil Mazulu vo výpočtoch. Ak bude ešte jeden deň a jednu noc postupovať tak ako doteraz, dostihne ho. Ale vy​držia to psi? Buď vyhrá, alebo stratí všetko. Ešte deň a noc.
Deň ubehol a zasa nastal večer. Bill so psami sa ešte vliekol po rieke. Šiel pomaly, často zastavoval. Psi zvesili chvosty a ťahali veľmi slabo. Labky mali doráňané a v ich stope zostávali kvapky krvi. Ale pokým sa za saňami ozýval Billov hlas, Sheriff a Blackie vydržia do posledného dychu.
Bill ešte ako-tak vládal, no síl mu ubúdalo. Šiel na snežniciach ako stroj. Vždy, keď bolo treba sane potisnúť, vyčerpávalo ho to do úmoru a neraz sa musel sťažka oprieť o náklad. Bolo pre neho úžas​nou námahou prejsť hoci cez malý kopček. Častejšie sa zatackal a padol. Po každom takomto páde mu trvalo dlhšie a dlhšie, než sa pozbieral. Ani keby strácal vôľu. Bolo také príjemné ležať v mäkkom snehu. Len ležať. Ale vždy zasa vstal.
Zotmelo sa a nad lesom vyšiel mesiac. Ale čo to? pomyslel si Bill, náhle sa prebral a roztriasol sa od zimy. Ležal v snehu vedľa Sheriffa, ktorý mu olizoval krk. Opäť vstal. Pred očami sa mu robili kruhy; ale ešte rozoznal Mazulovu stopu pred sebou, tú pre​kliatu stopu, čo nemá konca.
Obišiel ešte jednu riečnu zákrutu. Náhle sa oprel o sane a hľadel pred seba. Je to možné? Nie, to je opäť prelud, pomyslel si a pretrel si rukavicou tvár. Ale potom v ňom všetko zajasalo, lebo teraz už nepochyboval. Pri vŕbových kroch zahýbala stopa k brehu a ďalej na rieke ležal sneh v mesačnom svite ako nedotknutý koberec. Je na konci stopy.
Na brehu zazrel zrub. Hneď vedel, kde je. Tu sa pred rokmi usadil lovec kožušín Jim. Vtedy bol pred chatou malý hájik, ale strhli ho jarné záplavy a s ním kus brehu, takže zrub stál len niekoľko metrov od úšustu spadajúceho prudko k rieke. Úšust bol taký strmý, že sa na ňom sneh neudržal. Ale ďalej na sever bola malá zátoka s pozvoľným stúpaním, a tam viedla stopa.
Bill naraz cítil nové sily. Priviazal psov dozadu k saniam a každému dal zamrznutú rybu. Sám si vzal kusisko sušeného mäsa a odpočívajúc na sa​niach, pomaly si z neho uhrýzal. V tomto poslednom boji musí byť pri sile.
Keď dojedol, odviazal zo saní dlhú opratu, sta​rostlivo si ju zvinul a prehodil cez plece. Potom vy​tiahol pušku a opatrne sa plazil popri brehu k vrbine a odtiaľ cez zátoku k chate.
Na návrší s chatou sa zastavil a chvíľu striehol. Pred ním bola lesná polianka. Čerstvé stopy viedli k chate a tam stáli Mazulove sane. Na okraji lesa zazrel psov ako čierne skrútené kôpky na snehu. Jeden z nich ostražito zdvihol hlavu a zavrčal, ale keď zavetril Billa, ktorý sa o nich staral a kŕmil ich, zase si ľahol, na smrť unavený a vyčerpaný.
Bill si odopäl snežnice, podišiel k dverám a opatr​ne sa oprel. Držali sa len na jednom pánte. Potom ich rozrazil mohutným kopnutím a skočil dnu s puš​kou v ruke.
V chate bolo prítmie, ale cez dvere dopadal na zem a na priču široký pruh mesačného svitu. Ba​tôžtek, ktorý ležal na priči, odrazu ožil. Ale Bill bol hneď pri ňom a kým sa Mazula prebral, opierala sa mu hlaveň pušky o prsia.
„Obráť sa, ruky na chrbát!“ rozkázal Bill. Vy​strašený Mazula sa prevrátil doluznačky. Bill trh​nutím uvoľnil opratu a obratným pohybom zviazal Mazulovi ruky. Nebol nadarmo cowboyom.
Potom Bill odložil pušku a sputnával miešanca, najprv ruky, potom nohy. Napokon upevnil opratu k priči a tuho ju pritiahol. Asi tak sme viazali v Texase bujakov, pomyslel si spokojne a obrátil bezmocného Mazulu na chrbát.
O chvíľu sa vrátil k rieke a priviedol psov. Blackieho priviazal k dverám, ale Sheriffa si vzal dnu. Pes vrčal a ježil srsť, keď zavetril Mazulu, ktorý sa bo​jazlivo tisol k stene.
„Vidíš, má ťa rád ako prv,“ povedal Bill. „Milý pes. Možno povedať lepší než človek. Sviňu zavetrí hneď. Prestaň už, Sheriff, a ľahni si!“ rozkázal Bill a uká​zal pred prázdnu priču pri druhej stene. „Ale keby si tamten voľačo začal, rozhryzni mu hrtan. Ten, čo tam leží, už neublíži, ale trocha opatrnosti nezaško​dí, lebo sa musíme poriadne vyspať.“

A Sheriff si hneď ľahol, položil hlavu na predné laby, naostril uši, akoby pochopil.
Bolo už neskoro ráno, keď Bill otvoril oči. Prv než sa úplne prebral, usmial sa v duchu, že sa mu lapačka podarila. Blažene zívol, pozrel na Mazulu a chytro vyskočil zo spacieho vreca.
Zlatý slnečný lúč padal šikmo cez oblok a šíril teplú žiaru po hnedých trámových stenách. Vonku nad lesom sa klenula belasá obloha. Bolo ticho a mrzlo. Taký oslnivý zimný deň, ktorý vzbudzuje dobrú náladu. A Bill jasal, hoci ho bolelo celé telo. Pri pohľade na Mazulu, ktorý ležal zviazaný na priči, pociťoval takú istú radosť ako pri pohľade há vlčiu beštiu v železách.
Deň využil na odpočinok. Chodil s fajkou v ústach, chvíľu sa venoval psom, chvíľu opravoval postroje. Keď si občas sadol na peň pri peci s dajakou prácou v rukách, rád čo-to Mazulovi povedal. Bol to pravda monológ, lebo Mazula stratil vôľu na akýkoľvek rozhovor, len ticho ležal a zachmúrene hľadel pred seba.
Inak sa za daných okolností nemal prečo žalovať, lebo Bill mu uvoľnil putá, dokonca ruky mu zviazal vpredu. Mazula mohol jesť i poškrabať sa za uchom. No nálada sa mu tým nijako nezlepšila. A nepovzbudilo ho ani, keď počul Billov večerný monológ:
„Rozmýšľam, ako by som sa s tebou najlepšie porátal,“ mrmlal Bill, keď si čistil pušku pri obhorku lojovej sviečky. Na čele až ku koreňu nosa sa mu prehĺbila vráska, zrejme riešil pálčivú otázku.
„Mohol by som ťa vziať do Fort Simpsonu a tam ťa odovzdať jazdnej polícii. Postarala by sa, aby si si pár rôčkov odsedel. Ale to by bolo namáhavé. Priveľmi namáhavé. A ktovie, či by si z toho nevyviazol príliš lacno.“

Bill si zapálil fajku a zamyslene pokračoval: „Hádam by bolo lepšie, keby som ťa nakŕmil vlastným strychnínom. To nie je hlúpa myšlienka. Mäsová guľka, čo som našiel na táborisku a bola určená pre mojich psov, by bola tak pre teba. Skvelá pochúťka.“

Na chvíľu sa zamyslel, potom povedal rozhodne: „Nie, jed je a bude svinstvom, to som vždy vra​vel. Trčí v mŕtvole roky, nedostane sa z nej. A ty by si tu hnil a otravoval líšky a vydry a iné uži​točné zvieratá. Ty si už taký,“ povedal Bill pohorše​ne a vytrhol kúdeľ, ktorou čistil hlaveň.
„Nie, najlepšie bude, ak ťa zastrelím. Guľka je čosi ohromného,“ riekol napokon, akoby uzavrel dôkladné úvahy.
Bill zodvihol pušku k lojovej sviečke, prižmúril jedno oko a pozrel do hlavne. „Dobre,“ zahundral, „leskne sa. Tie staré škvrny z nej nedostanem.“

„Ale potom zostane ešte mŕtvola,“ pokračoval za​myslene. „Mohol by som vyrúbať dieru do ľadu na rieke a hodiť ťa tam. Alebo rozložiť poriadnu vatru. Nie, rieka bude najvhodnejšia. Potom pekne poplávaš až do Aldaviku. Veď Joe ťa poveril úlohou, ktorú musíš splniť. Bude to zase istý druh pretekov, vieš, ja nad ľadom, ty pod ním.“

„No, na to sa ešte vyspím,“ zívol Bill, zobul si mokasíny, vliezol do spacieho vreca a hneď zaspal. Ale na Mazulu prišiel spánok až hodne neskoro.
EŠTE SVIETILI HVIEZDY, KEĎ BILL RÁNO VSTAL. RÝCHLO SA NARAŇAJKOVAL, ZBALIL svoje i Mazulove veci, všetko zobral a zmizol v temnom zimnom rane. Pri Billovom rezkom a rozhodnom počínaní bolo Mazu​lovi všelijako.
O chvíľu sa Bill vrátil do chaty s puškou v ruke. Studený ranný vzduch, čo sa vovalil za nim, zmenil sa pri dverách v bielu paru.
Bez slova obrátil Mazulu na brucho, sadol si roz​kročmo na neho a uvoľnil mu putá. Potom zasa vstal a s prstom na kohútiku stroho rozkázal:
„Vstaň! Natiahni si sobí plášť a rukavice.“ Mazula vstal a vykonal rozkaz, nervózne pošku​ľujúc na pušku. Bol ani zvädnutá rastlina, lebo čakal najhoršie.
„Ty dobrý človek, ty nebudeš strieľať,“ zaskuvíňal. „Zviň povraz!“ rozkázal Bill.
Mazula mechanicky zmotával dlhú opratu. Odrazu ju pustil, akoby to bol jedovatý had. Prepadla ho strašná myšlienka a meravý od hrôzy vyjachtal: „Ty ma obesiť!“

„Táto puška čertovsky ľahko vystrelí,“ sucho po​znamenal Bill, „preto ak sa trocha nepoponáhľaš…“ Mazula sa náhlivo sklonil a zvinul opraty, ako najchytrejšie vedel.
„Zober povraz a hybaj von!“ rozkazoval Bill. „Ale poriadne, nijaké úskoky, lebo urobím z teba riečicu.“ Mazula vykročil a za ním šiel Bill s puškou v ruke.
Na rovinke pred chatou stáli oboje sane naložené a pripravené na cestu. Pred Billovými boli zapriahnutí jeho i Mazulovi psi ( dokopy siedmi, so She​riffom v čele. Druhé sane stáli pred nimi. Boli len ľahko naložené, ale bez psov a bez oprát. Zato pred saňami ležali Mazulove snežnice.
„Pripni si snežnice a zapriahni sa, ale chytro!“ zavelil Bill.
Mazula sa uľahčene, no pohoršený zarazil a zahundral: „Ja nie pes.“

„Predsa ti len vpálim guľku do tela,“ zasipel Bill a prudko zodvihol pušku.
Mazula už neváhal, pripol si snežnice a mocoval sa s opratou, čo si priniesol.
„No tak,“ povedal Bill, „pekne na plecia a cez prsia, ako sa patrí. A na chrbte poriadny uzol, pre istotu, vieš. Áno tak, aspoň ťa budem mať na cestu pekne zapriahnutého. A nezabudni na konce. Dva​krát ovinúť okolo saní, veď vieš. To by nebolo naj​horšie. Mám ozaj vzorného psa,“ zašomral Bill spo​kojne. „Sám sa zapriahne a všetko zariadi. Škoda len, že nevie vrtieť chvostom.“

Mazula k nemu obrátil rozzúrenú tvár a vybuchol:
„Ty to raz ľutovať!“

„Nevrčať v opratách,“ varovne poznamenal Bill. Potom pokračoval ostro: „Vyviazneš z toho príliš lacno, ale aspoň skúsiš, ako sa nám vodilo tvojou vinou. A pritom si azda spomenieš na mojich troch psov. Zostali tam, pod veľkým smrekom. A myslím si, že môžeš ťahať trocha aj za nich.“

Bill pribuchol dvere a podoprel ich kolíkom. „Hijó!“, zaspieval a práskol bičom, akoby vystrelil z pištole.
Mazula sa zaprel a sťažka vliekol za sebou sane. Za ním išiel odpočinutý psí záprah. Vzadu si bystro vykračoval na snežniciach krivonohý Bill s nadúva​júcim sa sobím plášťom.
Len čo zišli na rieku, sadol si Bill na sane, ktoré ťahali psi. Rozložil sa pohodlne na náklade, pušku si položil na kolená a blažene si zapálil fajku. Teraz sa on smeje. Či nemá chlapíka, čo mu prešľapáva cestu, a okrem toho sedem mocných psov pre vlastné sane? Povezie sa ako kráľ.
Hodiny sa míňali. Mazula sa plahočil zohnutý pred saňami, predieral sa cez sneh a ľad dolu riekou. Občas sane uviazli a Mazula sa musel vzoprieť celou silou, aby ich vyprostil. Opraty sa mu zarezávali do pŕs a do pliec, každý sval ho bolel.
Kedy-tedy zastenal a obrátil sa k Billovi, ktorý ostražito sedel na druhých saniach s puškou v ruke alebo bežal vzadu. Ale Bill nezabúdal na psov, ležia​cich pod veľkým smrekom, a bol tvrdý ako skala. Sane musia ďalej.
Podvečer zamieril so záprahom do lesa a utáboril sa v smrečine. Mazulovi dal najesť, potom ho sputnal, ale len na rukách, strčil ho do spacieho vreca a ešte niekoľko ráz ho previazal. Neďaleko neho uviazal pre každý prípad Sheriffa ako strážcu. Ale nebolo sa čoho obávať, lebo Mazula bol úplne vyčerpaný a hneď zaspal ani drevo.
Na druhý deň ráno pokračovali tak isto. Vpredu ťahal Mazula ľahko naložené sane, za ním šli všetci psi zapriahnutí do druhých saní, na ktorých sedel Bill. A ak bol prvý deň pre Mazulu kliatbou, ďalšie dni neboli lepšie, lebo bola treskúca zima a nad rie​kou fúkal ostrý ľadový vietor.
O
niekoľko dní zazreli podvečer konečne Fort Simpson, malú skupinku domov pri rieke. Pokojne a malebne odpočívali v srdci divočiny, pri koryte, ktorým rieka Liard tečie z Rocky Mountains k moc​nej Mackenzie.
Pred stanicou Spoločnosti Hudsonovho zálivu stál desiatnik Smith z jazdnej polície a obchodník s kožušinami Clark a veľmi sa čudovali nevídanému sprievodu, ktorý zbadali v súmraku na rieke. De​siatnik Smith prisahal, že to smiešne nohaté zviera v prvých saniach je určite pštros, kým Clark tvrdil, že to bude akiste somár.
Keď sa sane priblížili natoľko, že bolo zreteľne vidieť zohnutého človeka, ktorý ich ťahá, desiatnik uznal, že Clark mal vlastne pravdu. Pretože ten chlap je naozaj somár, keď sa drie so saňami do úmoru, kým v ďalšom záprahu je toľko psov, že si druhý chlap môže sedieť na náklade. Také čudo tu na severe ešte nevideli.
Psi začali vetriť a vzápätí bolo na nich vidieť ra​dostnú horlivosť. Zodvihli chvosty a tak sa rozbehli; že temer zvalili na smrť ustatého Mazulu.
„Rýchlejšie, Mazula!“ zvolal Bill. „Rozbehni sa, ako sa patrí na poriadny záprah, keď po dlhej ceste dorazí k obchodnej stanici.“ Ale Mazula sa nedal rozohniť.
Bill zoskočil zo saní a pozdravil desiatnika Smitha i Clarka, akoby sa bol s nimi stretol naposledy pred niekoľkými dňami.
„Ako badám, zadovážil si si nového psa, odkedy sme sa nevideli,“ povedal desiatnik Smith a premeral si Mazulu, schúleného na saniach.
„Ach, myslíš tamtoho?“ odvetil Bill. „To je dar​ček pre teba. Ale dobre ho opatruj a zaobchoď s ním tvrdo.“

„Ďakujem, psov mám dosť.“

„Myslím, že si ho predsa len vezmeš,“ povedal Bill. „Môžem ti povedať, že nie je najhorším ťažným psom. Ba dokonca tak dychtil po postrojoch, že by bol s chuťou odpravil celý záprah, len aby mohol ťahať sám. Zabil mi troch psov týmto tu.“ Bill vytia​hol kúsok mäsa so strychnínom a pokračoval: „A tak som mu nemohol odoprieť, keď po tom toľko túžil, rozumieš. Bola to poriadna robota.“

„Teda tak,“ začudoval sa desiatnik Smith, ktorý hneď pochopil Billove narážky. „Najlepšie, keď zostaneš pri mne, Mazula,“ povedal stroho. A odišli.
Bill opatril psov, dal do poriadku sane a potom zamieril do chaty obchodníka Clarka. Tam dostal šťavnaté losie mäso a celý večer sa v kúdoloch ta​bakového dymu zhovárali o cenách kožušín, ktoré tak náhle stúpli, o novinkách popri rieke a o „kraji“ vôbec. Ale predovšetkým hovorili o psoch, ako to už v zime vždy býva. Lebo čím by bol na severe človek bez psov, keď vládne zima a sneh pokrýva divočinu, rozľahlú ako celý kontinent?
O DVA DNI NESKÔR POKRAČOVAL BILL V CESTE NA SEVER S PIATIMI PSAMI, Z ČOHO traja boli Mazulovi. Šlo sa mu skvele a všade dobre pochodil. O miešanca sa postarali vo Fort Simpsone a cesta bola dobrá až k Severnému ľadovému oceánu, do krajiny Eskimákov.
A ako kráčal na snežniciach, vždy naďabil na dačo nové, čo mohol pozorovať. Na západe vystrie​dalo lesnatú krajinu predhorie Yukonu ( belasý masív hôr Mackenzie. Nad všeličím sa zamyslel, lebo za týmito horami ležal Klondyke, kde sa Bill drel v horúcich dňoch zlatého opojenia a obohatil sa iba skúsenosťami, ale ničím iným.
Prišli žiarivé dni s jasnými večermi a slnko po prvý raz príjemne prihrievalo. Zahryzlo sa do sne​hu, až z neho bola onedlho mokrá kaša. Bill musel cestovať v noci, keď sa ochladilo, a vtedy sa zase utvorila taká poľadovica, že sane na nej tancovali. Psom obúval mokasíny, lebo snehové kryštály boli ostré ako ihly.
Z Fort Simpsonu bolo do Aklaviku okolo tisícdvesto kilometrov, no nehrozila mu núdza o potra​vu pre psov ani o nič iné, lebo na ceste bolo viacero obchodných staníc: Wrigley, Norman, Good Hope a Arctic Red River.
Bill ich všetky ponavštevoval a podal zprávu o cenách kožušín všetkým obchodníkom, ktorí zastupovali Peteho spoločnosť. A len čo odišiel z ob​chodnej stanice, obchodník sa už ponáhľal nakúpiť u Indiánov kožušiny za ceny, ktoré vzbudzovali v konkurentovi najväčší nepokoj a starosti.
Konečne dorazil do Aklaviku pri západnej delte rieky Mackenzie. Prišiel ta súčasne so sťahovavými vtákmi. Kŕdle divých husí sa vznášali v belasom slnečnom vzduchu a spustili sa na prvé otvorené zátoky. A odrazu tu boli kačice so zelenými zrka​dielkami na krídlach, labute, biele ako sneh, a ne​spočetne veľa drobných vtákov všetkých druhov.
Blížila sa jar. Slnko sa jagalo nad zimnou kraji​nou. Na ľuďoch, psoch, na všetkom živom, čo sa hýbe na planinách a v temných hlbokých lesoch, bolo vidieť radostné očakávanie zmeny, ktorá na​stane na stuhnutej polárnej zemi. Vzduch bol plný piesní o vodách, rozlievajúcich sa po bielych bre​hoch, o prúdiacich riekach a slnečných pahorkoch s voňavým šedivníkom.
A jedného dňa rieka Mackenzie začala stúpať.
TRAJA ČERTÍCI 
V PSOM ZÁPRAHU
ZAKRÁTKO ŤAŽKÉ ĽADOVÉ KRYHY Z RIEKY MACKENZIE ODNIESLO DO MORA. VODA stúpala k brehom a podmieľala hrádze, ktoré s čľapotom padali aj s krovím a stromami do vody a strácali sa pod hladi​nou. V prúde plávali obrovské pne. Temná a jagavá rieka sa hnala divočinou tade, kde brezy dvíhali nad bielymi kmeňmi zelené kytice konárov. Dlhá polárna zima sa skončila, blížilo sa leto.
V Aklaviku si Bill postavil ston neďaleko obchod​nej stanice. Tam sa výborne cítil. Dobre mu padlo trocha odpočinku po dlhej ceste na saniach. Občas si zašiel pobesedovať k obchodníkovi s kožušinami Pierrovi, ale najradšej sedával na brehu, fajčil z fajky a hľadel ponad rieku.
No predsa nebol celkom spokojný. Strata Unkasa a druhých dvoch psov, ktorých zmárnil Mazula, ho ešte bolela. Dlhé roky sa delil o dobré i zlé s tý​mito zvieratami, ktoré dostal ako šteňatá. Naučil ich ťahať sane, nosiť náklady i odolávať snehovej búrke. V divočine mu bôli jedinými spoločníkmi. Vedel ich potrestať, až sa hory zelenali — a zho​váral sa s nimi ako s ľuďmi. Poznali ho a on po​znal ich. Ale už ich niet.
Pravda, okrem svojich starých psov Sheriffa a Blackieho mal troch indiánskych psov, ktorých vzal Mazulovi. Ale to sú cudzie zvieratá v usadlom veku, s pevne zakorenenými zvykmi; trocha sa dajú pre​vychovať, ale vždy im bude čosi chýbať. Nezvyšuje mu iné, len ich vziať, keď onedlho odíde na lovištia v divočine. Nie je to príjemná myšlienka.
„Mali by zastreliť toho sviniara Mazulu už za to, že mi hodil na krk také diabolské beštie,“ povedal raz večer Pierrovi, obchodníkovi s kožušinami.
„Veď nie si v tvŕdzi. S Mazulovými troma psami máš pekný záprah.“

„Indiánski psi sú indiánski psi.“

„Hlavne, že pracujú, a Mazulovi psi vedia poriadnej ťahať.“

„Keď majú nad sebou bič, tak áno. Poznajú len dve veci: žrádlo a bitku. Ale pes musí mať v sebe dačo viac.“

„Neslobodno byť precitlivený.“

„Nuž teda, mal som už dosť psov, ale na to mô​žeš vziať jed, že ak si nevychováš zviera od šte​ňaťa, nikdy z neho nie je poriadny pes. I ty si dá​vaš dobrý pozor, keď si vyberáš psov, lebo s nimi je práve tak ako s ľuďmi. Niektorý to má v sebe, iný je a zostane ťarbákom.“

„Ja si vždy zadovážim vycvičených psov od In​diánov a Eskimákov a som spokojný.“

„Si spokojný! Na svoje nedeľné výlety ani nepo​trebuješ neviemakých psov. Ale sprobuj rok čo rok cestovať divočinou, potom uvidíš. Keby si si nevyberal psov čertovsky opatrne, mohlo by sa ti stať, že by si už psí záprah vôbec nepotreboval.“

„Zbytočne zveličuješ. Máš svojich dvoch starých psov, jeden z nich je dokonca vedúci. Ak ich zapriahneš dopredu, to by bolo, aby tí traja nešli podľa nich. A keby začali vystrájať, vyprášiš im kožuchy.“

„S tebou by som sa o tom darmo zhováral. Ale kým sa vyberiem na cestu, musím si s tým dajako poradiť. Tí psi rozhodne nie sú pre mňa. Potrebu​jem prvotriedne zvieratá. Mal si vidieť, aký som mal záprah. Tomu na celom severe nebolo páru.“ „To hovorí každý,“ odbil ho sucho Pierre.
DO POLÁRNEJ KRAJINY ZAVÍTALO USMIEVAVÉ LETO. POLNOČNÉ SLNKO UROBILO Z noci deň. Zalievalo svetlom lesy a machom porastené planiny, belaselo sa na horách, jagalo sa v riekach a jazerách. Vy​rástli kvety sýtych farieb so sladkou vôňou. Slneč​né dni a noci boli samé hmýrenie. Kačice sa čľapkali v rieke a na plochých ostrovoch v ústiach delt sedeli husté kŕdle husí, hlava na hlave. Krysy pižmové behali popri lesných riekach a jazierkach, kde-tu bolo vidieť i bobra. Komáre a muchy bzu​čali, takže sob a los zaliezli občas do vody až po brucho, aby mali od nich pokoj.
Kúsok na sever od Aklaviku sa les končil. Tam sa delta šírila proti jagavému Severnému ľadovému oceánu, ktorý zalieval kalný prúd priezračnými slanými vlnami.
Všetko sa zmenilo odvtedy, keď kraj ležal pod zimným rúchom. Aj ľudia. Bieli lovci kožušín, In​diáni a Eskimáci mali v dohľade čosi nové, aj roz​právali akosi hlasnejšie.
Z času na čas pri veslovali po rieke do Aklaviku Eskimáci, aby si vymenili zimný úlovok za strelivo, čaj, tabak a iné. Obchodná stanica bola ako vyme​nená, lebo tieto šantivé deti prírody prinášali so sebou život a bezprostrednú veselosť.
Keď raz Bill sedel pri brehu, zazrel poniže na rieke nový eskimácky čln. Čln bol poriadne nadžganý lovcami, ženami, deťmi, kožušinami bielych líšok a hlúčkom strapatých polárnych psov.
Vtom Billa voľačo upútalo. Cez okraj provy vy​kúkali tri štence. Stavali sa na zadné nohy a na​ťahovali sa, až dosiahli cez okraj, a tam spočívali ich hlavy vedľa seba medzi tučnými labkami. Vzpriamené uši sa im temer strácali v hustej srsti a oči vo veľkom údive hľadeli na kraj, popri kto​rom sa plavili.
Priamo naproti Billovi pristáli k brehu, ľudia vystúpili, vyložili veci a čln vytiahli na breh. Dospe​lých psov priviazali a štence nechali voľne behať. Keď si všetko usporiadali, celá eskimácka rodina sa pobrala k obchodnej stanici.
Bill si dobre poobzeral štence, ktoré pobiehali okolo veľkých psov. Mohli mať asi päť mesiacov. Boli to tučné, rozložité zvieratká s hustým kožu​chom, širokou hruďou a mocnými nohami. Jeden bol oslnivo biely s čiernou škvrnou na hlave a na chrbte. Zdalo sa, že je ich vodca. Druhý bol tmavo​hnedý, útlejší, tretí mal červenkastú huňatú srsť. Všetci mali rovnaký zbojnícky výraz a kýpte chvos​tov vytrčené dohora.
Spočiatku sa správali slušne. Behali na všetky strany a oňuchávali kamene a drevá. Veď sa dostali na cudzie miesto s celým svetom neznámych vôní. Aké to bolo vzrušujúce!
Pomaly ich oňuchávanie prestalo baviť. Naostrili uši, chvíľu sa obzerali a potom sa samopašne rozbehli k uviazaným psom pozrieť, čo by sa tu dalo vyparatiť. Priam iskrili ihravosťou. Vyzerali ako traja chlapci na výprave za dobrodružstvom. Čím bláznivejšie, tým lepšie.
Hnedý a chlpatý začali vyskakovať na chrbát matke, ktorá driemala na piesku, a čo im sily sta​čili, ťahali ju za ucho. Ale nevyšlo im to, lebo ich matka bola ctihodná vodkyňa záprahu a neznášala také vyčíňanie, najmä keď chcela spať. Zlostne štence zahnala.
Medzitým biely psík vyhrabal z piesku starý mokasín. Všetci traja ho začali ťahať, každý z jed​ného konca. Skončilo sa to poriadnou bitkou. Váľali sa v jednej kope, brechali, chniapali po sebe a vyli. Hneď bol navrchu jeden, hneď druhý, ale najčas​tejšie mal prevahu biely, lebo bol najrýchlejší a vedel, ako hrýzť iných na najcitlivejších miestach.
Ruvali sa hodnú chvíľu bez najmenšej prestávky.
V zápale boja sa zosúvali čoraz nižšie po svahu nad rieku, až sa napokon dostali na strmý breh. Hnedý a chlpáč sa pevne zahryzli do seba, kým biely stál nad nimi a chniapal, kde sa dalo. A tu sa klbko šteniat začalo pomaly gúľať nadol. Biely zbadal nebezpečenstvo a chytro odskočil. Ale druhí dvaja sa pevne držali a gúľali sa ďalej, rýchlejšie a rých​lejšie, až čľupli do vody.
Hore na brehu stálo biele psíča a pridŕžalo sa prednými labkami, aby sa nezošmyklo. S naklone​nou hlavou a kýpťom chvosta zodvihnutým dohora pozerá do prúdu, kde práve zmizli obaja protivníci. Zvíťazil.
Nestaral sa o osud svojich dvoch druhov a vy​škriabal sa zase na rovinku. Tam si zmyslel, že si vyhrabe dieru v zemi. Horlivo a vážne sa pustil do roboty. Predné labky sa mu len tak mihajú ani bubeníkove paličky a zem s kamienkami odletuje na všetky strany.
Dobrý kúsok po prúde sa vynorili dve mokré psie hlavy. Zvieratá hneď zamierili na breh a po niekoľkých nepodarených pokusoch sa dostali na miernejšiu stráň. A čo im nohy stačili, rozbehli sa naspäť.
Keď pribehli, biele psíča bolo už do pol tela v ja​me. Hneď prestalo hrabať, prednými labkami si utre​lo z ňucháčika hlinu a pripojilo sa k ostatným. Na bitku sa zabudlo, vynorila sa otázka: Čo teraz?
Biely sa ujal vedenia a zamieril k chatám. V pätách za ním bežali hnedý a chlpáč. Bol to smiešny sprievod, keď trielili s vyplazenými jazykmi a s kýpťami chvostov vytrčenými nahor.
Bill hľadel za nimi, až sa mu stratili za kopou naplaveného dreva. To sú psi, pomyslel si, majú bystré nohy a rozumejú žartu. Naozaj nie na za​hodenie.
Chvíľu ešte sedel pri rieke. Rád tak sedával za jasných polárnych večerov a nechal život divočiny; prechádzať popri sebe. Slnko kleslo a zavislo sťa vzdialená žeravočervená guľa nad okrajom zeme. Pred ním plávala klada, obrátila sa v prúde, jedným koncom trčiac nad hladinu. Na nej sedeli dve kačky a viezli sa zadarmo po rieke. Pri ňom behalo niekoľko vodných vtákov, motali sa sem-tam a napokon mu boli celkom pri nohách. Bill si ich nevšímal, len hľadel na rieku, večne tečúcu cez divoči​nu k moru.
Ochladilo sa. Už je čas ísť spať, pomyslel si Bill; zastrčil fajku do vrecka a vykročil k stanu, ktorý bol o niekoľko sto metrov ďalej.
„Ale čo to, do čerta!“ zamumlal a pozrel na stan. Spozoroval, že plachty sa podchvíľou hýbu. Nieto pochybností, sú tam nevolaní hostia. Hádam daja​ký Eskimák … taká bezočivosť. Takého čohosi by sa od nich nenazdal, aby to parom vzal.
Pridal do kroku a zavolal: „Hej, practe sa zo stanu!“ Ale nič sa nestalo. Veď ja ich naučím sluš​nosti, pomyslel si a odhrnul stanovú plachtu. A uvidel ( biele šteňa. Stálo tam, hlava v konzer​ve s maslom a napchávalo sa ani na hodoch.
Lenže maslo bolo pre Billa najvzácnejšou maškr​tou. V divočine takéto čosi nevidel celé roky a te​raz bol taký šťastlivý, že dostal celú škatuľku, po​slednú, čo mal Pierre v obchode. Bolo to celé bohatstvo. Každý večer nastala pre Billa slávnostná chvíľa, keď vytiahol plechovicu, odkrojil si nožom kúsok masla a nechal ho rozpustiť na jazyku. A bol pritom veľmi striedmy, takrečeno držal sa za go​lier, aby mu tá maškrta vydržala čo najdlhšie ( a teraz sa tu biele šteňa pažravo kŕmi jeho maslom!
Bill skočil dnu a chytil šteňa. Psíča sa po ňom zahnalo a uhryzlo ho, až mu vytryskla krv. Ale Bill si to v hneve ani nevšimol, schmatol ho za kožu a vyhodil zo stanu, len sa za ním zaprášilo.
Bill pozrel do maslovej plechovice a roztrpčene zistil, že je temer prázdna. Potom sa ozvalo ostré zabrechanie pri samom stane a Bill vyšiel von. Dalo by sa čakať, že sa psíča, prestrašené a zahanbené, odkradne čo najďalej, ale ten malý zbojník si tu stál so zvyškami masla na nose a vyzývavo brechal Billovi rovno do tváre. Zrejme bolo presvedčené, že sa mu stala najväčšia krivda.
Rozzúrený Bill sa rozbehol za ním, ale šteňa bolo rýchlejšie. Na kúsok odbehlo, skrútilo sa, takže sa ňucháčom dotýkalo zadku, a ostrým diskantom sa podráždene rozbrechalo. Bill sa ho opäť pokúšal chytiť, ale šteňa bolo o zlomok sekundy rýchlejšie. Tancovalo okolo neho a ustavične brechalo.
Napokon sa Bill vzdal a s nadávkami sa vrátil do stanu. Pohľad, ktorý sa mu naskytol, nijako ho neutíšil. Medzitým sa tu totiž udomácnili dvaja noví hostia. V kúte mu hnedé šteňa obhrýzalo su​šené mäso a chlpáč sa pustil do masla, čo zvýšilo. Diera v zadnej časti stanu prezrádzala, že zlodeji sa postarali o súkromný vchod.
„No, už sa mi tu dosť naňuchali,“ zasipel Bill a rozbehol sa za štencami. Hnedý mu vybehol po​medzi nohy von, kým chlpáč využil zadný východ cez dieru. A zmizli.
Bill zase vybehol, vzal si palicu a hnal sa za troma zbojníkmi. Ale štence si zvolili novú taktiku; hneď behali okolo stanu, hneď sa šuchli dnu dve​rami a vybehli dierou vzadu alebo opačne. Čo ako sa Bill za nimi štval, nepodarilo sa mu udrieť da​ktorého ani len po zadku.
Bill kypel hnevom a zalieval ho pot. Štencom sa zase zdalo, že je to veľmi zábavná hra, azda najzábavnejšia zo všetkých dnešných. Prevalili sa na chrbát a spokojne skuvíňali.
Ale napokon ich aj to omrzelo. Treba zase vy​myslieť dačo nové. Opäť sa vynašlo biele psíča. Pri náhlivom úniku do stanu schmatlo jeden z Billových novučičkých mokasínov, vybehlo dverami. Rozbehlo sa priamo k obchodu. Ostatní sa hnali za ním, posledný bol Bill.
Pierre práve kúpil kožušiny od Eskimáka, ktorý bol prednedávnom prišiel, a obaja pofajčievali pred chatou. Eskimák sa volal Ujark a bol Nunatagmuit, to znamená, že patril k jednému z kmeňov na okolí delty. Bol to mierumilovný človek s havraními vlasmi okolo veselej tváre.
Keď zazrel Billa, srdečne sa rozosmial a Pierre sa pridal k nemu. Veď to aj bolo divadlo! Najprv bystré šteňa s mokasínom v zuboch za ním dve druhé štence s brechotom a naostatok Bill, zadych​čaný a nadávajúci.
Bill sa zastavil a lapajúc po vzduchu, vybuchol: „To sa smejete mne, čo?“

„Ó nie,“ povedal Pierre a pokúsil sa tváriť vážne. Zato Ujark ani najmenej netajil svoju veselosť a v širokom úsmeve ukazoval rad jagavých bielych zubov. Toto bolo čosi, čo vie na najvyššiu mieru rozveseliť človeka prírody.
„Drž papuľu!“ zahromžil Bill zúrivo. Ujark zmäteno zatvoril ústa a hľadel na Billa. „Ja sa tu pekel​ne naháňam za tvojimi zlodejskými psami, a ty sa mi rehlíš rovno do tváre.“

„Nesmieš to predsa tak brať,“ povedal Pierre.
„Tie potvory mi najprv zožrali maslo a polovicu sušeného mäsa, prehrýzli dieru do stanu a potom mi ušli s celkom novým mokasínom. Mal som im vari povedať pekne vítam, čo?“

„Ja neučiť biele šteňa kradnúť,“ povedal Ujark, skľúčený takouto búrkou hnevu.
„Tak máš tie hnusoby priviazať. Ak si myslíš, že to nechám len tak, veľmi sa mýliš. Zaplatíš mi maslo, sušené mäso, stan, mokasín, všetko-všetko. Krky vykrútim tvojim zlodejským štencom a ak pípneš, vykrútim ho i tebe. Potom sa hádam pre​staneš smiať.“

Ujark nevdojak cúvol a povedal:
„Potom všetko zaplatiť. Teraz nemať žiadnu kož​ku. Pierre vziať všetko na dlhy.“

„Potom ( pravdaže. Nehneš sa z Aklaviku, po​kým to nedáš do poriadku, aby si vedel!“

„Počuj,“ zastarel sa Pierre, „Ujark hovorí pravdu, naozaj nemá peniaze. Celý jeho zimný úlovok padol na staré dlžoby a strelivo i ostatné som mu musel dať na úver. Ale nedalo by sa to urovnať inakšie?“

„No povedz ako,“ zahundral Bill.
„Nedávno si vravel, že by si potreboval dajaké štence ( namiesto troch indiánskych psov. Tu máš príležitosť. Vezmi si ich, a budete vyrovnaní.“

„Ja mať doma veľa šteniat. Ty vziať šteňatá a všetko v poriadku,“ povedal Ujark uľahčene, že sa našlo nejaké riešenie.
Bill si hneď všimol, že tieto štence by boli práve pre neho, ale v tej chvíli bol na ne taký nazlostený, že by ich bol najradšej nevidel. Už-už chcel príkro odseknúť, keď zazrel tých troch zbojníkov, ako vybehli plnou rýchlosťou spoza rohu. Biely bol stále vpredu s Billovým mokasínom v zuboch, druhí dvaja trielili za ním.
Ujark zavolal čosi po eskimácky. Biele šteňa sa hneď zastavilo, dalo hlavu nabok a pozeralo na troch chlapov. Potom veselo pribehlo k Ujarkovi, zastalo pri ňom a mokasín položilo na zem. Pozrelo nahor a niekoľko ráz ostro zabrechalo, akoby chcelo povedať: Pozrite, aký som chlapík.
„Čertovské šteňa,“ zamrmlal Pierre.
„Nosiť mi kačice, keď ja loviť,“ vysvetlil Ujark a podal Billovi mokasín.
Bill chvíľu pozeral na štence, potom povedal:
„Dobre, zoberiem si tých troch čertov.“

BIELEMU DAL MENO BALTO, HNEDÉMU MINK A CHLPÁČOVI DUFFY.
Boli to bratia, a odhliadnuc od farby, boli si na prvý pohľad veľmi podobní. Všetci mali rozložité telo, tučné labky, rovnaký zbojnícky výraz. A pred​sa sa v mnohom líšili. Balto bol ostražitý bitkár, ro​dený vodca svorky. Mink bol vrtký a obratný potme​húd, ale nebol taký výbojný ako jeho brat. Duffy bol celkom iný, strapatý a váhavý, s krásnymi hne​dými očami, ktoré sa temer strácali v srsti. V tom​to šteňati bolo čosi dôverčivé pri všetkých jeho výčinoch.
Spoločne tvorili pevnú a nebojácnu svorku. Päť​mesační už mali pohnutú mladosť za sebou a veselo sa hnali do nových dobrodružstiev.
Keď Ujark odišiel, netrvalo dlho a štence prilipli k Billovi. Stále boli pri ňom. Keď si šiel ľahnúť do spacieho vreca, šuchli sa za ním do stanu, vyliezli si na spacie vrece a ľahli si naň. Cez deň mu boli stále v pätách.
Pre Billa to boli nepokojné časy, každý deň mu prinášal nové prekvapenia. Štence mali obdivuhodné nadanie sa zmocňovať rôznych predmetov, a okrem kamenia a plechovíc zožrali všetko.
Raz ráno hľadal Bill po všetkých kútoch spodky, ale ani čo by sa do zeme prepadli. Pred stanom na​pokon našiel z nich žalostné zvyšky, ostatné zožrali štence. Inokedy sa mu zasa stratila pančucha, potom našiel jednu snežnicu pri rieke, rozdriapanú na kúsky.
Ale najväčšmi triumfovali psíčatá raz v nedeľu predpoludním, keď sa konečne dostali k Billovmu sobiemu plášťu. V noci na ňom líhal a ráno ho vždy pre istotu zavesil na konár pred stanom. Štence už dávno poškuľovali na sobí plášť, ale nemohli ho do​siahnuť. Tentoraz však jeden rukáv visel dosť nízko a kolísal sa vo vetre. To sa zdalo štencom nesmierne zaujímavé. Najprv naň uprene hľadeli. Potom začali vyskakovať. Vyskakovali dlho a s veľkou vervou, až Balto chytil zubami plášť za rukáv, spadol a s ním celý plášť. Ostatné už šlo rýchlo. Keď Bill o pol hodiny pribehol na miesto činu, psi už mali v sebe dlhé pásy kožušiny. Pravda, také raňajky im priam najlepšie nevytrávili. Dlho potom dávili chlpaté chuchvalce, ale to im nevadilo, aby do večera ešte nezožrali väčšiu časť mokasína, nadmieru spokojné s tým, čo urobili v ten deň.
Bill hrešil a nadával a odvtedy si všetko scho​vával s najväčšou opatrnosťou. Napokon väčšina jeho majetku visela navôkol po stromoch.
„Prečo zvieratá nepriviažeš ?“ spýtal sa Pierre.
„Štence musia voľne behať, aby mali silné nohy a pľúca.“

„Aby narobili kopu mrzutostí.“

Bill neodpovedal, ale v duchu priznával, že z istej stránky je to povážlivé.
Pierre sa inak zabával na Billových častých súbo​joch so štencami a nezdržal sa posmešných poznámok. Ale čoskoro sa presvedčil, že musí byť opatrný.
Na druhý deň, ako si štence zamaškrtili na spod​koch, prišiel Bill do obchodu a žiadal si nové. A aby vraj boli z čistej vlny.
Pierre položil spodky na pult a poznamenal: „Znamenitý tovar. Prvotriedna maškrta pre psov.“

Bill ohmatal spodky.
„Tie tvoje štence sú veru drahí stravníci. Spodky na raňajky, na večeru mokasíny. Na zimné lovište si musíš vziať celý obchodný sklad, aby si uživil tých hladošov cez zimu.“

„To je zábava, čo?“

„Mal si si nechať tých indiánskych psov, ako som ti radil, nemusel si sa teraz trápiť so štencami.“ „Veď z toho vyrastú.“

„Hádam.“

„Ja tých naničhodníkov stiahnem z kože, ak sa úž nenaučia móresu,“ vybúšil z Billa hnev, ktorý sa v ňom vŕšil už od včasného rána.
„Ak tých naničhodníkov naučíš slušnosti, si chla​pík.“

„Čo si to povedal!? Vravíš naničhodníkov!?“ Bill sa vystrel, oči mu zaiskrili a vystrčil bradu.
„Sám si to povedal.“

„Nikdy som dačo také nepovedal. Len sprobuj ha​niť ‚mojich psov. Šteňa je šteňa, a keď tí chlapci vyrastú, budú ťahať, že to svet ešte nevidel. Áno, najlepšie na celom severe. To si zapamätaj a daj si pozor na ústa!“

„Spodky stoja osem dolárov,“ riekol Pierre. Pokla​dal za najrozumnejšie zmeniť rozhovor.
SLNEČNÉ MESIACE SA MÍŇALI, UPLYNUL ČAS BIELYCH NOCÍ. BOBRY A KRYSY pižmové usilovne stavali zimné, hniezda a na arktických ostrovoch ďaleko na severe sa pomaly schádzali státisíce divých sobov, aby sa onedlho vybrali na veľkú púť k južným le​som. Ale leto sa ešte celkom nevzdalo vlády.
Bill si pripravoval zimnú výzbroj, lebo čoskoro zamieri k lovištiam. Ešte sa celkom nerozhodol, kam vlastne pôjde, či do susedného kraja, či niekam inam. Veď uvidí.
V poslednom čase štence vyrástli, zhustla im srsť, zmocneli a pomaly dospievali. Hoci boli stále rov​nako ihravé a samopašné ako prv, boli na najlepšej ceste, aby sa uplatnili pri nosení bremien a v zápra​hu. „Bude z nich voľačo,“ myslieval si Bill s úľubou.
„TEN, ČO ZASTRELIL MEDVEĎA“

„UCH!“ BILL ZHODIL BATOH, AŽ ZEM ZADUNELA, A SADOL SI NA KAMEŇ. PSI KNÍŠÚCI sa za ním s ná​kladom ( so Sheriffom v čele ( boli tak isto udych​čaní, boky sa im vzdúvali a jazyky im viseli. Len čo boli pri pánovi, klesli na zem, ani keby im nohy podťal.
Veteráni Sheriff a Blackie si hneď olizovali dorá​ňané nohy, ale mláďatá Balto, Mink a Duffy, ktoré sa temer strácali pod ťažkými bremenami, zaspali hneď. Toto je čosi iné, než unaviť sa v hrách na brehu rieky Mackenzie. Pravda, štence majú už osem mesiacov a zmocneli, radosť na ne pozrieť, ale predsa. Prvá dlhá cesta divočinou nie je žart.
Posledný úsek od prameňa k prameňu bol aj mi​moriadne dlhý, plný strmých stúpaní, neschodných skalísk a lepkavých močiarov. Štyrikrát sa zastavili na tomto úseku, keď ich komáre a mušky zakryli sťa čierne mračná. A za nimi je už vyše dvadsať úmorných úsekov. Okrem toho museli utekať po brehu rieky a plávať cez zátoky, keď Bill vesloval. Nečudo, že sú zmorení.
Bill im odviazal bremená a poskladal ich na zem vedľa kanoe, kde už ležali snežnice, spacie vrece, pasce, sane, postroje, piecka a všeličo iné.
S tým je hotový! Celá výzbroj je v poriadku na mieste. Bill si vystrel zmeravený chrbát, zapálil si fajku a obzeral sa dookola. Pred ním sa rozprestie​rala široká vodná plocha s rozmanitými krivolakými zátokami a zhlukom zalesnených ostrovčekov. Tu nikdy nebol ani on, ani iný beloch, a preto sa tu cítil v bezpečí.
Nevedel, kde sa končí vodná hladina. Ale za ňou bolo čosi, čo nemal rád. Týčil sa tam strmý horský, chrbát a akoby uzavieral cestu na východ. Dobre, veď^ sa uvidí, z diaľky vyzerá krajina vždy horšie.
Rozhodne je už na horskej planine a najhoršie hrebene má za sebou. Vody sa zväčša zlievajú pri holých planinách tundry, raz sa už musí skončiť to večné nosenie bremien. Pravda, ešte zvyšuje ten horský chrbát, ale čo, vždy sa nájde dajaký prija​teľný priechod i tam. Tak či onak, musí sa cezeň dostať, kým zamrznú rieky, ak chce prísť k hrani​ciam lesného pásma — a na iné nemôže ani po​myslieť.
Cítil, že tundra už nie je ďaleko. Na lese bolo vi​dieť, že sa čoskoro skončí. Nebol redší, ale nižší a akoby ošľahaný vetrami. A stromy mali pevnejšie drevo, ktoré odolávalo sekere.
Spustil kanoe na vodu, zavesloval k najbližšiemu výbežku a položil tam siete. Potom sa vrátil k tá​boru, rozložil vatru, postavil na ňu čajový kotlík a opekal si na ražni dve bobrie stehienka. Psi stáli okolo neho a vyvaľovali naň oči. Každému hodil kúsok surového mäsa a sám sa pustil do stehna ako lačný vlk.
Zvečerilo sa a vetrík, ktorý jemne čeril hladinu, utíchol. Slnce kleslo za hory, len jeho odblesk horel nad divočinou. Červenkasté mraky sa zrkadlili v lesklom jazere, obklopenom lesom a dlhými pás​mi tŕstia.
Ako mu je dobre, keď je zasa sám a má celú divočinu pre seba, pomyslel si Bill. Aby to čert vzal, vláčiť sa ako posol obchodníkov s kožušinami popri rieke Mackenzie. Isteže, zarobil si pritom pár dolá​rov, ale je to život? A koľko sa zdržal a teraz sa mu akoby naprotiveň nič nedarí. Veru, takmer sa ani nepamätá, že by sa dakedy toľko nadrel na ceste k lovištiam. Aj cesta bola kľukatá a neschodná, ho​tové nešťastie. Najprv sa plavil člnom hore po rie​ke Mackenzie, potom vesloval cez Veľké otročie ja​zero a napokon sa lopotil po súši. Posledný úsek bol dačo celkom osobitné, nekonečná drina. To má zato, že večne hľadá nové cesty a nechodí tade ako iní lovci kožušín. A predsa je to také zvláštne prísť do nového kraja, na miesta, kam ľudská noha ešte nevkročila. Všetko bude zasa dobre. Plahočí sa na cestách celé tri mesiace, raz sa tá drina skončí.
Utrel si spakruky ústa, vylial posledný zvyšok čaju do popola a odložil misku a lyžicu. Náhlivo vylátal Minka, ktorý oňuchával vrece s mäsom, a opäť sa zamyslel.
Tento rok si to mal azda zariadiť trocha pohodl​nejšie a zdržiavať sa okolo Aklaviku, ako mu radil Pierre. Proti tomuto by to boli hotové Vianoce. ( Ach, kdežeby, veď len teraz, na východe, v tundre, cítil sa ako doma. Tu si môže poriadne vydýchnuť. Nič mu nebráni v rozhľade. Mesiac čo mesiac tu môže chodiť navôkol a nestretne ľudskú tvár, iba ak raz za čas niekoľkých Indiánov. A sú tu soby! Bez nich si zimu nemožno predstaviť.
Vstal a hodil na oheň poleno, až sa iskry rozleteli. Potom si zasa sadol a skrížil nohy.
Nuž, treba priznať, že s lovom bielych líšok to v posledných rokoch šlo dolu vodou, to je pravda. Ale čo na tom, veď sa to zmení. A isté je, že príle​žitosť ho čaká v tundre, lebo keď prídu biele líšky …

Škoda len, že sa nemôže celkom odpútať od lesa a zájsť hlboko do stepí, ako by sa mu chcelo. Do srdca tundry, kde je iste plno bielych líšok a vlkov. Ale darmo takto sníva! Tam by si musel priviezť fúru dreva. Nie, postaví si chatu na okraji lesa ako vždy a bude mať biele líšky i sobie mäso. Ale musí sa poponáhľať. Noci sú chladné a vody čo ne​vidieť zamrznú.
Lenivo sa pretiahol, potom vstal a napäl si na spacie vrece sieť proti komárom. Chvíľu zostal stáť a pozeral na horský hrebeň na východe, ktorý sa vo večernom prítmí črtal ako temná masa. Potom vlie​zol do spacieho vreca.
Dofajčil zvyšok tabaku vo fajke. Spoza siete sa ozýval jednotvárny bzukot mušiek a komárov. Na​blízku zurčal cez skálie malý potôčik, mäkko a jem​ne, ako tenký pramienok zvuku vo večernom tichu. Potom sa mu odrazu rozochvel bubienok dotieravým piskotom. Komár bzučí pod sieťou. „Bodaj ťa!“ zahučal Bill a dal si zaucho. Nato zaspal.
LEN ČO SLNKO PRENIKLO CEZ CHLADNÉ RÁNO, BILL UŽ VESLOVAL PO JAZERE NA východ. Psi šli za ním po brehu, Sheriff v čele a Duffy, ako obyčajne, uzatváral skupinu.
Veslo sa nehlučne zarezávalo do vody a kanoe chytro plávalo vpred. Zo všetkých strán obklopoval ho nový kraj, kedykoľvek Bill minul dajaký výbe​žok, čakali ho nové prekvapenia. A to sa mu práve páčilo! Tešil sa pri myšlienke, že pohodlne sedí ä pritom postupuje. To je čosi iné, než drieť sa do úmoru večným vláčením bremien.
Kanoe zamierilo k brehu na východnom konci jazera priamo pod vysokým horským chrbtom. Tam Bill vyložil náklad, poskladal ho na kôpku a prikryl stanovou plachtou. Kanoe vytiahol na breh. Potom si prehodil pušku cez plece a vykročil hore stráňou, aby zistil, kadiaľ má ísť, ak sa chce dostať ďalej na východ, do tundry.
Psi hodne zaostali, lebo v dlhých okľukách obchá​dzali hlboké zátoky jazera, kým kanoe ich pretínalo priamo. Práve pribehli a pripojili sa k nemu.
Najprv zabočil na juh. Tu našiel, čo predovšetkým hľadal: rieku, ústiacu do jazera. Ale sa sklamal, lebo prúd bol prisilný a nedalo sa proti nemu plaviť. Ä inde boli horské steny ako múr.
Potom sa obrátil na sever. Zanedlho Bol na temeni a rozhliadal sa. Potom zostúpil do údolia, ale výsledok stále rovnaký. Kde-tu sa zatrblietal dajaký vodný tok, smerujúci kúsok na východ, ale zdalo sa, že všetko sa končí pri horskom chrbte.
„Je to ako začarované,“ pomyslel si, keď už dlho chodil sem i ta. Tak blízko tundry a bude sa musieť vzdať nádeje, že sa ta dostane. V pochmúrnej nálade sa vracal k táborisku.
Skrátil si cestu po úbočí a pridal do kroku, lebo sa‘ zvečerievalo. Onedlho prišiel k temnej trhline v horskom hrebeni, divej a chladnej. Pri úpätí str​mých skál sa zvažovala kamenistá stráň, porastená hustým papradím a krovím. Vyššie sa len kde-tu uchytila osamotené breza, inak tam boli dlhé úseky slizkého machu, na ktorom sa jagali kvapôčky vody.
Bill spozoroval, že psi mu odbehli, a uvedomil si; že už ich dlho nevidel. „Tí tuláci iste voľačo ňuchajú, ale veď nájdu moju stopu,“ pomyslel si a nestaral sa o nich.
Odrazu zaznel z trhliny vystrel a vzápätí dva za sebou. A odtiaľ sa rozbrechali psi.
Bill sa rozbehol za zvukmi cez skaly a húštiny. Napokon dobehol k potôčiku, ktorý sa predieral po​medzi papradie a šťavnaté tŕstie a strácal sa v trhli​ne. Brechot doliehal odkiaľsi zo strmej stráne. Bill zaklonil hlavu a obzeral sa.
Tam sú! Poskakovali na plošinke, ktorá viedla priamo do čiernej trhliny v skale. Tam je Sheriff, zazrel tam aj Minkov hnedý kožuch, vynoril sa tam Blackie. Ustavične brechali a chniapali po čomsi obrovskom šedivom. ( Medveď! Ale nie obyčajný lesný, ako Bill letmo zazrel. Nie ( grizzly z tundry.
Niet divšieho medveďa. Nie je ich veľa a len málo indiánov a lovcov kožušín sa stretlo s týmto osame​lým obrom tundry. Najradšej sa zdržiava vo vnútri horských planín, ale stáva sa, že príde až na okraj lesa.
Málokedy videl Bill takého rozzúreného medveďa. So zlostným vrčaním a hlbokým revom, rozliehajú​cim sa po rokline, vrhal sa na psov. Občas sa prudko hrýzol do zadku, kde bol, ako sa zdalo, zranený, lebo kožuch mal zakrvavený. Potom si zasa stal na zadné nohy a bil labami navôkol.
Ale psi boli rýchlejší. Tancovali okolo medveďa, boli hneď tu, hneď tam, bleskove útočili a hrýzli ho, kde sa dalo. A pritom ustavične brechali, čo im pľúca stačili.
Balto, Mink a Duffy nijako nezaostávali a útočili tak divo, že to bol úplný zázrak, že sa uchránili pred medvedími labami. Veru, tu dostali krst ohňom!
Keď sa medveď na chvíľu postavil na kraji plošiny na zadné nohy, Bill zodvihol pušku a vypálil. Zviera spadlo na chrbát, zgúľalo sa dolu do rokliny, kde zostalo ležať s hlavou napoly ponorenou v potôčiku.
Psi sa hnali za ním, až odletovala hlina a kamenie. Ba boli takí nadšení, že dvaja sa pustili po najprudšej stráni. Duffy sa dostal na najstrmejší úšust. Najprv sa viezol kus po bruchu, ale naostatok padal dolu hlavou a zostal nehybne ležať vedľa medveďa. Potom zmätene vstal a odkrivkal so žalostným zavý​janím, akoby sám seba ľutoval. No keď zbadal medveďa, hneď mu nič nebolo. Rozbehol sa a spolu s ostatnými psami trhal ležiaceho obra.
„Tak to by sme mali,“ pomyslel si Bill. „Ale odkiaľ len vyšli výstrely, ktoré počul? Kto poľuje v týchto zabudnutých a neznámych končinách?“

Vykročil hore stráňou a obzeral sa na všetky strany. Napokon spozoroval slabý odtlačok mokasínov a stopa ho zaviedla tam, kde medveď bojoval so psami. Tam medzi skálím ležal Indián so zatvo​renými očami.
Bol v stredných rokoch, štíhly a urastený, ale s hrubou, temer mrzkou tvárou. Lícne kosti mu i na červenokožca nezvyčajne vyčnievali, ústa mal široké a ostré. Bill si spomenul, že sa už stretol so sku​pinou Indiánov, čo sa potulovala v pustatine na vý​chod od Veľkého otročieho jazera, ale nepamätal sa, že by bol videl tohto chlapíka.
Na prvý pohľad sa zdalo, že je vážne zranený, lebo hlavu vzadu mal zakrvavenú a šaty na jednej strane od boka nadol roztrhané, zrejme medveďova robota. Ale keď ho Bill bližšie prezrel, nevidel jediné váž​nejšie poranenie.
Bill opatrne zniesol Indiána na pleci, položil ho do trávy pri potôčiku a vymyl mu rany.
Z rokliny ťahal chladný prievan a večerný vánok šumel v jelšine na brehu potoka. Stmievalo sa.
„Budem tu musieť zostať cez noc,“ pomyslel si Bill. „Nenechám ho tu predsa napospas vlkom.“ Potom nakládol vatru a začal sťahovať medveďa. Keď bol s prácou hotový, hodil trocha mäsa psom a Indiána, ktorý bol v bezvedomí, zavinul do medve​dej kože. Keď sa poriadne nasýtil medvedím rebrom, ľahol si na čečinové lôžko celkom k vatre. Zaspal hneď, ale občas sa zobudil, trasúc sa zimou, a priho​dil dreva na oheň.
Keď Bill nadránom driemal so skrehnutým chrb​tom a skrčenými nohami, odrazu ucítil, že od ohňa k nemu sála príjemné teplo. Otvoril oči a prekvapene pozrel na vatru. Tam v plameňoch veselo blčalo čerstvé drevo, hoci už uplynula hodná chvíľa, čo pri​ložil naposledy. Vtom čosi začul za sebou, a keď sa obrátil, za ním stál Indián.
„Ty žiješ a si zdravý,“ začudoval sa Bill.
Indián sa naširoko usmial.
„A bez nohavíc,“ dodal Bill a prešiel pohľadom po zdrapoch, čo na ňom viseli.
„Končiť patróny, prísť medveď.“

„Nuž tak.“

„Psi dobrá pomoc.“

„Well, kde bývaš?“

Indián mu ukázal na veľké jazero a vypytoval sa, kam sa Bill vypravil. Bill mu povedal, že chce ísť na východ do tundry, ale nevie, ako sa dostať cez horský hrebeň.
„Ja ukázať cestu,“ odpovedal Indián lakonicky a naznačil mu, že najprv pôjdu do ich tábora.
Každý s nákladom mäsa na chrbte vracali sa k miestu, kde mal Bill svoje veci. Tam naložili všetko na kanoe a veslovali na juh do dlhej, úzkej zátoky. Keď prešli popri poslednom výbežku, dostali sa do malého tichého zálivčeka s bielym piesočnatým bre​hom pod lesom. Pri vode ležalo niekoľko kanoe obrátených hore dnom, kúsok vyššie stáli v rade stany.
Len čo pristáli, ženy, deti a psi pribehli k brehu, veľmi sa čudovali a rozprávali o lovcových roztrhaných šatách a o belochovi. Indián nič nepovedal, zamieril rovno do najväčšieho stanu a Bill za ním.
V ten deň zostal Bill v tábore. Čoskoro sa spria​telil s Indiánmi. Veď aj jednému z nich pomohol; a tak bol od prvej chvíle vítaným hosťom. Domo​rodci mu dali i meno: „Ten, čo zastrelil medveďa.“

Bill hneď pochopil, že táto malá skupinka žije zabudnutá v divočine. Len občas sa stretli s Indiánmi svojho kmeňa a zriedkakedy sa vybrali do ob​chodnej stanice pri Veľkom otročom jazere. Žilo tu dokopy osem rodín, ich náčelníkom bol Billov sprievodca Tenahoo (Ľudský Zub). Bol neobyčajne mlčan​livý a Bill sa musel vzdať nádeje, že by ho spoznal bližšie.
Kúsok za stanmi vystupovala z malého listnatého lesa para. Bill sa najprv nazdal, že tam horí vatra; ale keď ta šiel pozrieť, uvidel, že sú to teplé prame​ne. V jednom z nich prala stará squaw s niekoľ​kými dievčatami sobie kože.
Bill si všimol najmä jednu z nich, hybkú krása​vicu. Keď prala, podchvíľou jej dlhé čierne vlasy spadli do tváre. Pohodila hlavou a odhrnula si vlasy strojným pohybom.
„S tým dievčaťom sa musím bližšie zoznámiť,“ pomyslel si Bill.
Ženy si ho spočiatku nevšimli. Keď ho zazreli. Všetky sklonili hlavy, zachichotali sa a prali horlivejšie ako prv. Potom vzali kože a odbehli po chod​níku.
Bill zostal stáť a pozeral do krištáľovo jasnej Bublajúcej vody. Potom ponoril ruku do prameňa. Áno, bol príjemne teplý. Tu sa ho zmocnila samo​pašná myšlienka: čo keby sa okúpal? Zo zásady bol proti kúpaniu, nevidelo sa mu to. Pravda, videl už bláznov, čo sa v čase i v nečase umývali od hlavy až po päty, ale tí sa staroby nedožili. Indiáni už tomu lepšie rozumejú. Taký náčelník Tsa si nepripustil na telo ani kvapku vody od narodenia až do smrti. Veď sa aj dožil deväťdesiatky a za celý život nebol ani deň chorý.
Ale táto voda ho veľmi lákala a Bill sa rozhodol; že raz urobí výnimku. Vyzliekol sa a šuchol do vody. Hodnú chvíľu sa v nej čľapkal a bláhal si.
Potom sa vrátil k stanu, ale v myšlienkach sa stále vracal k dievčatám, čo videl, najmä k jednej z nich. Napodiv, aké sú tie indiánske dievčence pla​ché, pomyslel si. Rozpŕchnu sa, len čo zazrú cudzieho chlapa. To je voľačo iné ako nehanebné ženské, s ktorými sa stretal v mestách.
Keď prišiel k stanu, na chvíľu pred ním zastal a obzeral si psov. Vtedy k nemu doľahol zo stanu hlasitý hovor žien a veselý chichot a Bill sa nevdojak započúval. Rozprávali o škvrne, o okrúhlej čiernej škvrne ( a znovu sa rozosmiali. Odrazu pochopil, že si rozprávajú o jeho materinskom znamienku. ( Mal ho na chrbtici kúsok pod krížami.
Bill prenocoval v tábore pri „Vode s teplými prameňmi“, ako Indiáni nazvali jazero. V tom istom stane bývalo i pekné dievča, čo videl pri prameňoch. Volala sa Navja a bola to Tenahoova dcéra. Čím dlhšie na ňu Bill hľadel, tým väčšmi ho rozpaľovalo. Do večera bol ani oheň. Aj v jej hnedých očiach bolo čosi, čo mu našepkávalo, že by sa nepokúšal márne.
Keby len tie ženy neboli také zdĺhavé, keď sa majú pre voľačo rozhodnúť, pomyslel si Bill. Stále sa robia vzácnymi a celú hodinu si hladia vlasy, kým si niečo rozmyslia. Jeden deň rozhodne nestačí, nie, za jediný deň u ženy nič nedosiahneš. A dlhšie sa Bill v tábore nemôže zdržať, keď má tak naponáhlo, aby sa dostal do tundry, kým vody zamrznú.
DO „KRAJINY VZADU“

NA DRUHÝ DEŇ ZAVČAS RÁNA BILL A TENAHOO ODIŠLI Z TÁBORA PO „VODE S teplými prameňmi“. Kaž​dý mal svoje kanoe. Indián vesloval prvý na štíh​lom člne z brezovej kôry. Vyplávali zo zátoky, za​mierili priamo k inému hlbokému zálivu. Boli tam také husté vrbiny a jelšiny rástli pri samom brehu, že z okolitého kraja vôbec nič nevideli.
Bill sa čudoval, načo idú do takého slepého zá​livu. Ale zrazu zbadal, že čln naráža na prúd, teda zo zátoky voľakde musí vytekať rieka, no zatiaľ ju nevidel.
Tenahoo zavesloval pod previsnutý strom, zodvi​hol konáre a zmizol. Bill ho nasledoval a dostal sa do úzkej riečky so zrkadlovo čistou hladinou, ktorá sa v dlhých zákrutách vinula vpred. Bola to jedna z hlbokých, temných riek, ktoré si nehlučne razia cestu cez čierne močariská. Na brehoch všade husto rástli stromy, takže na dlhých úsekoch sa plavili pod strechou jesenného lístia.
Dlho a dlho veslovali nekonečnými zákrutami rie​ky. Potom sa dostali na plytčinu a vytiahli kanoe na breh. Rovno pred nimi sa dvíhal mohutný horský hrebeň, ktorý uzatváral cestu k tundre, a odtiaľ prúdila i rieka.
Kus cesty si veci preniesli, potom bola rieka zase splavná. Minuli hlbokú skalnú roklinu sopečného pôvodu, sedlo, ktoré bolo také úzke a také nená​padné, že ho človek nezbadal skôr, len keď bol cel​kom pri ňom.
Prúd tiekol teraz prudšie, ale nie tak, že by sa nedalo proti nemu veslovať. Ticho postupovali vpred. Tu v srdci hôr bolo akési zvláštne šero a chlad. Z oboch strán sa týčili skalné hradby. Kde-tu sa rútili spenené vody potôčika v prudkom vodopáde a mizli v hĺbke. Tam zase nad roklinou sa rozletovali drobné Kvapôčky a svah sa jagal čiernou vlahou. Ale vo výškach, kde potôčik vyvieral, ligotalo sa slnko a presvital kúsok belasej oblohy.
Keď sa napokon dostali na druhú stranu horského hrebeňa, cítili sa, akoby sa im otvorili dvere do no​vého sveta. Pred nimi ležala zvlnená krajina s ried​kym smrekovým lesom a za ňou holé planiny tundry. Nijaké vrchy, len rovné horské plošiny porastené sobím lišajníkom, od mrazu rozpukané balvany, mo​hutné morény žlto svietiace na slnci a veľa jazier a jazierok.
Tu mali ostré vetry od Severného ľadového oceá​nu stákilometrové voľné polia a výbežky lesov zvádzali s nimi rozhorčené boje. Prastarý smrek, uzlovitý, ošľahaný vetrom, tvrdý ani kremeň, vzdorné sa tu čupil ako posledná priehrada proti vpádu pusta​tiny.
NA DRUHÝ DEŇ, KEĎ SEDELI PRI RAŇAJKÁCH, TENAHOO UPRENE HĽADEL DO OHŇA. Na jeho hrubej, ne​peknej tvári bola pečať neporušiteľného pokoja. Odvtedy, čo sa zobudil, riekol sotva slovko-dve a ani predtým sa nerozhovoril. Bol to najmlčanlivejší Indián, s akým sa kedy Bill stretol. Ale obľúbil si ho. Jednako mal smelé a múdre oči a v jeho strohých spôsoboch bola akási vľúdnosť.
Bill po chvíli povedal, že si chce postaviť chatu pri okraji lesa, ktorý vidieť pri brehu na juhový​chode. Teraz si už sám poradí.
Tenahoo pokrútil hlavou a vytiahol kus brezovej kôry, ktorú používal na opravovanie kanoe. Do nej vyryl nožom akúsi mapu a vyznačil rieky a reťaz jazier.
Bill začudovane pozrel na náčrt a potom povedal, že to je iste výhodná cesta, ale vedie ďaleko do holej tundry, kde nieto kuriva.
Indián vzal mapu, pri poslednom vyznačenom ja​zere urobil krížik a riekol stručne:
„Veľa dreva, veľa bielej líšky.“

Podal brezovú kôru Billovi. Potom prudko vstal, spustil kanoe na vodu a silnými zábermi vesloval dolu riekou k indiánskemu táboru. O chvíľu zmizol Billovi z dohľadu.
Bill sedel s brezovou kôrou v ruke a hľadel za ním. Vtom sa spamätal a začal si bližšie obzerať mapu, čo mu Tenahoo načrtol. Bola to presná a pekná práca, ako veľa iných vecí, čo dokážu obrat​né prsty Indiánov.
Je to možné, že by bol les kdesi vo vnútri holej stepi, práve tam, kde je podľa všetkého bielych lí​šok najviacej ? Vyzerá to lákavo.
Má sa spoliehať iba na Indiánovo slovo? Čo ak les nenájde, ak je to všetko len pustá lož? Potom by s ním bolo zle. Vody a rieky zamrznú a pokým nenapadne sneh, nieto nijakej cesty. Nebude mať ani polienko, aby si v stane zakúril za mrazivých zimných dní. Celé obdobie lovu mu vyjde navnivoč, ak vôbec vyviazne so zdravou kožou.
Ale čo ak les nájde? To by bola iná pesnička. Mohol by si postaviť teplú chatu, mal by tam pekne a útulno, priam ako za pecou. A biele líšky by len zhŕňal.
Ako často si rozprávali s Jednookým Mikom, Charliem a s inými chlapcami o tom nešťastnom palive v tundre, keď sa v lete stretli pri obchodnej stanici. Rok čo rok si každý voľakde na hranici lesa postavil stan a ak chceli ísť trocha ďalej do tundry, kde sú väčšie výhľady na úlovok viezli si drevo na saniach. To je pekelná drina! Keď palivo spotrebovali, bolo po výprave a museli sa ponáhľať do chaty pri hranici lesa. Tak sa zriedkakedy do​stali tam, kde žilo najviac bielych líšok a vlkov.
„V tundre je drevo vzácnejšie než zlato,“ vra​vieval Charlie. Niečo na tom bolo. A tu by mal byť celý les! Pravda, ak ho Tenahoo neklamal! Má Bill nejaký dôvod, aby mu veril? Nie. A či mu nepo​mohol? Na také čosi Indiáni tak ľahko nezabúdajú. Les v tundre … takú príležitosť musí využiť.
Bill chytro naložil výzbroj do kanoe a zamieril rovno na východ, k holým oblastiam tundry.
Čoskoro naďabil na reťaz jazier, ktoré, ako sa zdalo, ťahali sa donekonečna do vnútra tundry. Miestami ich spájali drobné riečky. Stále postupoval bez väčších ťažkostí, lebo pruh zeme medzi jazera​mi býval obyčajne taký úzky, že si veci hneď pre​niesol. Držal sa presne cesty, ktorú mu načrtol In​dián, a vysvitlo, že mapa je nakreslená s veľkým zmyslom pre podrobnosti a smer.
Minul už i posledný výbežok lesa a všade bola len pustá tundra. Nevidel nijaké stopy života, okrem niekoľkých kŕdľov oneskorených husí, letiacich vy​soko v belasom vzduchu na juh.
Zo dňa na deň bolo chladnejšie. Mušiek a komá​rov ubúdalo. Ryby sa utiahli do hlbších vôd a čoraz ťažšie sa mu zadovažovalo krmivo pre psov. Popri riečnych brehoch sa tvorili tenké pásy ľadu a nie​kedy ráno ležal na skaliskách jemný poprašok sne​hu. Cez deň sa síce roztopil, no jednako to bol dôkaz, že v noci snežilo. Polárna zima sa hlásila.
Bill sa musel ponáhľať, preto vesloval a prenášal náklad vždy od včasného rána do neskorého večera. Ale potom sa prihnali veterné búrky, tie drsné, ne​príjemné víchrice, ktoré sa ohlasujú každoročne na prechode medzi jeseňou a zimou. Bičovali vodnú hladinu, ktorá sa prudko vzdúvala do vysokých vĺn, takže bolo nemožné plaviť sa v kanoe.
Znovu a znovu sa počasie stavalo Billovi do ces​ty. Celé dni preležal v stane a hľadel na stanové plachty, ako sa dvíhajú v nárazoch vetra a steká z nich rozpustený sneh a dážď. Vonku ležali psi zbičovaní vetrom, premočení a nebolo im o nič lep​šie ako ich pánovi, lebo vlhko je pre nich to naj​horšie.
Raz v noci sa počasie zmenilo. Nastala treskúca zima a keď Bill vyšiel ráno zo stanu, hladinu pokrýval ako zrkadlo lesklý ľad. Bill zašiel k brehu a pozrel na hladkú plochu. To bol preňho ťažký úder.
Hodil kameňom, aby zistil, aký je ľad silný. Po kameni zostalo na ľade biele znamienko, odrazil sa ďalej.
Hladina úplne zamrzla! Akoby ho tento pustý po​lárny kraj priľahol dusivou ťažobou. Ale už pribehli k nemu štence, veselé a ihravé, vedľa neho stáli starí psi Sheriff a Blackie, natŕčali uši a vrteli stra​patými chvostami, keď zbadali, že na nich hľadí. Tieto tučné, dobromyseľné zvieratá rozveselili i Bil​la. Lebo nemysleli na ľad a namáhavú cestu, slepo dôverovali svojmu pánovi a boli ochotní nasledovať ho v dobrom i zlom.
„Dajako to už urobíme, chlapci,“ zamrmlal Bill temer veselo.
Tu rozhodne nezostane. Môže uplynúť dlhší čas, kým napadá sneh, aby šiel na saniach, a nemá ani polienko, aby si zakúril v stane. Ale pokračovať peši do neistej tundry a zanechať tu väčšiu časť výzbroje! ( Mohol by sa vrátiť na hranicu lesa s tým, čo on a psi unesú. Pravda, aspoň by vedel, kam ide. ( Ale vrátiť sa, vzdať sa na polceste, dať sa odstrašiť krajinou! Nie, musí ísť vpred a nikam inam.
Vytiahol brezovú kôru s Indiánovou mapou a pozorne si ju obzeral. Nebude to dajako veľmi ďaleko. Najprv niekoľko malých jazierok, potom jedno veľ​ké a na jeho východnom konci pri malom zálivčeku by mal byť les.
Dobre, poponáhľa sa, aby bol na mieste, keď prídu od severu čriedy sobov. Keď si zadováži ná​ležitú zásobu mäsa na zimu, hneď ako napadne sneh, vráti sa na saniach po kanoe a zvyšok vý​zbroje. Ak tam vôbec les je. No rozhodne to skúsi.
Chytro zbalil najpotrebnejšie do batoha a psom do vakov. Zvyšok poskladal na kopu, prikryl stano​vou plachtou a zaťažil kameňmi. Potom vyliezol na najbližšiu morénu, nazhŕňal skálie a zastokol do neho veslo. Napokon odtiahol kanoe ďalej od brehu a položil ho vedľa ťažkého balvanu hore dnom.
Psom priviazal náklad, sám si hodil batoh na chrbát a pušku cez plece. A tak sa vybral na cestu, na východ do tundry.
PO PUSTATINE SA VLIEKOL OSAMOTENÝ SPRIEVOD. NAJPRV PONIŽŠÍ CHLAPÍK, zohnutý pod batohom, s puškou cez plece. Za ním v pätách sa tackalo päť psov, každý s nákladom. Šli cez rozsiahle močaris​ká, štverali sa po svahoch, husto porastených belasobielym sobím lišajníkom, dlhými okľukami obchá​dzali nespočetné jazerá, pokryté zrkadlovo-lesklým tenkým ľadom. Skupinka sa chvíľami strácala v morénovitých jamách, chvíľami sa zasa vynorila jej ostrá silueta na zvlnených pahorkoch ako jediný viditeľný prejav života v pustatine.
Od včasného rána do neskorého večera boli na ceste. Keď sa zotmelo, chlap ustato zložil batoh na zem a odviazal psom náklad. Potom vybral niekoľko kúskov sušeného mäsa, hodil ho psom a aj sám si trocha zajedol. Potom vyrúbal na najbližšom jazere do ľadu dieru, ľahol si na brucho a pil, psi zatiaľ okolo neho čakali, kým príde na nich rad.
Napokon sa šuchol po spacieho vreca, zapálil si fajku a vypúšťal dym k hviezdam. Psi ležali pri ňom, najväčší si položil hlavu na spacie vrece. Pod​chvíľou zastrihal ušami a zavetril v temnej krajine, kde sa zosilňovalo a zoslabovalo zavýjanie vlkov.
Konečne minul Bill dlhú reťaz malých jazierok a v diaľke zazrel veľké jazero, ktoré sa rozprestie​ralo tak ďaleko, kam len oko dovidelo. Pred ním sa črtalo skalisko ostrova, podobné spiacemu grizzlymu, a preto jazero nazval Grizzlyho jazerom.
Podľa Indiánovej mapy by už mal najhoršie za sebou, stačí len postupovať po brehu na východ, tam niekde nájde les. Ale do paroma ( veď na sever je ešte jedno jazero! Bolo spojené s Grizzly​ho jazerom, akoby spolu splývali. Znovu skúmal mapu, ale na nej bolo vyznačené len jedno. Ktoré si vybrať?
Rozhodol sa pre krajinu na severe a postupoval pomaly ďalej. Dni ubiehali. Vždy, keď sa blížil k nejakej výšinke, ožívali v ňom nádeje a nevdojak zrýchlil krok. Možno za týmto kopcom zazrie zele​ný les! Ale vždy uvidel len pustý kraj a zamrznuté jazero.
A kde sú soby? Už dávno tu mali byť obrovské čriedy zvierat na svojej každoročnej púti na juh od Severného ľadového oceánu. Ako Indiáni i Bill rátal s tým, že lovom si zadováži potravu pre seba aj pre psov. Neviezol si vera zásob a to, čo mal, sa mu už pomaly míňalo.
Pobrežie zahýbalo čoraz väčšmi na sever, a Bill stále cítil, že voľačo nie je v poriadku. Ale pokra​čoval ďalej pôvodným smerom, pridŕžajúc sa brehu.
Prišli k veľkej rieke a tam sa jazero končilo. Sadol si na kameň a tupo hľadel pred seba. Dlhé úse​ky rieky pokrýval oceľovosivý ľad, ale kde-tu, kde bol silnejší prúd, medzi belasozelenými kúskami ľadu čľapotala čierna voda. Z planiny vial ostrý mrazivý vietor.
„Aby to čert vzal,“ pomyslel si Bill, čo teraz? Vliecť sa nazad, tam, kde nechal výzbroj a potom k okraju lesa, alebo ísť priamo na juh ku Grizzlyho jazeru a tam preskúmať krajinu?
Vytiahol patrónu a vyhodil ju. Keď dopadla na zem, obrátila sa koncom na juh. Bill zamumlal, vstal a pustil sa tým smerom.
Potom začalo snežiť, hustý snehový páper víril vo vzduchu, a len snežilo a snežilo, až sneh prikryl ľad, sobí lišajník, psie kožušiny a Billovu tvár, na ktorej sa rozpúšťal a miešal s potom. Sneh sa sypal celú noc a keď sa Bill ráno zobudil, na spacom vreci ležala hustá vrstva snehu. Poobzeral sa. Tun​dru zahaľovalo zimné rúcho.
Hladný a vyčerpaný vliekol sa Bill so psami bie​lym svetom.
Podchvíľou ho pochytil hnev, že sa dal na takéto dobrodružstvo. Prečo sa nezariadil trocha pohodlnejšie, ako iní lovci kožušín, namiesto toho, aby sa večne plahočil do „krajiny vzadu“. Vari tak zbo​hatol? Ó nie. V myšlienkach sa vrátil k Tenahoovi.
V duchu mu nadával do zlomyseľných potmehúdov. Teraz sa voľakde smeje, že dostal belocha do úzkych! Inokedy, obyčajne keď vyčerpaný ležal v spa​com vreci s vychudnutými psami okolo seba, prepadlo ho zúfalstvo. Ale dával si pozor a zatvrdil sa, aby ho trudnomyseľnosť nepremohla.
Veto dní sa vliekol na juh, pričom Grizzlyho ja​zero vôbec nezazrel. To je čudné. Zašiel azda priďaleko na východ a jazero už minul, takže ide do neznáma?
NAD BIELYMI PLANINAMI SVITOL SLNEČNÝ DEŇ. BILL SO PSAMI MAL ZA SEBOU niekoľko hodín cesty, keď sa zvieratá odrazu zastavili, zastrihali ušami a vetrili. Potom sa náhle rozbehli i s nákla​dom na chrbtoch. Únava ani keby z nich spadla. Bill sa ponáhľal za nimi, ako len vládal, volal a kri​čal na psov, aby ich zastavil. Ale zmizli mu za naj​bližším kopcom a už ich nebolo.
Nehľadal dlho, za čím sa psi hnali. V snehu uvi​del čerstvé sobie stopy. Nemohlo sa mu stať nič horšieho. Psi, rozvášnení honom, dokážu utekať za zverou tak dlho, kým nezablúdia v pustatine, nehovoriac už o tom, že môžu postrácať náklad.
Bill už nevládal utekať, ale kráčal čo najrých​lejšie. Nesmie dbať na to, že je na smrť unavený, musí ísť a ísť, pokým nenájde psov.
Šiel hodiny a hodiny. Občas sa zastavil na kopci a počúval, a zavše akoby začul z diaľky psí brechot. Ale zvieratá nevidel. A stále sa ozýval zo západu namiesto z juhu, kde sa nazdal, že nájde Grizzlyho jazero.
Potom prišiel k veľkému morénovitému návršiu a stopy viedli po ňom nahor. Liezol a liezol, až sa dovliekol na temeno. Naskrze vysilený zostal ležať v snehu a lapal po vzduchu. Potom sa zodvihol na jedno koleno a obzeral sa.
Najprv sa nazdal, že sa mu od únavy marí. Ale nie, vidina nemizla. Rovno pod ním sa rozprestieral les ako zelený ostrov v šírošírej belobe.
V závetrí pod nízkym hrebeňom bol strom vedľa stromu. Pod ním úzka zátoka, ktorá sa spájala na východe s veľkým jazerom. Grizzlyho jazero! A od úzkej zátoky viedol mierny svah priamo k lesu, Bill sa naraz rozhodol: Tam si postaví chatu!
Hneď na všetko ináč hľadel, únava ho už tak ne​ťažila a ani so psami sa mu to už nezdalo také beznádejné. Vykročil k lesu a onedlho medzi zele​nými smrekmi vzbĺkli plamene.
Celý večer udržiaval oheň, ktorý hodne dymil, aby psi ľahšie zavetrili tábor. Konečne pribehli, hladní a uštvaní. Náklad mali, hoci im visel na bruchu a vliekli ho po snehu. Baltovi a Minkovi sa dokonca tak zošmykol, že sa nijako nemohli pre​valiť.
Bill zaspal na lôžku z čečiny síce s prázdnym ža​lúdkom, ale s novými nádejami.
VIETOR Z HOLÝCH PLANÍN
KEĎ BILL NA DRUHÝ DEŇ RÁNO VYZREL ZO SPACIEHO VRECA A PROTI HVIEZDNATEJ oblohe rozoznal tmavé smreky, zdalo sa mu to temer neuveriteľné. Tu je jeho veľký objav. — les uprostred tundry. A hneď rozmýšľal, akú novú radosť mu prinesie dnešný deň. Odrazu sa^ mu pred zrakom vynorila čerstvá sobia stopa a v myšlienkach sa mu opäť vyjasnilo. Chvíľu hľadel k hviezdam, ktoré sa jagali vysoko na oblohe. Vtom naň ťažko doľahlo, že je bez jedla a hladný ako vlk, ale rýchlo striasol zo seba obavy. Chytro sa obliekol a rozdúchal veľkú vatru.
Zostal sedieť pri ohni a upíjal si horúci čaj, po​kým sa nerozvidnelo. Potom priviazal psov, vzal pušku a pobral sa k zálivčeku.
Bolo tu pekne, najmä za slnečného rána. Okolo brehu stál v polkruhu les, ako hradba proti zime. Zálivček nazval Smrekovou zátokou.
Bill šiel ďalej k ramenu, ktoré smerovalo na východ od Grizzlyho jazera a pretínalo Smrekovú zá​toku. Obzeral sa navôkol, ale nič živé nezazrel. Po​tom pokračoval k jazeru po brehu zátoky.
Bol veľmi vyčerpaný a hladný. Rozmýšľal nad každou maličkosťou, čo mal urobiť, aj keď si mal prehodiť pušku z pleca na plece.
A tamto zazrel čosi maličké, čo sa šiblo po snehu a zmizlo v diere. Skalná myš. Billa až rozpaľovalo pri myšlienke na kúsok mäsa a sliny sa mu zbie​hali. To zviera musí chytiť.
Ale v diaľke v zátoke zazrel čierne ostrovčeky, asi tam, kde sa zátoka prudko obracala na sever a strácala sa za skaliskami. Trocha sa čudoval, že tam vôbec nie je sneh, nazdal sa však, že tam iste fúka ostrý vietor. A tu sa ostrovčeky pohli a zme​nili sa v dlhý živý rad! Z ohybu zálivu sa vyvalila hustá hnedosivá masa. Veď sú to soby!
Bill sa hodil na zem s puškou pripravenou na výstrel. Čakal. Tiesnilo sa tam tisíce a tisíce zvie​rat, živý hnedý prúd, ktorý temer vypĺňal úzku zá​toku. Črieda sa blížila. Vpredu išla samica, za ňou samce s mohutnými parohmi, potom v hustom zástupe ostatné a medzi nimi smiešne poskakovalo niekoľko samopašných teliatok. Živý prúd postu​poval pomaly po snehu k nezamrznutej časti Griz​zlyho jazera, jagajúcej sa v slnečnom jase pri ústí zátoky.
Bill čakal, až prejde väčšia časť čriedy, potom vypálil všetky náboje, čo mal v hlavni. Črieda sa trochu zakolísala, kde-tu sa prejavil medzi zvieratami nepokoj, ale rady sa zase uzavreli a išli ďalej k jazeru.
Bill skrehnutý a uzimený vstal. Na snehu ležalo desať zvierat. Jednému z nich hneď podrezal krk, priložil 1c rane ústa a pil. Cítil, ako sa mu vracajú sily, a obodrený sťahoval z ohromného soba kožu. Bolo mu, akoby vyhral v najväčšej lotérii na svete. Čo znamená stratená myš!
Keď sa neskôr vracal do tábora s polovicou soba na pleci, pod smrekmi sa rozpútal taký brechot, akoby psi prišli o rozum. Brechali, zavíjali a vzpínali sa na reťaziach, keď ucítili horúci pach, čo prinášal vietor.
A v lese uprostred holej tundry Bill a jeho psi hodovali.
BILL AKOBY SA PREBUDIL ZO ZLÉHO SNA. S NOVOU SILOU A RADOSŤOU SA PUSTIL do roboty, ktorá ho čakala.
Najprv si musel postaviť chatu. Na západnej strane Smrekovej zátoky na okraji lesa kúsok nad brehom našiel najvhodnejšie miesto na svete. Odtiaľ bol výhľad nielen na zátoku a na krajinu za ňou, ale i na Sobí záliv, ako nazval úzke rameno, a na veľký kus Grizzlyho jazera. Nad ním rástol hustý smrekový les, za ktorým sa dvíhal holý, vetrom ošľahaný morénovitý pahorok.
Bill stínal stromy a vláčil klady, až sa z neho pot lial, a steny očividne rástli do výšky. Napokon nosil vodu vedro za vedrom a oblieval ňou steny. Voda hneď zamŕzala a ľad pozapchával všetky šká​ry v stenách.
Dvere mu narobili veľa starostí, ale napokon si aj s nimi poradil. Otesal si trámy a namiesto klincov použil drevené kolíčky zo zmrznutého stromu. Die​ry pre kolíky vypálil končitou časťou rozžeraveného šípa. Boli to úbohé dvere, nijako nie parádne, ale to stačilo.
Mal ešte urobiť oblok. Bill nemal ani múčne vrece, ani starú košeľu, ktorú by doň napäl. A spra​covať sobiu kožu, aby ju použil namiesto skla, ako to robia Indiáni, zatiaľ nemal čas. Musel sa zariadiť po eskimácky. Vyrúbal kus ľadu a zasadil ho do obločného otvoru. Medzery vyplnil snehom a zalial vodou.
Chata teda stála. Malá, s nízkym štítom, s hline​nou dlážkou, s pričou, s padacími dverami a s ob​lokom z ľadu. Ale bol to domček. A keď si sadol na priču a okolo mal teplé steny, kým slnečné lúče dopadali na ľadovú tabuľu a jagali sa na nej v čer​vených, zelených a fialových dúhových oblúčikoch, vtedy si svoj dom naozaj vážil.
Bill si vyšiel na obchôdzku okolo Smrekovej zá​toky, aby videl, ako chata vyzerá z brehu. Bola naozaj pekná! Najlepšie azda vyzerá z diaľky, keď človek vidí, že má domov, kam môže ísť.
Ale teraz sa musí ponáhľať, aby sem dopravil sane a zvyšok výzbroje, lebo bielych líšok tu iste bude plno.
Zamieril na západ priamo cez Grizzlyho jazero. Bill išiel vpredu na snežniciach, za ním psi, každý s nákladom. Teraz sa im šlo inak než na poslednom dlhom pochode, keď mali stále prázdne žalúdky.; Boli priam samopašní, lebo pri stavbe chaty sa najedli a odpočinuli si, čo im srdce ráčilo.
Cesta sa im rýchle míňala. V diaľke Bill videí smiešny ostrovček, ktorý si už všimol cestou sem. Po niekoľkých dňoch usilovného pochodu prišli k jazeru, kde bola uložená výzbroj. Hneď našiel kôpku kamenia so zastoknutým veslom a o kus ďalej ostatnú výzbroj.
Kanoe priviazal k saniam a všetko uložil do neho. Potom zapriahol psov a boli pripravení na cestu.
Ťahať sane bolo pre štence úplne nové. Veľmi sa čudovali, čo to všetko znamená. Na krk a na boky dostali čosi divné a stáli priviazaní jeden za dru​hým, takže sa nemohli pohnúť ani sem, ani tam. Obracali sa, aby uvideli svojho pána, ale ani to ne​šlo. Všetko bolo akési čudné.
„Hijó!“ zavelil Bill a starí psi Sheriff a Blackie sa z celej sily zapreli do postrojov.
So štencami to bolo všelijaké. Balto, zapriahnutý za Blackiem, meravo sa tackal, ale neťahal vôbec. Mink za ním sa vzpieral z celej sily, kým Duffy sa hodil na zem a nechal sa vliecť po bruchu.
Starí psi sa lopotili a len dychčali. Ale potom sa Sheriff nazlostil. Už je dosť tých uličníctiev, pomyslel si, zvrtol sa, zadychčano sa hodil na štence a poriadne ich vyplatil. To bolo skučania a náreku, ale príučka pomohla.
Keď Bill znova pohnal záprah, všetky štence hor​livo vykročili. Občas pohodili hlavami, no bolo im jasné, že od starých psov sa im raz-dva ujde, preto pomaly zaberali. Potom sa zapreli do postrojov tuhšie a sane len tak leteli. A už bolo všetko v po​riadku. Balto, Mink a Duffy ťahali ako skúsení psi, zdvihli chvosty a vyplazili jazyky. Toto je vlastne zábavné, veľmi zábavné, čosi celkom iné ako večné nosenie nákladov.
Bill si sedel na náklade, zababušený do sobieho plášťa. Tu a tam zakričal „čihi“ alebo „hot“, a She​riff zahol hneď naľavo, hneď napravo. Niekedy pre​šla hodná chvíľa, kým Bill dačo zavolal, lebo She​riff bol jeden z mála vedúcich psov, čo vedia držať smer.
Sane tancovali po tvrdých závejoch Grizzlyho jazera a čas pomaly ubiehal. Bill sa zastavil pohľa​dom psom na chrbtoch. Ešte ich majú trochu chu​dé, ale ak ich bude dáky čas poriadne kŕmiť, ob​rastú im rebrá sadlom. Obzeral sa po krajine a kde-tu na hrebeňoch zazrel pasúce sa čriedy sobov. To je dobre, pomysel si, zdá sa, akoby sa zvieratá osadili v susedstve.
Stopy bielej líšky a vlka! Letmo zazrel zo saní slabé odtlačky pazúrov v tvrdom snehu. Čoskoro budú visieť v chate obrovské zväzky hodvábnych mäkkých kožušín. Potom sa v myšlienkach vrátil k chate. V zelenom lese má domov, kam sa môže vrátiť. A v šope hojnú zásobu tučných sobov. Všet​ko je v poriadku, treba sa pustiť do práce.
LOV SA ZAČAL. OKOLO LESÍKA SA ROZPRESTIERALI ZVLNENÉ PLANINY A JAZERÁ tuhli v sneh a ľad. Kde-tu odrážali sa od bielej krajiny holé pahorky ako čierne škvrny a čiarky. Ostré víchre od Sever​ného ľadového oceánu zmietli sneh zo závejov, tvrdých ako kameň. Na všetkom spočívala drvivá ťar​cha.
Môže sa udržať život v takejto pustatine? Kde nájdu zvieratá dosť potravy? A okrem toho zima a víchrice ( či nezahynie všetko živé v tejto mra​zivej krajine ?
A predsa je tu život. Pod snehovou prikrývkou sa vždy nájde potrava pre soba, polárneho zajaca, lumíka a myš. Všetci majú husté, lesklé kožuchy a prúdi im v žilách teplá krv i v najväčšom mraze. Urputný boj o život ich zocelil a utužil, ich život je vlastne večný vzdor.
Zvieratá sa tu hmýria ( a predsa ich človek sotva zazrie, pravda, okrem roztratených sobích čried na vrchoch. Len stopy a náznaky svedčia, že sú tu, odtlačok pazúrov v snehovom záveji, chumá​čik srsti, krvavá škvrnka v snehu.
Tento svet, bohatý na zvieratá, zahaľovala zvlášt​na záhada: jestvoval, a predsa človek len tušil jeho existenciu, hoci v otvorenom kraji dovidel široko-ďaleko.
Bill poznal tundru a mal oko vycvičené pre všet​ko, čo v nej žilo. Snehové polia neboli pre neho mŕtvym krajom, vždy mu mali čo povedať. Tu sto​pa, tam dajaké znamienko mu hneď poskytli pred​stavu o zvieratách a ich cestách. Po niekoľkých prieskumoch Bill vedel, že môže dúfať v bohatý úlovok. Dostal sa do bohatého kraja.
Rozhodol sa pre určitý systém pri love: urobí okruh v okolitom kraji a bude sa vracať k chate. Vzal si stan a palivo na tri-štyri dni. Trvalo mu istý čas, kým si všetko pripravil, ale nepríjemnú robotu už mal za sebou, teraz sa vyberie na cestu za korisťou.
Psi so zdvihnutými hlavami sa rozbehli a sane len tak leteli. Bill chvíľami sedel na saniach, chví​ľami bežal za nimi na snežniciach. Z času na čas psov zastavil, aby prezrel nastavené pasce. Niektoré boli prázdne, ale v iných našiel vlka alebo bielu líšku a hneď hodil úlovok na sane. Všetko robil zručne a chytro. A táto neúnavná činnosť nakazila i psov: usilovali sa aj oni.
Po úbočí beží črieda sobov, pozrie na sane a už sa ženie ďalej. Bill si vyskočí na sane a povolí psom opraty. Psi sa rútia vpred, až sa dotýkajú bruchami snehu, soby bežia, hneď sa zastavujú a obzerajú alebo kľučkujú a sú čoraz zreteľnejšie.
„Pŕ!“ rozkázal Bill a zoskočil zo saní s priprave​nou puškou. Sheriff a Blackie prudko zastavili, kým Balto, Mink a Duffy pokladajú za úplný nezmysel zastavovať sa, keď sú tak blízko sobom. Zdivení sa tisnú vpred a vrážajú do Sheriffa a Blackieho. Na​pokon sa aj starí psi rozbehnú.
Bill sa chytí saní, ale kus cesty ho vlečie, kým sa mu podarí zastaviť záprah. Ale tu ho už pochytil hnev a štence neobišli naprázdno za svoj kúsok.
Druhý raz je to už lepšie. Na Billovo „Pŕ!“ za​stanú všetci psi, hoci by mali tisíc chutí bežať za tými veľkými hnedými zvieratami, čo tak lákavo voňajú. Balto je najdisciplinovanejší, kým Mink a Duffy skučia, hrabú prednými labkami a pošku​ľujú po Billovi.
Zhrmí výstrel, jeden sob padne a psi sa ani diví rozbehnú a vrhnú na úlovok.
Bill osobitne pochválil štence, lebo len čo je pravda, správali sa takmer bezchybne, aj keď sú ešte mladé.
Na tundru sa znáša tma. Bill zastaví sane, vypriahne psov, priviaže ich a postaví stan. Potom sa pustí do večerných prác: sťahuje líšky, varí mäso, láta mokasíny, opravuje postroje a kŕmi psov. Na​pokon sa šuchne do spacieho vreca, pohodlne sa uloží, poťahuje si z fajky a hovie si. Počúva, ako na planine vyjú vlci, raz silnejšie, raz slabšie a zdá sa mu, že je to príjemný zvuk.
Tak postupuje tundrou deň čo deň. Až raz večer zabočí do Smrekovej zátoky a psi sa hneď rozbeh​nú divým tryskom a uháňajú až k chate.
LOVECKÝ ŽIVOT SA DOSTAL DO PRAVIDELNÉHO RYTMU. BILL STÁLE OBCHÁDZAL svoj okruh. Bývalo šero a mrazivá zima, často sa prihnal víchor od Severného ľadového oceánu, ale Bill nepovolil. A zväzky kožušín mu pekne rástli.
Bola to len drina? Ó nie, Bill mal pritom svoje radosti. Každá pasca bola pre neho vzrušením ä okrem toho lovil soby. Inak sa aj zhováral so psami a vždy sa pobavil, ak daktorý urobil niečo smiešne. A to sa prihodilo často, odkedy mal v záprahu štence.
A ak sa Billovi nič nedarilo, predsa mal v zásobe veľa drobných pobavení. Vyhrabal staré spomienky; oživil ich trochou ostrého a mal zase dobrú náladu. Spomínal si na cowboyský život v Texase, i na Yukon, aj na dievčatá.
Niektoré spomienky boli čímsi osobitným. Mohol si ich oživovať znova a znova, nikdy ho nenudili a vždy v nich našiel voľačo nové. Napríklad spo​mienky na ovocnú farmu v Britskej Kolumbii, na bitku v Dawson City, keď zbil mocného Fína a vi​deli to všetky ženské, na prvé zlato, čo našiel pri Spruce Creek, na Buekskinna, skvelého koňa, na ktorom jazdil v Texase, a na plavovlásku v Nome.
Potom tu boli iné spomienky, ktoré akoby hneď vyhasli, keď si ich raz privolal, a zasa iné, ktoré sa občas vynorili, ale chytro ich zasa zahnal.
Tak sa Bill v osamotenosti bavil sám so sebou.
A keby ho už vôbec nič netešilo, jedno mu vždyc​ky rozjasnilo myseľ, a to návrat do chaty pri Smre​kovej zátoke. Pohľad na ňu ho príjemne rozohrial a psov pravdepodobne tak isto. Po cestách cez mrazivé snehové polia to bolo ako vzácny dar, keď sa mohol vrátiť do svojho domova, obklopeného lesom.
Sheriffa a Blackieho priviazal na obvyklé miesta pri smrekoch, kde sa váľali obhryzené kosti. Štence sa mohli veselo preháňať po polianke, zdobenej pi​linami a íverčekmi, ktoré tu zostali po rúbaní a pí​lení dreva.
Bill si zakúril v piecke, sadol si na priču a po​čúval praskot ohňa, ktorý napĺňal miestnosť prí​jemným teplom. Vtedy sa mu zdalo, že život je čosi mocné a dobré.
MÍŇAL SA MESIAC ZA MESIACOM A BILL STÁLE CHODIL PO TUNDRE. OSAMOTENÝ človek so psím zápra​hom v pustatine.
V tejto územčistej postave so strapatými ohnivočervenými vlasmi bola akási bystrosť a ostražitosť. Bill spával tak čujne, že ho zobudil i najslabší ne​obvyklý zvuk. Stávalo sa, že odrazu vyliezol zo spacieho vreca, schytil pušku a zahľadel sa do temnej noci. Ale v tejto ostražitosti nebola ani iskierka nervózneho nepokoja, naopak, svedčila o istote a odhodlanosti človeka, ktorý pozná ne​bezpečenstvo a vie si poradiť.
Bill schudol, ale nebol slabší, naopak húževnatý a tvrdý ani vlk. Tvár mal zbrázdenú zimou a ve​trom, belasé oči žiarili prenikavým leskom, akoby jednostaj hľadeli do diaľky i vtedy, keď sedel v stane.
S krajinou sa zžil a silu, ktorú z nej čerpal, uplatnil vždy, keď sa ho pustatina pokúšala zlomiť. Vždy naň číhalo nebezpečenstvo a neraz mu išlo o život. Raz sa pod ním prelomil ľad na rieke a za treskúcej zimy sa vracal niekoľko kilometrov do stanu. Šaty mu zmrzli na ľadový pancier a sám tak premrzol, že posledný kus cesty liezol štvor​nožky. Inokedy ho za temného večera napadla svorka vlkov.
Ale zo všetkého vyviazol. Bola v ňom životná od​vaha, ktorá nikdy nezlyhala. Ani na um mu nezišlo, že by sa mohol poddať. Zo skúsenosti vedel, že je ďaleko od chvíle, keď na človeka doľahne drvivé zlo, od okamihu, keď je so silami pri konci. Je dôle​žité nepoddať sa, lebo medzitým sa môže všeličo stať. „Vždy sa nájde východisko,“ vravieval.
VEĽKÁ VÝHRA
SLNKO VYSTUPOVALO PO OBLOHE ČORAZ VYŠŠIE A VYŠŠIE, DNI SA PREDLŽOVALI. Tundra nado​búdala oslepivými snežnými poľami s ostrejšími kontúrami a bohatstvom čiernych a bielych odtie​ňov akúsi novú podobu. Všetko, čo doteraz driema​lo v hmlistom, neurčitom svetle, vyrazilo živými líniami, formami a farbami.
Ale ešte stále bola treskúca zima, že dych sa zrážal v paru nad čriedami sobov, keď šli po pla​nine, a Bill si musel palčiakom ustavične trieť nos, aby mu neomrzol.
Občas sa prihnala snehová búrka a všetko str​hávala vo svištiacej metelici. Hnala sa od Severné​ho ľadového oceánu a tak zúrila, že všetko živé sa pred ňou skrylo. Po troch dňoch sa obyčajne vyzú​rila a tundru ako po švihnutí čarovného prútika opäť zalievalo slnko. Pod chladným belasým nebom objavilo sa iba viacej čiernych škvŕn, nakopili sa _nové záveje, stuhnuté ako kameň a podobné na zmrznuté vlny na šírom mori.
Vlk, biela líška, rosomák, hranostaj a všetci ostatní, ktorým bola tundra domovom, vyliezali z dier, žmúrili očami, natriasali kožuchy v mrazi​vom vzduchu a rozbehli sa po bielych poliach.
Bill sa vyhrabal zo stanu, zaškeril sa proti svetlu a začal vyhrabávať sane zo zľadovateného snehu. Ani čertíci zo škatuľky vynorili sa psi zo snehu, v ktorom sa celkom strácali. Vstávali zo svojich dier a sneh im opadával z kožuchov vo veľkých kusoch. Potom sa otrepali, pretiahli sa, až im za​praskalo v chrbtoch, a zazívali. Zodvihli chvosty a už stáli v rade za Billom a horlivo ho pozorovali, akoby chceli povedať: Sme pripravení.
LOV SA TÚTO ZIMU VYDARIL. ÚLOVOK BOL OBROVSKÝ. BILL NEZAŽIL PODOBNÝ úspech odvtedy, čo táboril v Coronation Gulfe a more mu vyvrhlo veľrybu ako návnadu rovno pred stan.
Na stenách v chate viseli tučné zväzky koží z bielych líšok a vlkov. Na šuštiace mäkké kožušiny bolo radosť pozerať. A obdobie lovu sa ešte ne​skončilo.
Bill poznal príjemnú istotu, akú dáva blahobyt. A predsa sa cítil akoby trocha oklamaný. Ako často myslieval na svoju „veľkú výhru“. Teraz sa jej do​žil. A čo ďalej ? Splnenie toho, v čo dúfal dlhé roky; dodávalo mu pocit sýteho uspokojenia. Ale či mu to rozihralo krv v žilách?
V získanom bohatstve je čosi zvädnutého v porovnaní s dychtivosťou, s akou sa za ním ženieme. Spomínal si na chvíle vzrušenia a uspokojenia, keď lovil vlkov, ktorí teraz visia nad pričou. Spomínal si na prvé chvíle, keď tušil bohatý úlovok, ale všetko bolo ešte neisté. Aký bol plný očakávania. Je tu radosť, ale jej väčšia časť sa už pominula. Jej miesto zaujalo čosi iné: zväzky kožušín na stene, kopa dolárov v hrsti. To je „veľká výhra“.
Billovi to všetko nebolo jasné. Ako keby sa hlboko v ňom čosi hýbalo a len občas vyrazilo na povrch sťa záblesk myšlienky. Nikdy však nepripustil, aby no to ovládlo, naopak, zaháňal to. Je jasné, že je čertovsky spokojný s takým úlovkom. To by tak ešte chýbalo, aby nebol.
Prišli i chvíle, keď sa rozplýval nad svojím bo​hatstvom s radosťou, bez jediného tieňa. Stávalo sa to obyčajne v pochmúrnych dňoch, ktoré neožiarila nijaká radostná udalosť, keď sa len plahočil v snehu a zime.
Vtedy si robil veľké plány, čo s majetkom, ktorý získa za kožušiny bielych líšok a vlkov. Vtedy bola v ňom úrodná pôda pre nebezpečné sny, hoci sa proti nim dlhé roky zoceľoval, aby obstál v ťažkom boji o život na severe. Áno, myšlienku na mnohé z toho, čo pre civilizovaných ľudí znamenalo celý svet, tak v sebe potláčal, že u neho temer vôbec nejestvovala. A predsa sa hlásila. Pod hrubým a drsným obalom mohlo semienko myšlienky na do​mácu pohodu a radostný život medzi ľuďmi kedy​koľvek vyklíčiť a rozkvitnúť. Nestávalo sa to často, ale predsa k tomu niekedy došlo, a to najmä vtedy, keď polárna krajina ťažkou tôňou zahalila jeho svet.
Raz večer, keď sedel v chate po týždni daromného blúdenia po tundre za snehovej búrky a mrazu; odrazu sa ho to zmocnilo. Ako sedel na priči a hľadel na veľké zväzky kožušín z bielych líšok, zatiaľ čo nárazy vetra otriasali chatou, vynorila sa náhle pred ním ovocná farma pri úpätí Rocky Mountains.
Keď teraz na to myslel, strácal jasnú predstavu o čase, pamätal si len, že to bolo v tých rokoch; keď bol v Klondyke. A to bolo už dávno. Vtedy bol jeho vedúcim psom v záprahu Lion, ťažký obor s ryšavým kožuchom a čiernymi škvrnami na ušiach Do bitiek sa hnal ani čert.
Keď si teraz s odstupom času pripomínal, ako sa vtedy všetko stalo, videl všeličo v jasnejšom svetle. Ozrejmilo sa mu to i ono, čo si vtedy nevšimol. Tak ako pri neobyčajnej poľovačke na medveďa, i vtedy určité podrobnosti vysvitnú až po istom čase.
Všeličo sa mu v spomienkach poplietlo a nedalo sa od seba odlúčiť. Iné mizlo v hmle. Ale z tejto spleti udalostí vystupoval súvislý rad obrazov takých živých a jasných, akoby sa to všetko stalo len nedávno. Isteže, všeličo, na čo si spomína, netýka sa ovocnej farmy a iných významných udalostí, ale všetko spolu úzko súvisí, asi ako podrobnosti pri poľovačke na medveďa.
Najprv sa plavil na juh z Yukonu, bola to jeho prvá cesta za civilizáciou po rokoch v pustatine. Boli s ním aj Aljašský Jack, Hard-Luck Harry a niekoľko iných zlatokopov.
Áno, tú cestu dlho nezabudne. Bol vtedy po mest​sky oblečený a namiesto mokasínov mal novučičké topánky, ktoré ho na prstoch tak pekelne tlačili, že ich často zobúval a chodil po palube v pančuchách. Už si presne nepamätá, koľko zlatého prachu vtedy viezol. Nebol to nijaký majetok, no pekná kôpka na to, aby niečo užil.
Veď oslavovať sa muselo. Od prvej chvíle mu to bolo úplne jasné. Museli si vynahradiť veľa rokov v pustatine, lačneli po živote.
Začalo sa to, len čo loď zodvihla kotvy. Whisky a poker na zadnej palube. Fľašku postavili doprostred zvinutého lana. Jednostaj si ju podávali dookola. Ä keď bola prázdna, hodili ju cez palubu. Najprv zmizla v penách za lodnou skrutkou, o chvíľu sa vy​norila ďaleko vzadu a jej hrdlo sa kolísalo po vlnách.
Spili sa viac ráz. Potom si trocha pospali a začali znova.
Keď doplávali do Vancouveru, len vtedy začali naozaj oslavovať. Zlato sa im spod rúk len tak sypalo. No všetko, čo sa robilo vo Vancouveri, nema​lo hlavy ani päty, pokým neprišiel Henry.
Bill sa nepamätá, kedy sa objavil Henry. Na tom ani nezáleží. Ale všetko dôležité sa začalo s Henryho príchodom. Keby nezažil tú príhodu s ním, nebol by sa stretol s Jimom Carterom a nebol by sa ani dostal na ovocnú farmu. Všetko to spolu súviselo.
Od začiatku sa mu zdalo, že Henry je inakší než ostatní kamaráti v meste. A koľko ich bolo! Prišli bohvie odkiaľ a hneď boli s ním starí známi. Potľap​kávali ho po pleci, lichotili mu, pili jeho whisky a nehanebne vyhrávali pri pokeri.
Henry nebol taký. Mal v sebe čosi, čo vzbudzovalo dôveru, že to je čertovsky čestný chlap. S každým rozprával dôverne a milo sa usmieval. Každý ho mal rád. Len čo niekam prišiel, hneď všetci volali: Tu máme Henryho! A ako vedel rozprávať! Iste veľa cestoval a poznal ľudí z mnohých krajín.
Odrazu sa spriatelili. Neboli len dajakí kamaráti z mokrej štvrti, zhovárali sa o všetkom možnom. Dokonca si robili plány, že si na Aljaške otvoria ob​chod s lososmi. Henry stále oplýval humorom a všetkému rozumel.
Bolo to také zvláštne mať zase priateľa. V di​vočine nemá človek nikoho okrem psov. A potom ( taký priateľ ako Henry! Pre tohto chlapíka by dal poslednú košeľu.
Stále boli spolu a často od ostatných bočili. Raz sa dostali do bitky v čínskej štvrti. Vtedy si stáli bok po boku a vyhnali Číňanov z ulice. Také bolo ich priateľstvo.
Iste Henry navrhol, aby bývali spolu. Mal útulnú podkrovnú izbičku so šikmou strechou nad posteľami a s puknutým umývadlom. Vždy sa umývali veľmi chytro, aby im voda puklinou nevytiekla. Z obloka videli na prístav a lode. Často tu popí​jali a sledovali, ako lode prichádzajú a odchádzajú.
Keď raz Henry neprišiel domov. Bill sa nad tým vôbec nepozastavoval. Iste má dajakú robotu a vráti sa na druhý deň. Ale minuli tri dni a Henry sa ne​objavoval.
Potom Billovi dochádzali peniaze a pomyslel si, že by bolo dobre vymeniť zvyšok zlatého prachu. Mal ho v pokladnici u hostinského, pri sebe nosil len potvrdenku. Ale čo ako hľadal, papier nenašiel.
Prehrabal kufor, všetko dôkladne poprezeral, no nikde nič.
Od hostinského sa dozvedel, že Henry predložil potvrdenku, vzal si všetko zlato a odišiel.
Ani si nespomína, že by sa bol dakedy tak spil ako v ten večer. O niekoľko dní ho z izby vyhodili.
Bol bez peňazí a vo veľkom meste nič neznamenal. Keď stretol starých kamarátov z mokrej štvrti, povedali „Haló,“ ale tak, akoby sa ho chceli čo najskorej zbaviť. Od nich ho to neprekvapilo, ale Henry mu nešiel z hlavy. Ten lotor prekliaty, ten slizký had so zaliečavým úsmevom. Nešlo mu o zlato, čo mu ukradol. Čert vzal zlato! Aj tak by ho bol utratil. Ale ten podliak sa k nemu votrel ako priateľ a on mu uveril.
Nepamätal si už, koľko dní sa potĺkal naverímboha po meste. Ale bolo to dlho. Založil kufor i časť šat​stva a prebíjal sa, ako sa dalo, len aby nezomrel hladom. Ale stále bol hladný ( boli to preňho zlé časy.
Stále sa len motal z ulice do ulice. Prezeral si výklady, sedával na lavičkách, cítil sa prekliate cudzí medzi ľuďmi. Všetci mali v pohľade a v chôdzi čosi, čo vravelo, že sa o svoje veci postarali a idú za určitým cieľom. Zmocnila sa ho strašná túžba po severe.
Ale neodišiel, hoci by si bol ľahko našiel prácu na niektorej z Yukonských lodí, hoci odišiel už aj Aljaš​ský Jack, Hard-Luck Harry a ostatní. Zostáva tu preto, že si zaumienil dostať sa Henrymu na kožu? Ani jemu nebolo jasné, prečo tam zostáva. Ale pamätá si, že pozoroval tváre. A keď šiel popri da​jakej krčme, nemal pokoja, pokým sa nepodíval, kto tam sedí, či už cez dvere alebo cez oblok. Azda bol v tom dajaký úmysel, azda to musel robiť, lebo osud tak chcel.
Ešte si pamätá, ako sa mykol, keď vtedy pred​poludním zazrel cez okno v kaviarni Henryho. Ten chlap si popíjal pri okrúhlom stolíku s troma inými. Videl ho zboku. A pritom ho zarazilo, že v tej tvári je čosi podlé, čudoval sa, že si to už prv nevšimol. Všimol si najmä, aké má Henry nízke čelo a že mu splýva s čiernymi napomádovanými vlasmi. Spodná pera mu trocha vystávala v kútiku úst sa mu hoj​dala nezapálená cigareta.
Henry sa skláňal nad stôl a rozprával. Chvíľami sa usmieval tým prekliatym zaliečavým úsmevom, ktorý Bill tak dobre poznal.
S Billom sa čosi stalo. Odrazu bol chladný a istý ako pri love na vlka. Pokojne vošiel otáčavými dverami, ani do nich nebuchol. V kaviarni bolo veľa ľudí, všetky stoly boli obsadené a všade sa popí​jalo. Henryho stôl bol na druhom konci, priamo pri stĺpe. Bill zamieril k nemu uličkou uprostred. Proti nemu išiel čašník, ktorý držal vysoko nad hlavou dve tácne, plné pohárikov a fľašiek. Bill sa ustúpil a pokojne čakal, kým čašník prejde.
Henry nič nezbadal, pokým Bill neprišiel až k ne​mu. Vtedy zdvihol hlavu, zasekol sa uprostred vety, brada mu ovisla a cigareta mu vypadla na zem. Zohol sa po ňu a keď sa vzpriamil, už sa zase ovlá​dal. „Haló, Bill, sadni si a vypi si s nami,“ povedal a snažil sa tváriť veselo a kamarátsky. Ale slová sa mu zadŕhali v hrdle, akoby zostávali visieť vo vzduchu. Ostatní pozerali na neho neisto.
Bill pristúpil priamo k stolu, kde Henry sedel za fľaškami a pohárikmi, uhýbajúc mu pohľadom. Pripomínal Billovi vlka v pasci, keď sa k nemu blížil s puškou v ruke. Nastalo ťažké ticho, až sa konečne Henry spamätal a povedal kamarátom: „To je Bill, dobrý priateľ …“

Bill si nespomínal, ako schytil fľašku, ale ešte počuje prenikavý treskot, keď sa rozbila o Henryho hlavu. A Bill vedel, že do úderu vložil všetku svoju silu.
Henry sa zošmykol zo stoličky a s tupým buchnu​tím sa zvalil na zem. Ležal nehybne ani vrece. Temný prúd krvi mu tiekol po čiernych vlasoch a kvap​kal na dlážku. O chvíľu tam bola celá mláka.
Bill tu podistým chvíľu stál a pozeral na neho. Potom si uvedomil, že ešte drží v ruke hrdlo fľašky, odhodil ho a zamieril k východu. Za sebou počul ruch zo sály. Ľudia sa zbiehali, váľali sa stoličky, ozývali sa rozčúlené hlasy.
Len keď mu na ulici udrel do tváre čerstvý vzduch, pochopil, že vykonal čosi, čo je preňho nebezpečné. Ak je Henry mŕtvy, povie sa tomu vražda. Za to ho obesia. V Kanade ľudí vešajú. Nebál sa, lebo bol presvedčený, že konal spravodlivo a správne, ak za​bil toho slizkého plaza. A predsa sa usiloval čím prv zmiznúť.
Neveľmi si všímal človeka, čo vyšiel s ním otá​čavými dverami. Rozhodne nie prv, ako sa ten chlapík zastavil pri aute. Tam sa odrazu obrátil a riekol: „Ak chceš ísť so mnou, naskoč!“ Povedal to celkom pokojne. Vtom si Bill spomenul, že ten človek sedel pri stole hneď vedľa Henryho.
Prudko preleteli ulicou. Keď zahýbali za najbližší roh, Bill sa náhlivo obzrel. Ľudia vybiehali z kaviar​ne, voľakto rozhadzoval rukami a ukazoval na auto.
A potom sa to začalo s ovocnou farmou.
Viezli sa temer celý deň na východ. Iskrivo biela hradská so zelenými stromami a červenými skaliskami po stranách. Temer stále mali pred sebou Rocky Mountains.
Dozvedel sa, že neznámy sa volá Jim Carter. Hneď sa mu zapáčil. Jeho tvár prezrádzala, že sa živí statočnou, tvrdou prácou. Pohľadom neuhýbal. Najostrejšie zatáčky bral plnou rýchlosťou, ale chladnokrvne a bezpečne. Pokojne a všedne rozprá​val o všeličom, ale najviacej o svojej ovocnej farme. Ani raz sa nedotkol toho, čo sa stalo v kaviarni, hoci istotne všetko videl. Hovoril o oberaní sliviek a jabĺk, akoby to bolo najdôležitejšie na svete.
Potom prišli na ovocnú farmu, ktorá ležala priamo pod Rocky Mountains na svahu obrátenom k slnku, celkom osamote. Zostal tam. Najprv pomáhal Jimovi. Tu chodili v košeliach, obrábali zem, ošetrovali stromy a oberali ovocie. Rástli tam v dlhých ra​doch slivky a jablone, také ovešané ovocím, že to bolo na neuverenie. Veľa ovocia popadalo na zem a pošliapali ho na kašu.
Keď sa malo jesť, zazvonili na nich zvončekom. Odložili náčinie a šli do kuchyne. Jean prestrel stôl, najmenší chlapček sa už babral lyžicou v kaši. Každý si sadol na svoje miesto a pochutnávali si na všelijakých maškrtách. Jedli nožom a vidličkou.
To bolo voľačo iné než vliecť sa do úmoru rok čo rok v snehu a mraze. Pokojný, dobrý život so ženou a s deťmi v dome. Prestretý stôl. Ovocným stro​mom sa darilo a každú jeseň bolo dosť roboty s oberaním jabĺk a sliviek.
Jimov majetok tvorili vlastne dve spojené ovocné farmy. Dom na druhej farme bol prázdny. Koľkokrát doň Bill vošiel! Chodil po prázdnych izbách s pavučinami medzi dverami a pritom rozmýšľal: Tam by mohla stáť posteľ, tam stôl, záclony by ozdobili obloky. Nech by v tom dome býval ktokoľ​vek, bol by spokojný. Najmä keby mal ženu a deti ako Jim. Na svete je veľa žien a väčšina z nich by sa rada vydala do takého domu. Iste by to nebolo ťažké. Áno, je isté, že keby voľakto býval v tomto dome, mal by príjemný domov, do ktorého by sa vra​cal po práci v ovocnej záhrade. Asi takto nejako rozmýšľal.
Dohodli sa tak, že Bill si prenajme časť ovocnej farmy a usadí sa v prázdnom dome. Nájomné bolo primerané, mal ho platiť ovocím. „Farma je pre mňa priveľká,“ vravel Jim, „a je príjemné mať dobrého suseda.“ Bol to skvelý človek.
Prišiel Jean, umyl dlážky, pozmetal pavučiny a upratal. I deti pomáhali a dobre sa pritom bavili. Posteľ a stôl boli práve tam, kde si to Bill pred​stavoval, na oblokoch viseli kvetované záclony a pribudlo tam ešte všeličo iné, na čo Bill ani nepo​myslel. Všetko mu požičal Jim.
Málokedy pracoval usilovnejšie, ako v prvý čas, čo sa nasťahoval do domu. Oberal ovocie, ryl, okopával; hrabal sa v zemi od rána do večera. Ustavične si robil plány. Tam vykope priekopu, tu zasadí nové stromky, aj dom treba opraviť. A rozhodne rozšíri celú farmu. Bude to veľké, vzorné hospodárstvo.
Bol iba nájomca a nie majiteľ. Ale Jim mu po​vedal, že si môže farmu kúpiť za tritisíc dolárov; kedykoľvek sa mu to hodí. Bola to smiešna cena. Za pár rokov si toľko nasporí, keď bude dobrá úroda.
Ale boli tu aj Rocky Mountains, to prekliate poho​rie. Na východ od farmy sa týčilo vysoko do oblohy, dole zalesnené stráne, hore holé končiare. Úchvatne divé a krásne hory. Zavše ich zahaľovali nízke mra​ky, inokedy bol vzduch taký čistý, že sa zdali celkom blízko. Temer ako v Yukone. A to bolo jeho nešťa​stie. Bol to ten istý horský masív ako na severe, vedel, že vonia rovnako ako Yukon. Všeličo bolo tu na juhu iné, ale Bill zatúžil podívať sa zase do hôr.
Keď pracoval na farme, vždy mal na očiach Rocky Mountains. Nedali mu pokoj. A keď sa ho zmocnil nepokoj, pracoval tvrdšie než kedykoľvek predtým. Drel sa ani šialený. Jim mu povedal, aby sa miernil; lebo takto sa zrobí na smrť. Ale ako mohol on, far​már, rozumieť Billovi.
Inokedy mu pomohla myšlienka na ženu, ktorú si sem privedie. Povedal si, že už je načase, aby sa tým zaoberal. Pôjde do dediny a poobzerá sa, či tam ne​nájde súce stvorenie. Potom by tu mal domov s deť​mi i so všetkým, práve tak ako Jim. Čo by potom robil v tých prekliatych horách.
Keď sa to stalo, prihlásil sa práve prvý mráz. Hej, na ten deň si dobre pamätá. Keď vyšiel z domu, na poliach ležala inovať a potôčik za domom pri brehoch zamrzol. Ale vysoko na horách žiarilo slnko na prvý sneh. Sneh!
Tu sa na neho všetko zrútilo; videl pred sebou putovanie na saniach cez snehobielu divočinu, po​ľovačku na sobov, chatu v Klondyke, psov, čo ho čakajú na severe. Zavalilo ho to ako lavína. Bol bezbranný.
Potom šiel za Jimom a povedal mu, že odíde. Jim sa na nič nepýtal, ale ubezpečil ho, že farmu môže kúpiť, ak sa raz vráti na juh a zaželal mu veľa šťastia!
Išiel naposledy medzi ovocnými stromami, ne​obzeral sa, ale keď zahýbal na cestu, zazrel cez lístie deti.
Stáli na schodíku a kývali mu.
BILL VSTAL Z PRIČNE A PREŠIEL RUKOU PO ŠUŠTIACOM ZVÄZKU KOŽUŠÍN A BIELYCH líšok. Áno, tu má tritisíc dolárov a farma bude jeho, ako mu po​vedal Jím. Na farme sa začína jar, zem vonia, ovocné stromy kvitnú.
Oprel si čelo o ľadovú kocku v obloku a pokúsil sa nazrieť do tundry, ale všade bolo tma.
A čo keby sa o to predsa pokúsil? Hádam by mu farmársky život teraz lepšie vyhovoval ako prv. Je už starší a nemá takú nepokojnú krv. Teraz mu to už musí vyhovovať. Treba sa len pevne rozhodnúť, všetko rozťať. Zbaviť sa myšlienok na tundru, lov, cesty na saniach, na psov. Hej, na psov! ( Musel by ich predať. Predať psov! ( Veď sa hádam s roz​hodnutím nemusí tak ponáhľať. A do paroma, o čom tu vlastne sníva?
Búrka sa utíšila, okolo chaty povieval len slabý vánok.
Bill vyšiel do noci. Do tváre mu udrel štipľavý mráz. Po oblohe sa naháňali roztrhané mraky, ale kde-tu už prebleskovali hviezdy. Sheriff a Blackie sa vzpínali na reťazi, striasali zo seba sneh a pria​teľsky brechal. Balto, Mink a Duffy vybehli spoza chaty a vyskakovali na Billa.
Bill sa zahľadel do pustej krajiny. Zazrel skaly za Sobím zálivom, o kúsok ďalej, na východ od Vlčieho jazera, splývala pustatina s tmou. Za zá​vejmi ošľahanými vetrom sa hnal jemný snehový páper a zvláštne svišťal.

ĽUDIA SA STRETAJÚ
Z POLIANKY PRED CHATOU VIDEL BILL, AKO SOBY TIAHNU PRAVIDELNÝM KROKOM, ale veľmi sa ne​namáhajú, akoby vedeli, že ich čaká ďaleká cesta. Soby sa sťahujú, začína sa ich dlhá púť späť k Severnému ľadovému oceánu.
To je neomylný znak jari a čoskoro sa ich objaví viacej. V ovzduší zavládla nová nálada. Zla​tisté slnečné lúče, biela tundra a chladná belasá farba oblohy sa zliali do jediného iskrivého mora svetla. Obloha nad tundrou ani keby sa zvýšila a rozšírila ako slávnostná sieň, vyzdobená a pripra​vená na prijatie kráľovského hosťa.
Prihnali sa veľké svorky vlkov, všade boli stopy šeliem. Ale s úlovkami to bolo horšie, lebo vlka a bielej líšky sa zmocnil nepokoj a návnadu ani neoňuchaíi. Mali iné starosti, nastal čas párenia. Čoskoro vzklíči nový život, o niekoľko mesiacov bu​dú z dier v morénovitých návršiach vystrkovať smiešne hlávky vlčie a líščie mláďatá a začudovane žmurkať na svet. Nové pokolenie na skúpej pôde tundry.
Raz, keď Bill rúbal drevo, náhle prestal a narovnal sa. Potom si stiahol rukavicu a podržal ruku proti slnku. Zašteklilo ho príjemné teplo. Odložil sekeru, sadol si na nátoň, zapálil si fajku a zamyslene povedal, hľadiac do tundry: „Jar je tu.“

Začína sa mu nová kapitola. Lovy sa končia, čaká ho cesta na juh, do obchodnej stanice. Kožušiny predá, kúpi si novú výzbroj a na jeseň sa vráti do tundry, do chaty pri Smrekovej zátoke. Billove plány siahali až do budúcej zimy. Potom si odnesie naj​väčší úlovok svojho života, to cítil s neomylnou istotou, hoci o tom bol presvedčený aj po iné roky, a predsa sa tak často sklamal.
Ale začas tu ešte zostane, lebo doteraz ho neovládol ten mocný nepokoj, ktorý sa ho zmocňoval počiatkom jari. V iné roky odrazu pocítil, že nemôže zostať v tundre už ani deň a hneď musí ísť na juh. Chytro nahádzal všetko na sane a vybral sa na cestu.
Akoby ho chata v Smrekovej zátoke mocnejšie priťahovala než ostatné, čo mal za tie dlhé roky. Nedalo mu len tak odísť, hoci sa už hlásila jar. Cítil sa tu výborne a páčila sa mu nielen chata, ale i le​sík, vrchy, voda a planiny. Zabudnuté kráľovstvo, ktoré patrí len jemu.
Využil čas a pokračoval v love, kým sa na zimnom kožuchu bielej líšky neobjavil hrubý tmavší pruh. Potom si porobil iné práce aby mal všetko pripra​vené, keď sa sem na jeseň vráti.
Jar už pokročila, keď jedného dňa konečne na​vŕšil sane ťažkým nákladom kožušín a pustil sa na západ, k lesu a ľuďom.
Veľa dní šiel bielymi planinami. Ovládla ho nová nálada, zima sa minula, čaká ho čosi lákavé, všetko to, čo súvisí so svetlom, teplom a ľuďmi. Nevdojak sa začal ponáhľať.
Potom sa dostal do lesa. Bolo to potešenie pre oči po nekonečných snehových planinách. A ďalej šiel už len v noci, keď sneh primrzol.
Jar zavládla plnou silou. Slnečné lúče sa lačno zažierali do snehu a ľadu a z tuhého zimného obalu vystupovali pahorky, pokryté šedivníkom a čiernou zemou a voda, ktorá odrazu ožila. Všade zurčali potôčiky a na jazerách sa objavovali čierne trhliny. Pred bobrími hniezdami sa rozpúšťal ľad.
Prileteli i spevavé vtáky a premenili les na sláv​nostnú sieň s mnohohlasým sborom, ktorý sa tu rozliehal od úsvitu.
Raz zavčas rána zamieril Bill so psami na lesnú polianku, kde sa chcel utáboriť. Vychádzajúce slnko sa prebíjalo cez rannú hmlu. Na západe, kde sa zva​žovali strmé hrebene, miestami sa jagala zem ako ostrovčeky v šedivom jazere. Ale potom slnko zví​ťazilo a v diaľke sa zjavil nový svet lesov a skál, obklopujúcich obrovskú bielu hladinu ( Veľké otročie jazero.
V Billovi to vzbudilo výbuch radosti, akoby zasa videl starého priateľa. V znamenitej nálade sa utáboril v tôni smreka, odtiaľ bol výhľad doďaleka. Keď sa najedol, dlho ležal v spacom vreci a hľadel na jazero. Potom mu hlava klesla a Bill zaspal s fajkou v ústach.
REFRÉN, SPIEVANÝ Z PLNÝCH HRDIEL, SILNEL A CEZ POOTVORENÝ OBLOK CHATY hrmel nad Fort Resolutionom, driemajúcim v bledej jarnej noci.
Tam v ďalekej tôni pólu
mám ľadové hniezdočko.
Tam budeme šťastní spolu…
Desiatnika Browna zobudil spev zo spánku v ba​raku Kráľovskej jazdnej polície. „Prekliati lovci kožušín,“ pomyslel si, „už ich tu máme.“ Zlostne sa obrátil na druhý bok a pretiahol si vlnenú prikrýv​ku cez hlavu.
I obaja konkurenti, obchodníci s kožušinami Dan a Walker, sa zobudili každý v svojej chate, ale oní spev chápali inak. Pre nich to boli ľúbezné tóny. „Nech si vyspevujú a vyčíňajú, koľko sa im len páči,“ mysleli si, „hlavne, aby z toho bol poriadny obchod.“ Dlho ešte uvažovali v posteli, koľko kožušín asi lovci priniesli a ako by oklamali konkurenta.
Potom spev zanikol v mohutnom hurhaji. Boli to polárni psi Fort Resolutionu, ktorých spev taktiež zobudil. So zdvihnutými ňucháčmi sa dali sborove do bezútešného zavýjania, ktoré raz silnelo a hneď zas slablo.
Odrazu nastalo ticho, také hlboké, že bolo počuť tiché šumenie nočného vetra v holých korunách stromov.
„To je, na môj veru, najkrajší spev, aký možno zložiť,“ povedal Charlie, vypil pohár whisky a prudko ho postavil na prázdnu debnu. Bol to vrtký, päťadvadsaťročný mladík, potomok francúzskeho cestovateľa. Mal drsnú tvár s ostrými črtami a neuspo​riadané čierne vlasy, ktoré si ustavične uhladzoval prudkým pohybom ruky.
„Hej, taký spev rozjasní myseľ,“ povedal Jedno​oký Mike, vráskavý starík s veselou iskierkou v zdravom oku.
„Viete vôbec pochopiť, ako tam človek môže ob​stáť?“ ozval sa Ole Rubač, plavý kanadský Nór.
„Fí, keď sa raz niekto do toho pustí, nie je to horšie ako naučiť sa jazdiť so psami,“ zahučal James Dlháň, nalial si whisky a vypil šálku do dna.
„Len sa drž psov, James, lebo básniam a podob​ným veciam ( nech ma parom vezme ( rozumieš ako kojot,“ povedal Jednooký Mike. „Poviem ti, že kým sa básnik vyučí, ťažko a dlho študuje. A musí mať nadanie, veru, úžasné nadanie. A takí ľudia píšu a píšu, div im oči z jamôk nevylezú.“

„Jednoduchá práca,“ povedal Slim stručne. Sedel pri kachliach, jednou nohou opretý o okenný rám, a popíjal osamote. Bol to vysoký chlapík, asi šty​ridsiatnik, s trocha hrubými črtami tváre. V jeho vzpriamenej postave bola nedbalá istota a v sivých, pokojných očiach tvrdý lesk.
Na chvíľu nastalo ticho. James Dlháň, ktorý nebol priam pohotový v reči, konečne sa zmohol na zdrvu​júcu odpoveď Jednookému Mikovi:
„Papuľou melieš a o rýmoch a podobných veciach táraš, akoby si tomu rozumel. A zatiaľ sa ledva vieš podpísať.“

„Ak tu voľakto rozumie básňam, tak to som len ja,“ riekol Mike pokojne. „Celú zimu som žil s vyučeným básnikom, možno s jedným z najväčších. Rozhodne nie je veľa takých, čo napísali väčšie stohy básní. Dobre viem, čo hovorím.“

„To sa mi akosi nevidí,“ zahundral James Dlháň.
„No, myslite si, čo chcete,“ pokračoval Mike, „ale bolo to takto: Pri pobreží, trocha na západ od rieky Coppermine, mal som takú úbohú chatu. Keď prišlo leto, spustil som na vodu staré koryto, vlastne mo​torový čln, a čliapkal som sa na Herschel Island po novú zimnú výzbroj. Bola to namáhavá cesta medzi ľadovými kryhami, ale dostal som sa ta.
Na Herschel Islande pristálo v ten rok veľa veľrybárskych škunerov a na jednom z nich bol lodní​kom môj starý kamarát. Volal sa Jones. Hádam ho niektorý z vás poznáte.
Raz večer, keď sme spolu pili na palube, spýtal sa ma, či by som si nechcel zarobiť zopár dolárov.
‚Prečo nie,‘ povedal som.
‚All right,‘ odvetil Jones, ‚lodiar mi sem na loď strčil pánka, čo nevie, kam s peniazmi. Vraj chce skúsiť polárnu zimu. Nestojí za veľa, ale dobre platí. Zoberieš ho?‘

Mal som už trocha pod čapicou a povedal som, že ho zoberiem, ak dobre zaplatí.
Potom Jones poznamenal, že ako starého kamaráta by ma mal pred tým chlapíkom varovať, ale že nie som veľmi vyberačný a voľačo vydržím. Práve tak mi to povedal.
Keď som sa spýtal, čo sa mu na ňom vlastne ne​vidí, odpovedal: ‚Píše básne!‘

Myslel som si, že Jones je čudák, keď sa nad ta​kým čímsi pozastavuje. Nazdal som sa, že to má na svedomí whisky, ale potom som do toho videl lepšie.
Na druhý deň som sa s tým pánkom stretol, bol to taký bledý kolohnát s veľkou šticou. Že vraj chce prežiť zimu v prírode a písať o tom. ‚Prírody užiješ až-až,‘ povedal som, ‚ale bude ťa to stáť štyristo dolárov.‘

Potom sme sa pobrali na východ k chate. Cestou sa ten chlapík básňam veľa nevenoval, lebo bolo strašné počasie, ustavične sa nakláňal z lode a chrlil zo seba iné než básne. No len čo sme sa ocitli na súší, už sa to začalo. Písal a písal.
A nebolo to lepšie, keď prišla zima. Jednostaj se​del v chate a nerobil iné, len ničil atrament. Vždy, keď som sa vrátil z dlhej cesty so psami, uzimený a ustatý a tešil som sa na chvíľu pokoja, pribehol za mnou s novým zväzkom básní. Všetko mi vždy prečitoval. Boli to nekonečné básne o ľadových med​veďoch, vlkoch, eskimáckych dievčatách, o tme a snehových búrkach, áno, písal o všetkom možnom, hoci z chaty nevykročil, iba keď šiel na záchod.
Najmä na jednu báseň bol veľmi pyšný. Volala sa Záhada polárnej noci. Odral som dve líšky, kým ju prečítal.
Bol som na severe už dlhé roky, ale to, čo písal o krajine, sa mi nevidelo. Svojmu remeslu však rozumel, o tom nemožno pochybovať. Písal tak rýchlo, ako rýchle psi utekajú, a v každom riadku mal rým. Napokon popísal takú hŕbu papiera, až strach. Každý by videl, že ten chlapík sa remeslu dokonale vyučil.
Lenže keď som sa raz vrátil do chaty po poriad​nej ceste vo fujavici, chlapíka nebolo, len hŕba pa​piera zostala na stole. A chlap bol preč.
Iba na jar som sa potkol o jeho hlavu. Ležal horeznačky pod snehovým závejom, ani nie päťdesiat metrov od chaty, zmrznutý ako poleno. Bol z takej fajty, čo padne rovno pred dverami, ak ho ofúkne vetrík.
Zakopal som ho hlboko, aby ho vlci nezožrali. Zostala po ňom tá hŕba popísaného papiera, čo mi na stole zaberala miesto. Čo som mal, do paroma, robiť s básňami! Ale papier sa mi zišiel, nemal som ho veľa. Tak som celú tú parádu odniesol na záchod, do jamy vyhrabanej v snehu.
Keď prišlo leto a sneh sa roztopil, básne rozfúkal vietor. Našiel som niektoré na juhu v tundre, pri poľovačke na soby. Lietali vo vzduchu ako perie. A verte či neverte, ale keď som prišiel do eskimác​keho tábora dvesto kilometrov na západy čo myslíte, že som našiel u čarodejníka? Ba veru, štvrť metra Záhady polárnej noci. Na to sa veru môžete spo​ľahnúť, že máloktoré básne sa tak rozšírili.
A potom mi vravte, že básňam nerozumiem.“

„Koľko kilometrov ten papier uletel?“ sucho sa spýtal Slim.
„Nuž, nemeral som to akurát, ale bolo to poriadne ďaleko.“

„No, pravda,“ zamrmlal James Dlháň a hodnú chvíľu všetci mlčali.
„Dan sa zaťal a nechce dať na dlh,“ vybuchol zra​zu Gus, chlap stredného veku, s kostnatými, trocha vpadnutými lícami. Nerozprával veľa, sedával sklo​nený a zachmúrene si myslel svoje, hladiac si rukou holú hlavu. Keď zavše niečo povedal, bolo to voľačo celkom iné, než o čom hovorili ostatní.
„To nech si odloží na rok, keď bude dobrý úlovok,“ povedal ostro Charlie. „Ostatne, vykašlime sa na Dana, Walker nám dá na úver, koľko len potrebuje​me…“
„Hej, iné nám nezvyšuje,“ zamiešal sa Ole Rubač, „ale aby to čert vzal, zimu čo zimu sa vláčime po tundre a potom musíme u obchodníkov s kožušinami žobrať o úver. Veď ani jeden z nás nemal tohto roku poriadny úlovok.“

„Darmo spomínať,“ vzdychol si Charlie.
„Nejde len o to, že sa nám nedarí, myslím, že by sme mali loviť ináč,“ poznamenal Slim.
Všetci okrem Gusa sa obrátili k Slimovi. Bol to človek, ktorého vždy vypočuli.
Slim sa neponáhľal, vytiahol cigaretu, zapálil si, niekoľko ráz vypustil dym a potom pokračoval isto, nedbanlivo:
„Chytať biele líšky na hranici lesa, to nie je ani ryba ani rak.“

„Nuž, raz je to lepšie, raz horšie,“ filozoficky poznamenal James Dlháň.
„Zväčša horšie. Lovíme v planých vodách.“

„Akože?“

„Hranica lesa je medzi pásmom bielych líšok a lesných zvierat, takže z obojeho máme len pozostat​ky. Nikdy sa nedostaneme k veľkému úlovku.“

„Máš hádam dajaký lepší návrh?“

„Je otázka, či by nebolo lepšie ísť do lesa. Tam by sme mali červené líšky, rysy, bobry, vydry a podobne. To by nám pekne vynieslo.“

„A myslíš, že je to ľahšie, čo?“ spýtal sa Ole Rubač.
„Nuž, prečo nie, keď sa biela líška zdržuje tak hlboko v tundre, že sa k nej nedostaneme, na čo by sme sa za ňou hnali. Bez kuriva nedôjdeš nikam.“ „Vlani to nevyzeralo najhoršie,“ namietol Charlie. „Ba veru hej.“

„Myslíš ( vzdať sa tundry celkom!“ vybuchol Jednooký Mike.
„Či nevidíš, že sa tade budeme márne plahočiť, keď cestou nemôžeme…“

„… založiť oheň,“ zamumlal James Dlháň. „Pravda, keby sme našli lesík v samotnej tundre a mali by sme drevo priamo pod rukou, to by bolo iné. Potom by sme biele líšky len zhŕňali a obchod​níci s kožušinami by nás mohli…“

„Za všetky tie roky, čo sa vláčim po tundre, ne​našiel som tam viacej než jedenásť ošklbaných stro​mov a väčší les tam na môj veru nie je,“ Gus zavrel ústa, až sa mu stiahli v tenkú čiaročku, a zase sa zahrúžil do pochmúrnych úvah.
Nastala prestávka a každý uvažoval o svojom.
A napokon sa rozhovor zvrtol na cesty, ktoré v zi​me podnikli. Všetci lovili v dvojiciach, okrem Gusa, ten chodil vždy sám. Prešli veľa tisíc kilometrov, ktoré boli na mape označené zatiaľ len bielou škvr​nou.
„Nech ma parom uchytí, ak som sa tejto zimy nestretol so šikovnou indiánskou dievčinou pri jazere Atillery,“ vybuchol nadšene Charlie.
„Daj pozor, aby si neskončil ako starý McFarson, zostalo po ňom po brehoch rieky na sto drobných miešancov,“ povedal Jednooký Mike.
„To sú len reči,“ namietol Charlie, „ale nie je nad Klondyke Billa. Nevidel som chlapa v jeho veku, aby bol taký divý za ženskými. Ale je vždy nemehlo!“

„A kde je Klondyke Bill?“ spýtal sa Ole Rubač. „To je čudné, že už dávno neprišiel. Neviete, kde tento rok loví?“

„V tom chlapovi sa nik nevyzná,“ riekol James Dlháň. „Minulej zimy išiel dolu riekou so zprávou o cenách kožušín. Pretekal sa s jedným miešancom a napokon ho zapriahol do saní ako psa. To sa mu podobá. Ostatne, po love chcel prísť do Fort Resolutionu, mám to od Peteho.“

Pri obchodnej stanici sa rozbrechalo pol stovky psov, ani keby bol koniec sveta.
„Zdá sa, že sa tam voľačo stalo,“ povedal Jedno​oký Mike.
„Iste sa zasa bijú,“ odvetil Charlie.
„Že sa už ľudia nenaučia priväzovať si psov, na​miesto toho, aby ich nechávali roztrhať sa na kusy,“ zamrmlal James Dlháň.
Tým sa rozhovor stočil na nevyčerpateľnú tému o psoch a opäť sa rozprúdil.
Zakrátko sa dvere prudko otvorili a dnu zavial studený nočný vietor. Vo dverách stál pomenší územčistý chlapík s ryšavou bradou a žmurkal do tabakového dymu.
„Nech ma parom vezme, ak to nie je Klondyke Bill!“ vybuchol Charlie, sediaci pri dverách. „Sadni si a napi sa, starý pohan.“

Hneď za Billom vošiel obchodník s kožušinami Walker. Tvár mu žiarila spokojnosťou, bolo to čosi nezvyčajné.
„Vitaj, Bill!“ ozvali sa všetci veselo.
„Ďakujem, chlapci,“ odpovedal Bill tak všedne, akoby si bol len na chvíľu odskočil. Spustil sa na priču, vzal si šálku whisky a napil sa zhlboka a po​maly. Potom si znova nalial šálku a opäť sa napil, zapálil si fajku a voľačo si šomral popod nos. „Práve si prišiel?“ spýtal sa Ole Rubač.
„Pred pol hodinou,“ odvetil Bill, „už som si chcel ľahnúť u Walkera, ale potom ma sem privábila vôňa whisky.“

„Práve sme sa zhovárali o tebe,“ povedal Charlie. „Rozmýšľali sme, kde si bol v zime.“

„V tundre,“ odvetil Bill.
„Dúfam, že si pochodil lepšie ako my, lebo my hladujeme takmer na celej čiare.“

„Dajakú tú kožku som priviezol.“

„Dajakú kožku!“ vybuchol Walker. „Prišiel so saňami naloženými bielymi líškami a vlkmi, že to svet nechyroval. Na môj veru, taký úlovok som ešte nevidel, čo som na severe.“

To bola novina. Všetci sa prebrali, ba aj Gusovi sa rozžiarili oči. Hŕba otázok sa im tisla na jazyk. Kde bol Bill? Ako je možné, že má taký bohatý úlovok, kým oni pochodili tak biedne? Nebolo vo zvyku spytovať sa na takéto čosi priamo. Ak niekto chce povedať, kde bol, povie sám od seba, ak ne​chce, nemajú sa ho čo vypytovať. Ale tu išlo o niečo viacej. To je temer to isté, ako keby voľakto našiel novú žilu zlata. To sa nedá prejsť mlčaním. Pravda, nemôžu na neho naliehať priamymi otázkami. Ale sú aj iné spôsoby.
„No, ideš zďaleka, to hneď vidno,“ začal opatrne Charlie.
„Hej, je to zopár míľ.“

Potom Jednooký Mike hodil novú návnadu. „Vychudnutý nie si, zdá sa, že v tvojich konči​nách bolo sobov dosť.“

„Celé čriedy.“

To znelo ešte tajomnejšie. Či neprešiel každý vo svojom revíri na hranici lesa tundru krížom-krážom, div o zdravie neprišiel, kým našiel dajakú roz​tratenú čriedu sobov?
„A nevidel si v zime daktorého ‚Požierača sobov‘? Nechápem, kde len mohli byť Indiáni,“ poznamenal Slim akoby náhodou. Šúľal si cigaretu, ani čo by mu na odpovedi vôbec nezáležalo.
To bola zákerná otázka. Keby sa dozvedeli meno daktorého Indiána, s ktorým sa pri love stretol, ľahko by sa dozvedeli, kde bol.
„Indiánov som vôbec nevidel.“

„Červené líšky sú tento rok v cene, dúfam, že ich máš poriadnu zásobu,“ povedal James Dlháň a nazdal sa, že je mimoriadne prefíkaný.
Ostatní na neho zúfalo pozreli. Prekliaty chlap! Všetko bolo na dobrej ceste, a on im to odrazu po​kazí. Bill by musel byť blázon, keby nevycítil zradu a nepochopil, že z neho ťahajú rozumy. To je te​mer tak, akoby sa ho priamo opýtal, či bol na hra​nici lesa alebo hlboko v tundre. Ak bol v tundre, nemá ani jedinú červenú líšku. Nie, Jamesovi naozaj nejaké to koliesko v hlave chýba.
Bill prudko zdvihol hlavu: „Červené líšky vravíš? No, zo dvadsať ich mám. Ale v živote si nevidel také milé zvieratá. Sedeli si s chvostami v železách ani perly na šnúrke.“

„Ale ho dostal,“ pomysleli si ostatní a zvrtli roz​hovor na inú koľaj.
Brieždilo sa. Ranné svetlo prenikalo do nevzhľad​nej miestnosti, kde chlapi ešte popíjali. Všetci už mali pod čapicou a živo rozprávali o svojich husár​skych kúskoch.
Napokon zmohlo aj Billa. Veď sa pol noci plahočil po namáhavých cestách a okrem toho vypil toľko whisky. Rozkročmo sedel na priči a táral dve na tri. Vyhasnutá fajka sa mu hojdala vo fúzatých ústach a strapaté ryšavé vlasy mu vytŕčali nahor.
Dnes mal v hlave len Yukon.
„Hovorme o zlate. Keď sme sa prekopali k žile, mali sme na rýľoch také hrudy, že si ich v živote nevidel. To bolo miestečko! A takých je tam viac. Raz sa vrátim do Yukonu. To bude život. Pôjdete so mnou, chlapci?“

„Pravdaže,“ prisvedčil Charlie a spolu s Jamesom Dlháňom si sadli k Billovi každý z jednej strany. Nazdali sa, že nadišla priaznivá chvíľa, aby z Billa vytiahli kde prišiel k tomu bohatému úlovku.
„Pravdaže pôjdeme s tebou,“ opakoval Charlie a falošne potľapkal Billa po chrbte.
„All right,“ povedal Bill, „tak sa napime.“

„Ale až o rok,“ dodal Charlie. „V zime pôjdeme spolu na lov kožušín. Tam, kde si bol tejto zimy, no nie ?“

„Ukážem vám to miešto, čertovšky fajnové mieštečko.“
„No, a kde to je?“ dozvedal sa Charlie nedočka​vo.
„Ukážem vám mieštečko na Yukone, o ktorom nik na švete nevie,“ neochvejne pokračoval Bill. „Čelá rieka plná zlata.“

„To je v poriadku,“ netrpezlivo sa zastarel James Dlháň. „Ale počuj, Bill, najprv musíme ísť spolu na lov kožušín, tam, kde si toľko nachytal tejto zimy. Na lov kožušín, počuješ!“ opakoval nástojčivo.
„No dobre. Tak nechoďte šo mnou. All right, tak pôjdem šám. Pôjdem na Yukon“

„Ale to vieš, že pôjdeme s tebou,“ ubezpečoval ho Charlie. „Lenže ak chceme isť na Yukon, potrebuje​me najprv peniaze na výstroj, no nie? Tak vidíš. Najprv teda získame veľký úlovok tam, kde si bol tejto zimy. Kde to vlastne je?“

„Čelkom maličká rieka v horách. Vidíš, ako ša zlato ligoce v piesku. Ta pôjdem hneď, žaraž. Nie je nad Yukon.“

Zrazu sa Bill chripľavo a strašne falošne rozospieval:
Odídem až do Yukonu, 
tam ku pólu, na sever; 
kde mráz každý kvietok zlomí, 
nájdem zlata celú tonu, 
bo v tej zemi, to mi ver, 
zmrznuté sú milióny.
Do tohto hudobného výkonu akoby Bill vložil posledné sily. Potom už len sedel a tupo hľadel pred seba, nikoho si nevšímajúc.
„Všetko márne,“ povedal zlostne James Dlháň a vstal. „Ten chlap sa zrúbal ako peň.“

„Alebo je taký prešibaný,“ poznamenal Charlie.
„Aha, už nám vychádza slniečko!“ zvolal Jedno​oký Mike. „Fľaška je prázdna, poďme na čerstvý vzduch.“

A tak vyšli von Jednooký Mike, Charlie, James Dlháň, Slim, Ole Rubač, Walker a Gus. Všetci sa držali popod pazuchu, keď kráčali hore kopcom k obchodnej stanici, len Gus cupkal kúsok za ostatnými.
Prešla hodná chvíľa, kým si Bill uvedomil, že je sám. Pretrel si rukou tvár a začudovane sa obzeral po chate. Potom neisto vstal a vytackal sa von.
Ostatných nevidel. Keď prišiel k Walkerovmu ob​chodu, ustatý a vyčerpaný sa zastavil. Vtom sa pri ňom ozval prudký brechot. Bill sa zarazil, lebo mu bolo v tom zvuku čosi povedomé. Potom si uve​domil, že to sú jeho psi. Stál tu celý záprah, Sheriff; Blackie, Balto, Mink a Duffy, strihali ušami a vrteli chvostmi. Hľadeli na neho, jednostaj radostne bre​chali a mykali sa na povrazoch.
Billom prešiel záchvev radosti a pritackal sa k nim. Mumlal si čosi, čo nemalo ani hlavu ani pätu, a nezahnal psov, keď na neho vyskakovali, ako to ro​bieval inokedy. Napokon sa zastavil pri Sheriff ovi a ruku mu zaboril do srsti za krkom.
Odrazu mu bolo akosi divne, nohy ho nechceli niesť. Marilo sa mu že sa šmýkal kamsi do hmly.
„Čože? Vy nepôjdete so mnou? All right, pôjdem sám, pôjdem na Yukon. Hijó, psi! Tam je zlata za milióny…“

Slnko stúpalo nad lesom a spev vtákov sa zmenil v hlučný orchester.
A Bill spal medzi svojimi psami, s hlavou opretou na Sheriffovu chlpatú hruď.
NEBEZPEČNEJŠIA 
NEŽ SNEHOVÁ BÚRKA A VLCI
„NIČ NEPOMÔŽE, TEN CHLAP JE TVRDÝ AKO KAMEŇ,“ POVEDAL CHARLIE A VYSTREL sa na brehu vedia ostatných.
„Naťahovať ho na škripec,“ zahundral James Dlháň.
„Urobil som všetko, na čom sme sa dohodli, a skúsil som aj podfukom. Povedal som Billovi, že som sa stretol s Indiánom, ktorý mi presne vyznačil cestu do lesa v tundre. Potom som sa spýtal, či by sa so mnou nespolčil, aby sme tejto zimy získali veľký úlovok.“

„A čo on?“

„Nestojí to ani za reč, povedal len, že to je odo mňa veľmi pekné, keď mu ponúkam také čosi, ale že by bolo lepšie, keby som takú príležitosť dal tebe, keď si na tom tak zle.“

„Teda to povedal, ten…“

„Tak ako vravím. Nie, všetko je márne, ja už vôbec neviem, ako by sme tomu chlapovi rozviazali jazyk, ibaže by sme ho zavesili na pár dní za prsty na nohách.“

„Aby to všetko čert vzal,“ nazlostil sa James Dlháň. „Už sme vyskúšali všetko, úskoky, fígle, štyri-päťkrát sme ho opili, premárnili na neho more whisky, a sme rovnako múdri. Už mám toho naozaj dosť ( no za ten posmešok sa s ním porá​tam.“

„V každom prípade je isté, že Bill našiel voľakde v tundre les.“

„A taktiež je isté, že sa tam len tak hemžia biele líšky. Čo nám to však pomôže. Zase budeme zbierať na hranici lesa zvyšky, kým on sa utopí v kožuši​nách. Do paroma, čo tá trocha dreva znamená.“

„Keby sme len zistili, odkiaľ na jeseň vyšiel, aj to by bolo niečo.“

„Nikto nevie viac, než že sem do Fort Resolutionu prišiel neskoro na jeseň, hodný čas nato, čo sme my a Indiáni odišli do lovíšť. Výzbroj mal od Walkera, ale nepovedal mu ani slovo, kam pôjde. Raz ráno Bill i jeho kanoe zmizlo, to je všetko, čo Walker vie. Potom ho živá duša nevidela, až sa sem na jar vrátil.“

„A čo Indiáni?“

„Nikto nič nevie, aspoň nikto z tých, čo prišli do Fort Resolutionu. Azda voľakto z tých, čo sa rok čo rok potĺkajú ďaleko v divočine, by nám mohol niečo nadštrknúť, ale stretnúť sa s ním…“

„To by bolo, aby sme Billa dajako neprekabátili, aj keď je taký prešibaný. A myslím, že už voľačo …“ neprítomne zamrmlal Slim a hodil do vody kameň. Keď kameň dopadol, čľapol a po tichej hladine sa rozbehli kruhy, ako by bol vyskočil pstruh.
„No, vyhútal si voľačo?“ spýtal sa Charlie. Všetci sa obrátili k Slimovi.
„Čože? Á, nie, to nič nie je, nestojí to za reč. Ostatne, je už čas, aby som si zadovážil dajakú farbu na kanoe.“ Slim vstal a zamyslene odchádzal po brehu.
„Vidí sa mi, že mu je akosi naponáhlo,“ pozna​menal Charlie a pozrel za ním.
„Z toho chlapíka človek nie je múdry,“ zašomral James Dlháň. „Je ako vlk.“

„Pôjdeme vytiahnuť siete, chlapci,“ povedal Ole Rubač. „No, chyť kanoe. Dobre, spusti ho! A teraz druhé.“

Dva člny sa prudkými pravidelnými zábermi niesli k zalesneným ostrovčekom.
BILL SA ZDRŽIAVAL SKORO CELÝ DEŇ NA ŤAŽKEJ KLADE PRI ÚŽINE. TAM SEDÁVAL so psami celé hodiny. Keď sa dakto v Resolutione pýtal, kde je Bill, ľudia vraveli: „Iste sedí na klade.“

Ostatní bieli lovci kožušín cez leto zväčša robili drobné práce pre obchodníkov s kožušinami, ale Billovi také voľačo ani na um nezišlo, hoci by bol v najväčšej biede. Bol neochvejne presvedčený, že leto treba zasvätiť odpočinku. Okrem toho pohŕdal akoukoľvek prácou, ktorá nesúvisela s poľovačkou, rybárením alebo so psami. V tomto bol zajedno s Indiánmi.
Ak vyhľadával samotu na brehu, nebolo to preto, že by sa znepriatelil s ostatnými lovcami, ale že sa už vyrozprával. Po samotárskom živote v divočine padlo mu spočiatku dobre zhovárať sa s ľuďmi, vypočuť si novinky, vymieňať si mienky. Ale tá radosť čoskoro ochladla. Akoby si utíšil dravý hlad.
A potom, blížil sa čas, keď sa znova vyberie na cestu do divočiny. Na Veľkom otročom jazere sa roztopili posledné zvyšky ľadu, slnko žiarilo na čľapotajúcu vodu a veľký pstruh sa lenivo prevaľoval celkom pri hladine. Všetko ho lákalo na dlhú cestu na kanoe.
Billove myšlienky blúdili za tým, čo ho čaká: cesta divočinou, chata pri Smrekovej zátoke v lesíku uprostred tundry. Túžil už, aby sa mohol pustiť na cestu, ale musí vyčkať, kým odídu ostatní. To je naj​istejšie. Nikdy nevie, či sa nebudú zakrádať za ním, aby vypátrali jeho bohaté lovištia. Stále ho sledujú. Stále doňho dobiedzajú zaliečavými otázkami. Sú nehanebne prešibaní. Ale Billa neprekabátia.
RAZ, AKO OBYČAJNE, SEDEL BILL NA KLADE, USMIERENÝ S CELÝM SVETOM. CELKOM pri kmeni, kde bol úzky pruh tône, ležal vystretý Sheriff a Blackie. Jazyky vyplazili a prsia sa im prudko dvíhali a kle​sali ani kováčske mechy, tak bolo horúco. Balto a Mink behali po brehu, zdalo sa, že si horúčavu vôbec nevšímajú, kým Duffy stál kúsok od brehu vo vode a s naklonenou hlavou začudovane hľadel na lesklé skálie na dne.
Cez úžinu sa nehlučne nieslo úzke kanoe a za​mierilo k brehu neďaleko Billa. Kľačalo v ňom mladé dievča s veslom v rukách. Čierne vlasy jej voľne splývali na chrbát a na plecia. Zručne narábalo veslom a jej vrtká postava sa prehýnala v pravidel​nom rytme. Pri každom zábere sa zajagalo slnko v kvapkách, padajúcich z vesla.
Bill razom prestal snívať. Kto sa to tu sem pri​plavil? Iste to môže byť len dcéra Césara, čudáckeho belocha, čo sa oženil s Indiánkou. Bill ju doteraz ešte ani poriadne nevidel, lebo sa zdržiavala v tá​bore, ktorý bol trocha bokom od Fort Resolutionu, ale pritom ho lákala tá miešanka, keď sa mu naďa​bila tu v lese.
Kanoe pristálo pri brehu asi päťdesiat metrov od Billa. Dievča svižne vyskočilo na kmeň a rýchlym trhnutím vytiahlo plavidlo na súš. Potom podišlo ku klade a začalo ju gúľať k jazeru. Ale klada bola ťažká a breh bol práve v tých miestach veľmi ka​menistý. Dievča strhlo kladu, nadvihovalo ju, no ne​poradilo si s ňou. Napokon udychčané zastalo a ob​zeralo sa v rozkošnej bezradnosti.
Bill galantne vstal, potiahol si nohavice a išiel jej pomôcť. Bolo mu smiešne, že si zaumienila odniesť kmeň práve odtiaľ, kde ho tak ťažko dostane do vody, keď je dosť lepších miest bližšie k táboru. Ale so ženami je to už tak, že všetko robia zložité.
Chytil kladu oboma rukami, trocha ju podvihol a spustil dolu brehom. Potom ju potisol, takže väčšia časť klady bola vo vode, ale jedným koncom sa opierala o skaly.
„Tak, to by bolo,“ povedal Bill a vzpriamil sa.
„Ďakujem,“ odvetila placho a pozrela na neho.
Len teraz si ju poriadne všimol, jej hnedé oči, pripomínajúce sobie, jemne zaoblené líca, červené ústa. Až sa mu dych zastavil.
Dievčina sklopila zrak, kým Bill neodtŕhal oči od jej čiernych mihalníc. Zdalo sa mu, že je najkrajšia žena, akú kedy v živote videl. Veď už temer rok si nevšimol nijaké dievča.
Možno sa čudovať, že v Billovi sa zažala iskierka? A keď potom na neho koketne, trocha placho pozre​la, dalo sa čakať iné, než že z tejto iskierky vzbĺkne plameň? To bolo nad slnko jasnejšie.
Bill, ktorý bol vždy dosť smelý, keď mal čeliť snehovej búrke a nebezpečnému dravcovi divočiny, stál odrazu zmätený pred týmto devätnásťročným dievčaťom. Rád by povedal dačo chlapské, ale na nič sa nezmohol, nevedel nájsť správne slová.
Napokon dievča prerušilo ticho:
„Je to ťažká klada. Sama by som si s ňou ne​poradila.“

„To nič.“

„Iste si veľmi silný.“

„Veď treba,“ zašomral Bill, ale otvorený obdiv mu lahodil, akoby ním získal pevnú pôdu pod no​hami.
Obrátila sa ku kanoe a siahla po povraze, aby ho ovinula okolo klady.
„Vari ti je tak naponáhlo?“

„Musím sa poponáhľať,“ vysvetľovala, ale pustila povraz a nezdalo sa, že by ho chcela zasa zdvihnúť.
„Ale čo, sadni, si na chvíľočku a povedz mi vo​ľačo.“

„To sa hádam nepatrí…“

„Preboha, veď len na chvíľočku.“

Potom si obaja sadli na koniec klady a čoskoro sa rozprúdil medzi nimi živý rozhovor. Je taká bystrá, pomyslel si, že nie je temer nijakým umením zho​várať sa s ňou, keď sa raz už rozvraveli. A potom, nie je z tých, čo tárajú dve na tri, ale hovorí i o po​riadnych veciach, ako je rybačka a lov.
Sheriff pokladal za potrebné skontrolovať, aké známosti nadväzuje jeho pán. Dôstojne prišiel so zdvihnutým chvostom a oňuchával dievčaťu okraj sukne. Potom zavrčal.
Naľakane uhla a nevdojak sa chytila Billa za ruku.
„Prac sa!“ zakričal Bill a dodal: „Neboj sa, nič ti neurobí.“

Trocha ho prekvapilo, že sa Sheriff takto správa, ale to iste len preto, že si nezvykol na ženy, po​myslel si.
Zhovárali sa ďalej a ako rozprávala, Bill nemohol od nej odtrhnúť zrak, nemohol sa vynadívať na jej oči nad kyprými lícami, trošičku šikmé, ako mávajú Indiáni, na jej úsmev, čo sa jej častejšie objavoval na tvári a odhaľoval rad žiarivo bielych zubov. Čo​raz hlbšie sa zaplietal do sietí lásky.
Po hodnej chvíli dievčina náhle vstala a povedala, že musí ísť domov, do tábora. Musí pripraviť večeru a čaká ju aj iná práca.
Postrčila kanoe na vodu a skočila do neho, kým Bill priväzoval kladu a odtískal ju od brehu. S kla​dou vo vleku veslovala dievčina úžinou k domovu.
„Prídeš ešte?“ zavolal za ňou Bill.
„Snáď,“ odpovedala a obzrela sa na neho.
Bill stál na brehu a hľadel na kanoe, až mu zmizlo z dohľadu.
„Tisíc hrmených,“ zamumlal a zapálil si fajku, na ktorú celkom zabudol.
Slnko sa skláňalo nad Otročie jazero, tiene smre​kov sa predĺžili a na západe sa červenali večerné zore.
DVA DNI ČAKAL BILL MÁRNE. TERAZ TU SEDEL TRETÍ DEŇ. HĽADEL DO ÚŽINY A myšlienky ho len zne​pokojovali: Hádam už vôbec nepríde, hádam sa vláči s dákym indiánskym odkundesom. Spomenul si na niektoré miešanky, s ktorými sa prv stretol, a to nebolo povzbudivé. Zahnal takéto myšlienky a po​vedal si, že nie všetky dievčatá sú rovnaké. Ona iste nie je taká, nie, kdežeby. Ak doteraz neprišla; iste len preto, že má v tábore veľa roboty. Jedno​ducho preto. Ale, do paroma, ako sa to preťahuje. ( Nuž, veď by mohol zájsť do tábora a spýtať sa na ňu. ( Nie, to nejde. Naďabil by na jej otca, čo je večne spitý a tára, a na celú jej rodinu. Navaril by si horúcej kaše. A vlastne, ako sa volá? Celkom sa jej zabudol opýtať.
„Dnes, pre božie zmilovanie, sedí už Bill na tej klade celých osem hodín,“ povedal James Dlháň. „Vidí sa mi, že k tomu kmeňu prirástol.“

„Jedného pekného dňa ho tuším budeme musieť odtiaľ sekerou odseknúť,“ dodal Charlie.
Ale Bill vstal i sám, a ako chytro, lebo podvečer sa objavilo v úžine štíhle kanoe. Dievča hneď s úsme​vom vyskočilo na breh, práve také zvodné ako mi​nule, ba ešte väčšmi, lebo čas zaúčinkoval, akoby prilial do ohňa olej.
Išli spolu po úzkom chodníčku na okraji lesa. Bill spočiatku veľa nehovoril, lebo sa mu zdalo, že začína všetko znova. Ale rozhovor sa čoskoro roz​prúdil, totiž dievčina veselo štebotala, kým Bill po​vedal občas dajakú krátku vetu, mierne zahrešil alebo dobrácky zamumlal.
Dozvedel sa, že sa volá Mary, že jej otec je celý týždeň opitý a že prv mával v belošských dedinách veľké slovo, že žena zo susedného stanu bola ne​verná mužovi a ten ju tak zbil, že to bolo počuť po celom tábore, že otcova suka si zožrala tri štence a ešte všeličo iné, čo patrí k životu v indiánskom tábore.
Potom chcela, aby jej rozprával o sebe, o poľo​vaní a love zvierat, o tom, kade chodí po divočine. Bill odpovedal krátkymi vetami a v slangu lovcov, kožušín, ktorý by potreboval odborného tlmočníka. Ale ona hneď všetkému rozumela a začala zase o inom.
Zakrátko boli dobrými priateľmi, ale Mary predsa len dbala, aby si zachovala istý odstup. Pre Billa to bolo trocha trpké, pritom však sa mu to aj páčilo. Je to poriadne dievča, nie také ako všetky ostatné.
Keď na súmraku prišli ku kanoe, zdalo sa, že sa na neho šťastie usmialo. Zastavili sa pod veľkým smrekom a v tichu sa zahľadeli na Otročie jazero. V tej chvíli bolo len prirodzené, že ju objal rukou okolo pása. Cítil, ako povoľuje a poddáva sa… ale potom to prekazili tí naničhodníci. Pribehli zrazu so Sheriffom v čele, zastavili sa pri Mary, brechali z plných pľúc a chniapali jej po sukni.
Mary vystrašene zapišťala, Bill hrešil a snažil sa ich zahnať kopancami. Ale nie je ľahko vystúpiť s náležitou silou a dôstojnosťou proti svorke roz​besnených polárnych psov, keď pritom oblápate dievča. Bill, hoci nerád, musel ju pustiť, aby zakro​čil proti výtržníkom. Rozbehol sa za nimi a poriadne ich vyhrešil, no ani jeden sa nezahanbil.
A to bolo nešťastie. Vhodná chvíľka bola zmarená. Mary namrzeno povedala, že sú to nehanebné potvo​ry, a chcela ísť domov.
Billovi sa zdalo hlúpe, že by mal tak zle pochodiť len kvôli psom, čo sa rozbrechali. Snažil sa, aby v nej vzbudil zasa dobrú náladu, ale proti ženským rozmarom sa mu vodilo ako rybe na suchu. Odpovedala mu kyslo a pichľavo, až sa Bill čudoval, že je to to isté dievča, ktoré bolo prv také milé.
Potom naskočila do kanoe a odplávala. Keď Bill stál opäť sám na brehu, pomyslel si: Toto je koniec. Aby sa čert vyznal v ženských!
Na druhý večer prišla zasa a usmievala sa na neho, akoby sa nič nebolo stalo. Opäť sa prechádzali na okraji lesa, opäť sa zastavili pri veľkom smre​ku. A vtedy ich už nevyrušili psi ( Bill všetkých priviazal tak starostlivo ako nikdy predtým, Sheriffovi dokonca omotal okolo brucha koniec povrazu a pripevnil ho k obojku.
A nasledovali iné večery ako ten, tiché, príjem​né letné večery, keď dobre padne mať pri sebe pekné dievča. Billove myšlienky čoraz zriedkavejšie zablúdili k chate pri Smrekovej zátoke.
Na večerných vychádzkach sa zhovárali o všeli​čom, ale Mary často začala o love a poľovačke a chcela počuť, kde všade lovil. Bill nerád hovoril o takomto čomsi, prichodilo mu to príliš všedné. Ale lichotilo mu, že sa tak zaujímala o neho, a ne​odolal, keď na neho pozrela hnedými očami a zve​davo, žensky pochabo sa ho vypytovala na veci, čo sa týkali len mužov. Zavše sa odhodlal vyrozprávať jej jednu-dve príhody z loveckého života, ale oby​čajne sa mu zdalo, že ju neuspokojil, že si nevybral práve to, na čo čaká. No potom sa odrazu prestala vypytovať.
Raz večer si roztrhla šaty a bola preto veľmi ne​šťastná. Šaty neboli nijaké zvláštne, naopak, celkom obyčajné, ale mala vraj len tie jedny a nezvyšovalo jej na nové. Nemá sa tak ako Zistova dcéra, aby si mohla zájsť do obchodu a kúpiť si napríklad tú peknú látku s červenými kvetmi. Je naozaj pekná a obchodník s kožušinami jej má celý bal.
Na druhý večer sa Bill objavil s balíčkom čer​venej kvetovanej látky pod pazuchou. Odvtedy mu Mary častejšie spomínala rôzne veci, čo majú iné dievčatá, a boli z toho nové dary. Stálo to hŕbu peňazí, ale Bill predsa nie je skupáň. A či nezhrabol v zime veľký úlovok!
A v poslednom čase sa i sám dal na márnosť. Zadovážil si červenú šatku na krk a prvý raz po dlhom čase si vyholil celú tvár. A umýval sa každý večer. Potom si namočil vlasy a urobil si akýsi pútec v červenej, neposlušnej štici nad čelom. Hrebeň mal len sedem zubov, ale to mu stačilo. Veru, Bill teraz chodil v plnom lesku.
Zato psi boli namrzení, lebo ich ustavične privä​zoval a zazerali na neho, keď k nim občas prišiel.
„POČULI STE NAJNOVŠÍ CHÝR?“ SPÝTAL SA JAMES DLHÁŇ A HODIL NA OHEŇ KUS dreva. „Ba veru, dnes zasa kúpil látku na šaty. S belasými pásikmi.“

„Včera to boli topánky,“ poznamenal Charlie.
„A predvčerom bielizeň,“ doložil Jednooký Mike.
„Tomu chlapovi preskočilo,“ zamumlal Ole Rubač.
„Chápete, čo v tej dievke vidí?“ pokračoval Char​lie. „Naoko takto fajn, ale falošná ako mačka.“

„Dievka bude natŕčať ruku, pokým jej bude do nej kvapkať,“ povedal James Dlháň. „A Bill, pokiaľ ide o ženské, je najväčší d rúk na svete. Stavil by som sa, že ten chlap verí dievkam každé slovo.“

„Dobrý večer, chlapci!“ ozvalo sa za nimi a Bill pristúpil k vatre.
„Máš peknú šatku,“ povedal Jednooký Mike. 
„Povedz mi,“ začal Charlie, „dlho si už lámem hlavu, čo je vlastne správne: má sa tá paráda nosiť na pravej alebo na ľavej strane?“

„Nemohol by si mi požičať nožničky na nechty?“ pridal sa Ole Rubač. „Som z toho celý chorý, keď si poriadne nevyčistím nechty.“

Ale akoby liali vodu na hus. Bill sa len zhovievavo usmieval. Ostatní na neho pohoršene hľadeli, keď pristúpil k ohňu s tou protivnou samoľúbosťou, akou sa vyznačujú chlapi, keď si získali ženu.
„Pre mňa za mňa tú sukňu môžeš mať,“ povedal Charlie.
Bill ďalej pokojne poťahoval z fajky, potom ju vybral z úst, oblúkom si odpľul do ohňa a riekol: „Len nevešajte hlavy, chlapci, môžbyť, že i vám sa raz u niektorej pošťastí.“

„Povedal si voľačo?“ precedil Slim so zvláštnym úsmevom v kútiku úst.
PRIŠIEL ČAS DAŤ SI DO PORIADKU VÝZBROJ A PUSTIŤ SA NA CESTU K LOVIŠTIAM. NA brezovom lístí sa už objavovali žlté okraje a občas, ako predzvesť jesene, prihnal sa víchor a bičoval hladinu Otročieho jazera.
Bill sa náhlil, aby bol so všetkým hotový, ale pri​tom nezanedbával večerné schôdzky. Ťažko mu bude od Mary odísť, naozaj. Ale vráti sa, a je to čosi veľké, keď má človek dievča, ku ktorému sa môže vrátiť. Len aby sa zatiaľ nezaplietla s iným, s da​jakým niktošom! Nezmysel. Nie je ako iné, to Bill pochopil z mnohého, o čom mu rozprávala. Pravdaže, natoľko sa v ženách vyzná, hoci im nerozumie tak dobre ako psom.
V jeden z posledných večerov sa ako obyčajne prechádzali na okraji lesa. Bill veľa nehovoril, lebo myslel na to, že musí od nej zakrátko odísť. Mary hrýzla steblo trávy so sklonenou hlavou, akoby nad voľačím hútala. Potom povedala:
„Už skoro odídeš na lov kožušín, však?“ 
„Tak to vyzerá.“

„Si iste dobrý lovec kožušín?“

„Azda. Ostatne, čo ty o tom vieš?“

„Všetci to vravia. Hovoria, že si mal obrovský úlovok, keď iní ulovili len celkom málo.“

„No, ulovil som dáke kožušiny, ale tejto zimy to bude ešte lepšie.“

„Pôjdeš ďaleko?“

„Veru ďaleko.“

„Nebude ti smutno, Ceď budeš celý rok tak sám?“

„‚Ujde to. Mám psov.“

„Myslím, že Indiánom a podobným je príjemnejšie, keď ide s nimi niekto, kto sa o nich stará, varí im, šije mokasíny a …“

Bill odrazu zastal. Náhle videl pred sebou Mary v chate pri Smrekovej zátoke v tundre. Všetko mu opatrí, všade vidieť starostlivú ženskú ruku. Uzi​mený a ustatý príde domov po dlhej ceste na sa​niach a chata nie je chladná ä pustá, so závejmi pred dverami, ale uvíta ho Mary. Prinesie mu na stôl jedlo, obskakuje ho a šteboce, kým on sťahuje vlkov a líšky. A potom…
„Myslíš, že…“ začal nesmelo.
„Ó nie, na seba som pritom nemyslela.“

„Ale keby som sa ťa spýtal?“ pokračoval Bill od​vážnejšie.
„Keby si sa spýtal, tak… nie, neviem.“

„Tak počuj
…“
Mlčky prešli kúsok cesty. Mesiac vyplával nad lesom a rozlial žltý svit na Otročie jazero. Biely pás pobrežia sa kúpal v svetle. Mary sa zastavila a ryla mokasínom v piesku.
„Hádam…“ riekla napokon váhavo. „Ale veď ani neviem, kde lovíš.“

„V tundre, už som ti povedal.“

„Ó nie, tam by to bolo zlé. Veď sa vraví, že tam nie je jediný strom, nieto tam čím zakúriť.“

„Len pokojne,“ odvetil Bill tajuplne. „Kam ja pôjdem, tam je dreva dosť a dosť. Celý les, a to uprostred tundry. Čo na to povieš?“ Pozrel na ňu víťazne.
„Ale potom je to iste ďaleko a ťažko sa ta dostať.“

„Kdeže. Pre toho, kto pozná cestu, nie je to o nič horšie než kdekoľvek inde. Pozri!“

Vzal papek a sadol si na kameň, ktorý ležal upro​stred tvrdého, jemného piesku. Potom začal popisovať cestu a vyznačil pritom všetky jazerá, rieky a vrchy.
„Ako vidíš, ide to ani po masle,“ zakončil. „Kde-tu treba náklad preniesť, ale na to som si už zvykol. Inak je na ceste riek a jazier dosť a temer stále budeš môcť pohodlne sedieť v kanoe. Úplná pohoda. No, čo na to povieš?“

Sklonila sa k nemu a to bola dostatočná odpoveď. A vysoko nad lesom plával mesiac a vrhal bledý svit na piesok, do ktorého Bill načrtol svoju čudes​nú mapu.
Keď k nemu prišla na druhý deň večer, bola veľmi vážna. Na Billovu otázku, čo sa stalo, zarmútené odvetila, že tejto zimy predsa len s ním nemôže ísť. Bráni jej v tom otec a všeličo iné, čo by jej bolo ťažko vysvetľovať. Ale na budúcu zimu pôjde určité. Pre Billa to bol ťažký úder, no nedalo sa nič robiť. „Dobre,“ riekol, „teda budúcu zimu. Ale nijaké hlúposti a nikomu ani slova o tom, čo som ti povedal.“

„Neboj sa,“ ubezpečovala ho a tak sa k nemu správala, že sa celkom uspokojil.
DEŇ NATO SA VYBRAL NA CESTU SLIM. VYRAZIL V NOCI A NIK NEVEDEL, KAM zamieril. Zakrátko odišiel i Jednooký Mike, Ole Rubač a Gus.
Bill by bol najradšej vyčkal, kým odíde aj James Dlháň a Charlie, aby si bol istý, že ho nik nebude sledovať. Ale keď tí dvaja otáľali a nezberali sa odísť, využil príležitosť. Za mračnej noci naložil na kanoe psov i výzbroj a odplával.
Vesloval pozdĺž brehu na východ k ústiu Otročej rieky, tam zrýchlil a zabočil hore riekou. Štvrť hodiny vesloval, až z neho tieklo, potom pristál za záclonou previsnutých jelší, ktorá bola taká hustá, že kanoe celkom zakryla. Tam čln priviazal a čakal. O chvíľu počul špľachotať veslá. Sheriff zavrčal; ale Bill mu stisol ňucháč a pozeral cez lístie. Popri náprotivnom brehu plávali proti prúdu dve kanoe. Bolo to tak, ako si myslel: James Dlháň a Charlie.
Veslovali opatrne ako Indiáni na bojovom chodníku, pritom naťahovali krky a horlivo sa obzerali. Potom zmizli za zákrutou.
Bill spokojne zamumlal, odviazal kanoe a čím naj​rýchlejšie sa pustil dolu riekou k Otročiemu jazeru. Vesloval celú noc a časť nasledujúceho dňa.
Na ostrovčeku na východ od rieky Taltson vystúpil na kriedovobiely breh a utáboril sa. Teraz môže byť pokojný. Cesta do lesíka v tundre a do chaty pri Smrekovej zátoke je voľná.
DLHÁ CESTA DO STARÝCH LOVÍŠŤ
BOLO TO PEKNÉ ZASE PUTOVAŤ, CÍTIŤ, AKO SA KANOE ŽENIE, AŽ SA KRAJINA MENÍ pred očami, vedieť, že každým záberom sa blíži k chate pri Smrekovej zátoke.
Vesloval rovnomerne a bez prestávky osem až de​sať hodín, obyčajne v noci. Vtedy komáre a mušky tak nedobiedzali. Keď slnko zapálilo prvé zore nad východnými hrebeňmi, zamieril k najbližšiemu bre​hu. Hneď spustil siete, nakládol vatru a trocha si zajedol. Keď vyskočili nad lesy i jazerá slnečné lúče, Bill už tvrdo spal pod sieťou proti moskytom.
Ale psi sa vzdali spánku a celý deň veselo behali po brehu. Vychutnávali pevnú pôdu pod nohami a tešili sa z nej, lebo boli celú noc natisnutí v kanoe. Takéto cesty po vode sú tým najhorším, v tom boli všetci zajedno.
Keď sa Bill zobudil, jeho prvé myšlienky patrili sieťam. Pustil sa k nim po vode, kým psi bežali po brehu. Veľmi rád vyťahoval siete. Pravda, nedá sa to porovnávať s lovom, ale i v tom bolo napätie, keď sa striebristolesklé ryby hmýrili v hĺbke, kým ťahal sieť. Zavše tam boli i obrovské pstruhy. Ospanlivo sa hádzali a keď sa ocitli v kanoe, ležali s otvore​nými papuľami a občas lenivo šibli chvostom.
Keď úlovok vysypal na breh, obyčajne toho bola pekná kôpka. Väčšiu časť hodil do kanoe, na raňajky si vybral len najtučnejšiu rybu. Po jedle podelil zvy​šok medzi psov, ale viacej nedostali, lebo psov kŕmieval až po práci.
A postupoval ďalej a ďalej po Veľkom otročom jazere.
Zavše ho zastihol víchor ä vtedy musel úporne bojovať, lebo ťažko naložené plavidlo neznášalo väč​šie výkyvy. Inak sa kanoe mäkko a pružne nieslo na bielych vlnách, napredovalo po jazere ani hojdajúca sa kačica. Bolo treba vedieť s ním zaobchodiť, ale Bill bol kanoista.
Neminulo veľa dní a Bill spomínal na Fort Resolution ako na čosi vzdialené. Tam bol v cudzine, tu je doma. Okolo neho bola divočina a vábila ho.
Ale keď si ho práca nežiadala celého, najmä keď sa Otročie jazero usmievalo tichými vlnkami, nará​žajúcimi na biele brehy, a kanoe nehlučne letelo vpred, v myšlienkach zablúdil k Mary. Opäť a opäť si oživoval drobné príhody z ich stretnutí, obracal ich pred sebou a nechal na ne dopadať svetlo zo všetkých strán. Áno, to je skvelé dievča, jeho dievča.
Po dvoch týždňoch plavby zabočil do zátoky. Tam sa už vyznal. Tam je malý ostrovček, tamto strom s krivým vrchovcom. Zamieri teda ku skale na brehu.
Čoskoro našiel zvyšky ohniska z minulého roku. Otročie jazero už je za ním, čaká ho najťažší úsek cesty, pochod po súši.
Bill vyložil výzbroj na breh, vytiahol kanoe a oddýchol si. A potom pokračoval v práci, priviazal náklad psom, prehodil si batoh na chrbát a dal sa na pochod cez skaly a holé stráne k najbližšiemu jaze​ru, Prekonával zákrutu za zákrutou. Slnko pálilo, mušky a komáre bzučali a štípali.
Potom príjemné veslovanie na ďalšom úseku a za​sa prenášal náklad. Tak sa plahočil deň čo deň, týždeň čo týždeň, kožu na pleciach mu zodralo, pot mu stekal po šiji a po tvári, doštípanej do krvi od hmyzu. Čert aby bol lovcom kožušín!
Ale potom zastrelil medveďa a zamaškrtil si na pe​čenom rebierku a na medvedích labkách. Inokedy zabil losa a neraz si pochutil na šťavnatom mäse, ktoré rozvoniavalo divinou. Za sviežich, rosou skropených rán sedával obklopený psami a vítal prichá​dzajúci deň, kým vatra blčala pri tichom jazere. Čo je krajšie než život lovca kožušín!
Konečne po mnohých úmorných týždňoch sa do​stal k „Vode s teplými prameňmi“. Tu sa pred ro​kom stretol s Indiánmi a tu ústi rieka, ktorá sa prediera medzi horami a otvára vstup do tundry. Zahľadel sa po jazere na východ. Rozprestieralo sa až k horskému hrebeňu, ktorý sa vypínal ako múr nad holými planinami, a všade ležali malebné ostrovčeky a zahnuté zátoky.
Bill sa cítil výborne. Pravda, pred ním je ešte kus úmornej cesty, ale dostal sa už na náhornú rovinu, teda to najhoršie má za sebou.
Tam, kde sa jazero končilo, našiel, ako už nie​koľkokrát predtým na ceste, zvyšky pahreby a slabé odtlačky mokasínov. Inak tu nebolo veľa znakov a stôp, lebo prudké lejaky väčšinou všetko zmyli. Iste tu boli Indiáni od „Vody s teplými prameňmi“, po​myslel si Bill.
Vial by zájsť k nim do tábora? Nie, nemôže sa zdržiavať. Kým vody zamrznú, každý deň mu je vzácny. O tom sa presvedčil už vlani. Musí si dať pozor, aby sa mu to už nestalo. Radšej si sem zájde na saniach na Vianoce.
Začal nakladať veci do kanoe. Pritom si spomenul na Navju, pekné indiánske dievča, s ktorým sa tu stretol vlani. V očiach mala čosi, čo … Pustil sa do práce ešte horlivejšie a pokúsil sa zahnať myšlienky na Navju. Čo by si začínal s takými divými lesnými žienkami, keď získal tú najkrajšiu medzi dievčata​mi. Ale spomienka mu nedala pokoj.
Vzpriamil sa a pozrel ponad jazero k zálivu, kde asi ležal indiánsky tábor. Pravda, veď by neškodilo, keby si vymenil dajaké mokasíny a podobné veci. Mokasíny rozhodne potrebuje. Jeden pár má veľmi obnosený. Hádam by nebolo celkom hlúpe, keby si predsa len zašiel do tábora.
To bude radosť, keď ta príde. Vytiahnu všelijaké dobroty: sušené mäso pomleté so sadlom, chutné špikové kosti. A potom, ako minule, bude ležať v jednom stane s Navjou, Iste to tak bude. Ale o to vôbec nejde. Potrebuje si len vymeniť mokasíny…

Bill sa zrazu spamätal, chytro naložil psov do ka​noe, prudko odrazil od brehu a vesloval k ústiu rie​ky, až sa z neho lial pot cícerkom, ani sa len neob​zrúc k zálivu, ktorý viedol do indiánskeho tábora.
V NESKORÝ JESENNÝ DEŇ KONEČNE ZASTAL BILL PRED DVOMA JAZERAMI, KTORÉ ležali blízučko pri sebe. Na sever jazero, čo ho tak pomýlilo, na juh Grizzlyho jazero, ktoré kdesi na východe omýva brehy Smrekovej zátoky.
Prenášať náklad už nemusí. S ľahkou mysľou ve​sloval k Sobiemu zálivu. Bill nevdojak zaberal veslom tak silne, že za kanoe sa robil malý vodopád a brázda za ním sa črtala ostrejšie.
Bill uvažoval, ako to asi vyzerá okolo chaty v Smrekovej zátoke. Keď odchádzal, všetko pokrýval sneh a ľad. Teraz je tam iste pekne. Ryby sú tam takmer pred dverami. Soby už hádam prišli. Je to však čudné, že už dávno nezazrel dajaké roztratené Čriedy. No netreba sa obávať, soby sa objavia ako obyčajne.
Pred ním bol už len výbežok pri ústí Sobieho zá​livu. Kým dá všetko do poriadku, roboty bude mať dosť. Najprv v chate a potom na okolí. Priniesol si aj za hrsť klincov, aby si urobil poriadne dvere, ktoré by sa otvárali dovnútra. Prepánajána, ako sa natrápil s tými mizernými padacími dverami, čo zbil kolíkmi. Boli ako prikované, keď sa navŕšili snehové zaveje až po strechu. Ale teraz má prvotriedne klin​ce a na pántoch zo sobej kože sa budú otvárať ako nič.
To urobí najprv a potom vsadí oblok, veľký oblok z poriadneho skla. Znie to ani rozprávka, že sa mu podarilo dopraviť sklo tak ďaleko. Nebude už vkla​dať do obloka ľadové kocky. S ľadom to bolo začas v poriadku, ale ako vyzeral, keď po dva-tri dni v chate poriadne kúril! Odrazu sa celý ten krám roztopil a fúkalo rovno do chaty. Potom aby robil nový oblok. Nestálo to za nič. Cez hrubý ľad ani ne​videl a aj svetla prepúšťal veľmi málo. A aj keď zavesil do obloka sobiu kožu, nebolo to oveľa lepšie. Ale teraz bude mať priezračný oblôčik, cez ktorý môže kedykoľvek pozrieť von. Uvidí na celú zátoku, na planinu až k Vlčiemu jazeru a môže si tu postriehnuť na soby.
Kanoe sa preplavilo okolo výbežku a pred Billom sa objavil Sobí záliv, smerujúci na východ. Kdesi v diaľke sa mu mihlo ústie Smrekovej zátoky. Pozrel do jazera a spokojne si zašomral. Áno, tu budú výborné miesta pre siete, mierne sklonené piesočnaté dno, práve také ryby vyhľadávajú.
Kúsok pred člnom sa ozvalo čľapnutie, potom dru​hé a na hladinu sa vynorila striebristolesklá ryba, hodila ťažkým chvostom a zase zmizla.
Pozrimeže, pstruh! pomyslel si Bill. Zdá sa, že je v jazere veľa rýb, nádeje ho nesklamali. Akoby ho tento rok šťastie sprevádzalo už odvtedy, čo sa vy​bral na cestu. Všetky búrky prekonal ani tanec, ne​stratil pri nich nič z výzbroje. Naďabil na medveďa i na losa a temer vždy mal mäso pre seba i pre psov. A náklad pekne poprenášal.
A keď sa rok dobre začne, iste bude tak i pokra​čovať. V divočine to obyčajne tak býva, že sa ti ale​bo vôbec nič nedarí, alebo ti všetko dobre prejde. Pritrafia sa, pravda, i zriedkavé výnimky, ako vlani. Je to divné, ale je to tak.
Ostro zabral veslom a bláhal si, ako rýchlo letí po hladine. Myšlienku rozvíjal ďalej. Každý rok si prináša voľajaké predurčenie, o tom sa už neraz pre​svedčil. Indiáni vravia, že každý rok má svojho du​cha, ktorý rozhoduje o ľudských osudoch. Bill, prav​da, neverí kadejakej povere a hlúposti, ale tí červenokožci predsa len vedia všeličo.
Teraz už zreteľne rozoznával ústie do Smrekovej zátoky a hneď zrýchlil tempo.
Nech je tak či onak, tento rok sa ukazuje celkom inakší. Hádam to nejako súvisí s Mary. Akoby všet​ka drina v divočine dostala zmysel, keď má na koho myslieť. A sľúbila mu, že na budúci rok sa s ním celkom iste vyberie do Smrekovej zátoky. Teraz bu​de robiť ako diabol, aby na jar, keď sa vráti, mal na saniach toľko bielych líšok a vlkov, že bude v obdive vyvaľovať oči. A potom jej voľačo kúpi, dačo celkom zvláštne. Hádam dajaké pekné šaty… nie, tých už má dosť. Klobúk s kvetmi, tak ako to videl v mes​te… nie, to by nebolo vhodné. Výbornú pušku … hlúposť, veď je to ženská. Naozaj nie je ľahko vy​myslieť voľačo pre dievča. ( A šperky! Ozaj, prečo nie šperky? Už to má. Všetky ženy sa blaznejú za šperkmi, aby si ich mohli zavesiť na prsia, na uši, do nosa a ktovie ešte kam. Nie, to predsa len nepôjde. Nijaký obchodník s kožušinami nemá šperky vo svo​jom úbohom obchodíku.
Ale rozhodne jej musí vybrať voľačo veľmi pekné, voľačo, za čím sú ženské divé. Cez zimu už niečo vyhúta. Musí to byť pre ňu veľké prekvapenie, vy​tiahne balíček, akoby to nebolo nič zvláštneho. Ona bude stáť a prešľapovať, oči sa jej rozžiaria sťa hviezdy, ako vtedy, keď jej kúpil tú kvetovanú lát​ku na šaty. Strašne sa mu páči, keď je taká vzru​šená.
Bill si spokojne zapískal do taktu k veslovaniu. Psi, schúlení na dne kanoe, začudovane zodvihli hla​vy a vyvaľovali na neho oči. Ba Duffy sklonil v údive hlavu nabok, jedno ucho mu kleslo, druhé bolo vztýčené. Takéto podivné zvuky už dávno nepočuli od svojho pána.
Odrazu Bill zamĺkol a skúmavo sa zahľadel vpred. Kanoe zahýbalo do Smrekovej zátoky. ( A tam leží chata.
Psi poznali na svojom pánovi, že sa stalo dačo zvláštne. Odrazu všetci vstali a pozerali cez Okraj kanoe hlava pri hlave. Uprene zízali na breh, potom nadšene zaskučali a vrteli chvostom. Akoby vedeli, kde sú!
A Bill ich nevyhrešil, hoci sa nesmeli v kanoe ani len obliznúť a hoci sa čln teraz tak naklonil, že sa do neho naberala voda.
Keď kanoe prirazilo k brehu, psi vyskočili a divo sa rozbehli k chate. Tu všetko oňuchávali, tam sa znenazdania zastavili, hneď sa rozbehli okolo domu na staré miesta, kde si líhali vlani a kde boli poroz​hadzované obhryzené kosti. Blackie sa hneď usala​šil do teplého kúta pod koreňom smreka a ňucháč položil na chvost a všetko bolo v poriadku, akoby sa nikdy nebol odtiaľ vzdialil. Ostatní sa hnali zase k Billovi a od radosti boli celí bez seba, že sa stretli so starými lovišťami.
Bill chytro vyložil náklad z kanoe, pomaly zamie​ril k chate, zastavil sa na polianke a obzeral sa. Od​kopol niekoľko vlčích a líščích kostí, belejúcich sa medzi kôrou a trieskami, a vošiel do chaty. Zacítil tam vôňu domova. A predsa bolo všetko inakšie než vtedy, keď sneh a ľad pokrývali krajinu a mráz sa zahrýzal do stien chaty, až pukali, akoby strieľal z pištole.
Keď sa dotkol čečiny na priči, sivobiele vrtké, dlhé zvieratko vyletelo po stene, zoskočilo na dlážku a vybehlo dverami. „Teda ty si sa tu zatiaľ usadil,“ pomyslel si Bill a prichodilo mu to ako privítanie, že sa tu stretol so starým známym ( hranostajom.
Bill chodil okolo chaty a obzeral ju hneď z tej, hneď z onej strany. Keď ju dá trocha do poriadku, bude to tu vyzerať pekne. Zodvihol padacie dvere a čosi si zahundral. Do tohto sa pustí hneď, zbije poriadne dvere a potom urobí oblok. Chata bude na nepoznanie, keď dá tieto veci do poriadku. Keď sú klince a kladivo, hneď je to čosi iné… Čo to? Od lesa z druhej strany zátoky sa ozýva pravidelné klopanie.
Započúval sa. Je to ďateľ ? Nie, ten ťuká rýchlejšie než bubeník. Do paroma, čo to len môže byť? Už zasa! ( Hádam len… Odrazu ho zaliala horúčava a pustil dvere, až s buchotom spadli na zem. Vzpria​mil sa a zahľadel sa na druhú stranu zátoky. Nevidel nič zvláštneho, ale zvuk sa ozýval zreteľne, v pravidelnom rytme, tvrdo a spevavo. Už vedel, čo to je.
Chvíľu stál ako meravý, potom schytil pušku, sko​čil do kanoe a vesloval na druhú stranu zátoky, až sa mu pred provou rozstrekoval vodopád. Vyskočil na breh a rozbehol sa cez smrekový les, ktorý sa tu začínal rovno nad brehom. Zrazu sa zastavil a hľa​del. Rovno pred ním stála rozostavaná chata, chata belocha.
Zo stráne k nemu zaznievali údery sekerou a Bill vykročil sa zvukom. O chvíľu videl široký chrbát chlapa pravidelne sa zaháňajúceho sekerou. Vedľa neho vyskočila zo šedivníkového porastu svorka psov a rozbrechala sa na neho z plných pľúc. Jeden z nich, veľká čierna potvora, rozbehol sa proti nemu.
„Chyť ho, Siwash!“ zvolal chlap prenikavo a obrá​til sa. Bol to Slim.
„Haló, Bill!“ povedal chladno, ťahavo, ako mal vo zvyku.
„Čo tu robíš, do čerta?“ vybuchol Bill.
„Ako vidíš.“

„Prac sa odtiaľto!“

„Tak, a nemôže do tejto krajiny na severe kaž​dý?“

„To sú moje lovištia.“

„Je tu dosť miesta pre dvoch.“ Slim skúmavo pre​šiel prstom po ostrí sekery, akoby ho Billovo rozčúlenie nijak zvlášť nezaujímalo.
„Ja som tento les objavil, a ty sa prac odtiaľto, a to hneď, lebo…“ Bill zovrel päsťami pušku v spravodlivom hneve.
„Tak si ho zober.“ Slimovi sa nebezpečne zaleskli oči a pokračoval ešte pokojnejšie: „Keby som bol na tvojom mieste, toľko by som sa nenaparoval.“

„Počul si, čo som povedal!“

„Azda sa tak nenafukuješ pre Mary?“ povedal Slim s diabolským úsmevom.
„Nešpiň hnusnou papuľou poriadne dievča.“

„Božeuchovaj, Mary špiniť nebudem, veď to dievča bolo ku mne ani med.“

„K tebe!“ zúril Bill.
„Pravdaže, keby nie ona, nebol by som tu!“ pre​cedil pomedzi zuby Slim, vytiahol osličku a začal brúsiť sekeru.
Bill stál ani obarený a hľadel na neho bez jediného slova. Potom pomaly vy tisol zo seba:
„Chceš mi nahovoriť, že Mary…“

„Áno, s tým sa musíš zmieriť. Ale ver, že nebola lacná, ešte som nevidel takú dievku, čo by vedela tak zarábať. Jedna biela líška by bola stačila za to, že sa ti venovala celé leto, no nie?“

„Ty lotor…“ Bill sa zarazil, nenachádzal slov. 
„A vieš, čo mi povedala?“ bezohľadne pokračoval Slim. „Vraj sa s takým starým kocúrom nebude zahadzovať za menej ako za tri kožky. Práve tak to povedala. Prešibaná dievka, čo?“

„Mary nikdy nič takého nepovedala,“ vybuchol Bill.
„Ale hej, Mary povie čokoľvek, len nech na tom zarobí. A tri líšky za pár prechádzok po brehu. To nie je najhoršie. A okrem toho ešte darčeky od teba. Ukázala mi to všetko, vieš byť gavalier.“

„Klameš ako sviňa!“ zahrmel Bill.
„No, len si daj trocha pozor. Ostatne, mal by som ti poďakovať za mapu, čo si pre mňa nakreslil vtedy na brehu. Pekná práca, súhlasí to do punktíka.“

Bill zodvihol pušku a priložil prst na spúšť. Bol od zlosti celý bez seba.
Slim si ho nevšímal, skláňal sa nad sekerou, po​sledný raz prešiel po nej osličkou a povedal pokojne:
„No, musím sa dať do roboty, aby som dokončil chatu.“ Potom sa obrátil a zahnal sa sekerou proti stromu.
Bill ho mohol zastreliť na mieste. Ale od chrbta? Zastreliť chlapa zozadu? Chvíľu stál nerozhodne a hľadel na Slimov chrbát. Potom sa obrátil a zišiel dolu stráňou.
Keď sa vrátil na breh pred chatou, psi veselo pri​behli a tisli sa k nemu. Bill kráčal pomaly, ani na nich nepozrel. Sadol si na dosekanú kladu, ktorá mu slúžila ako klát na rúbanie dreva. Sheriff pribe​hol k nemu a položil mu hlavu na koleno, ako to robieval inokedy, ale Bill si to nevšimol. Tupo hľadel ponad Smrekovú zátoku.
Zrazu zbadal psa, kŕčovite ho chytil za kožuch a zamrmlal: „Ty si vyňuchal, že je za tým nejaké svinstvo.“ Chvíľu psa hladkal a potom náhle vybu​chol, že i Blackie, driemajúc v svojom kútiku pri koreni, prekvapene zodvihol hlavu: „Vykašleme sa na všetky ženské!“

Prudko vstal a začal zbíjať nové dvere, ale robota ho už netešila.
JEDEN JE NAVYŠE
ZAČALO SA TO PRI RYBAČKE. BILL KLÁDOL SIETE OKOLO OBOCH VÝBEŽKOV PRI ÚSTÍ Smrekovej zá​toky. Bolo zrejmé, že je to najlepšie miesto na ry​bolov. Pravda, musel každé ráno hodnú chvíľu veslo​vať, ale vyplatilo sa mu to. A okrem toho mal Bill rád takýto výlet po jazere hneď po raňajkách.
Slim sa zariadil pohodlnejšie a kládol siete hneď pri svojej nedohotovenej chate.
Raz zavčas ráno išiel Bill pozrieť na siete. Poťahoval z fajky a občas sa zhlboka nadýchal čerstvé​ho ranného vzduchu. Slnko práve vychádzalo a zlaté svetlo dopadalo na mrazivé hmly, pokrývajúce tŕstie, vodu a sobím machom porastené planiny. Bill zabudol na trpké myšlienky a zmieril sa so svetom.
Prišiel k prvej sieti, bližšie pri vnútornej strane výbežku a vytiahol ju. Noc bola tmavá a preto očakával dobrý úlovok. Napodiv uvidel, že je temer prázdna, dve ryby bolo všetko.
Išiel ďalej k sieti takmer na konci výbežku. Výsle​dok taký istý. To je už do čerta čudné, pomyslel si a zavesloval k zvyšujúcim trom sieťam na druhej strane. Aj tu bol úlovok biedny.
Bill to nechápal. Ryby predsa plávajú v kŕdľoch popri brehoch dnu do zálivu a nemohli sieť obísť, navyše keď je tu také krásne dno. Predtým mával v kanoe každé ráno celú hŕbu rýb. Čo robiť! Ponoril veslo, aby čln obrátil, no vtom sa zarazil. Nebelie sa čosi vo vode kúsok pred jeho sieťou.
Privesloval bližšie a pozrel do vody. Na dne bola rozprestretá ešte jedna sieť, plná rýb. Nebola pripevnená k brehu, ako sa to obyčajne robieva, ale ku kameňu na dne. Človek mohol preplávať popri nej a vôbec by si ju nevšimol.
Keď sa Bill lepšie poobzeral, zbadal ďalšie tri sie​te, z ktorých jedna, dvojnásobne široká, ležala celkom pred jeho sieťou. Všetky boli preplnené rybami. To isté sa opakovalo i na druhej strane.
Billova pokojná raňajšia nálada sa rozplynula. Teda Slim si myslí, že si môže robiť, čo sa mu za​páči. Jednoducho mu chce kradnúť ryby rovno pred nosom. Ale poriadne sa mýli! Bill privesloval k Slimovým sieťam, povyťahoval ich a zmotané hodil na breh. Rýb sa nedotkol, nechal ich, nech sa mecú a narobia v sieťach ešte väčšiu motaninu.
Napokon trocha opravil vlastné siete, nechal ich tam, kde boli, a vrátil sa do chaty s biednym úlovkom.
Keď na druhý deň ráno Bill obchádzal siete, stre​tol sa so Slimom, ktorý sa práve vracal. Delilo ich asi štyridsať metrov, ani jeden však nepozeral na druhého, každý hľadel rovno pred seba a tváril sa čo najľahostajnejšie a celkom bezstarostne. Slim našpúlil pery, akoby chcel pískať. Bill bezstarostne cmúľal fajku, ale tak z nej poťahoval, že sa mu z úst dym len valil.
Bill letmým pohľadom zazrel, že Slimovo kanoe je nezvyčajne hlboko ponorené, a hneď vedel, koľko udrelo. A naozaj. Keď priplával k výbežku, našiel všetky siete na brehu, ale to nebolo dosť. Slim z nich povyberal všetky ryby. To je neslýchané, naj​hrubšie porušenie nepísaného zákona medzi ľuďmi divočiny.
Bill sa hneď vrátil k Slimovým sieťam a odplatil sa mu rovnako: vyhodil jeho siete na kamenistý breh. Svoje starostlivo položil tam, kde boli prv. Na Billovej tvári sa zračilo tvrdé odhodlanie, keď veslo​val k chate.
Na druhý deň ráno Bill vstal už okolo štvrtej. Len čo sa obliekol, vzal pušku, naplnil zásobník a išiel peši k výbežku. Tam si ľahol na kameň a pripravil si pušku. Čakal.
Minula asi hodina, keď začul veslovanie spoza druhej strany výbežku. Z ranného šera sa vynorilo kanoe. Sedel v ňom Slim.
Slim si hneď všimol, že jeho siete ležia na brehu. Zamieril k Billovej najbližšej sieti, vytiahol ju a ryby si nahádzal do kanoe. Potom privesloval bližšie k brehu a pustil ju dole.
Bill, ležiaci za kameňom, zaťal zuby, lebo Slim mu hodil sieť do hlbokej vody, takže sa namorí, kým ju vytiahne. Ale ešte čakal.
Slim zašiel kúsok hlbšie do zálivu a vyťahoval ďalšiu sieť. Jeho kanoe bolo obrátené k Billovi bo​kom. Vtom padol výstrel. A po ňom chytro za sebou ďalších päť. Potom nastalo ticho. Z tŕstia vyletela kačica, v diaľke zakričala čajka.
Slim sa mykol, pustil sieť a obzeral sa. Neotáľal. Nasadol do kanoe a vesloval ako o život, aby sa dostal na druhú stranu.
Ale tam bolo kus cesty a kým ta dorazil, kanoe sa začalo ponárať. Klesalo provou do vody ako poranená labuť. Strely prevŕtali plachtovinu na viace​rých miestach, voda sa hrnula do kanoe pri každom zábere, takže o chvíľu mal Slim celé nohy mokré. Obrátil sa a plnou rýchlosťou zavesloval k brehu.
Ukryl sa v malom zálivčeku, ale musel sa brodiť po pás vo vode, aby dostal kanoe na breh. Na chvíľu sa zastavil, prezrel si čln; voda sa z neho len tak valila. Potom sa rozhodol, naložil si kanoe na plece a vykročil po brehu k chate.
Bol to hodný kus cesty a piesok bol hlboký. Kaž​dú chvíľu kanoe zložil a oddychoval. A zasa šiel ďalej. Bill ležal za kameňom a dlho ho sledoval so záujmom. Robilo mu to dobre, uľavilo sa mu.
Odvtedy mal Bill vo svojom rybárskom lovišti pokoj. Ale to znamenalo len zmenu frontu, vojnová sekera nebola zakopaná. Raz, keď rúbal drevo a psi sa v hlúčku vyhrievali na slniečku pred dverami, tresol náhle výstrel. Guľka sa zavŕtala do dverí, len niekoľko palcov od Sheriff ovej hlavy.
Od tej chvíle bola vojna.
Obaja úzkostlivo dbali, aby nedali druhému príle​žitosť. Bill priväzoval psov za chatou, z tej strany, kde bol les. Ta si presťahoval i klát na rúbanie dre​va. Keď vyšiel von, vždy sa ponáhľal cez polianku a nezastavil sa na nej. Kanoe si schoval za balvan a siete vyťahoval prv, než sa rozvidnelo.
I jeho psi prejavovali nepriateľstvo voči susedom z druhej strany zálivu.
Pravda, zatiaľ bola medzi dvoma lovcami kožušín len akási pozičná vojna, ale obaja vedeli, že skôr či neskôr medzi nimi dôjde k veľkej zrážke, ktorá raz navždy rozhodne, kto z nich bude pánom lesa uprostred tundry. Jeden tu bol navyše.
NAPADOL SNEH, POKRYL MACH, SKALY A ŠTRK, ZMENIL OBRYSY KRAJA, NEHLUČNE padal do čiernej vody. Ranná mrazivá hmla vznášala sa nad zátokou ako biela para, kým ju slnko nerozohnalo. Divé husi, la​bute a kačice už dávno odleteli, len oneskorená alka v pozdný večer kričievala kdesi v diaľke nad Griz​zlyho jazerom. Bolo tak chladno, že Billovi obelaseli a opuchli ruky, keď vyťahoval siete. Uprostred práce nechal všetko tak a musel si ich trieť.
Najprv zamrzla Smreková zátoka, potom Sobí zá​liv a jedného pekného dňa pokryl zrkadlovo lesklý ľad i samotné Grizzlyho jazero. A stále snežilo a snežilo.
Bill pripravil sane, zapriahol do nich psov a pustil sa na severovýchod na lov. Nadišiel čas, keď sa neveľmi stretal so Slimom, ktorý lovil väčšmi na juhu. Bill zavše križoval jeho stopu alebo zazrel jeho záprah ako čiernu bodku ďaleko na planine, to bolo všetko.
Bill očakával rok bohatý na biele líšky, lebo vlani tu videl veľa lumíkov, ale že by sa mu lov tak daril, nikdy sa mu ani nesnívalo.
Biele líšky sa tu len hmýrili. Nie žeby ich videl voľne behať v prírode, ale v pasciach ich mal stále. Vždy, keď sa vrátil do chaty, čakalo ho veľa roboty so sťahovaním koží. Zväzky kožušín bielych líšok rástli a rástli a nechýbalo mu ani vlčích koží.
Ale soba vídal vzácne. Ich nespočetné čriedy sa tu už mali dávno objaviť na svojej púti od Sever​ného ľadového oceánu k lesom, no zatiaľ nič nena​svedčovalo, že by boli prišli. Stalo sa, že Bill zazrel osamotené zviera alebo plachý kŕdlik ďaleko na planine, ale to bolo všetko. Odvtedy, čo prišla zima, nezastrelil viac než dvoch.
Rozvešal ryby, takže na čas to stačilo, inak psov kŕmil líščím a vlčím mäsom. Ale keď ryby spotrebu​je a úlovky prestanú, kde zoberie potravu pre seba a pre päť lačných psov?
Zatiaľ sa s tým netrápil a dúfal v šťastie. Ale keď zima pokročila, situácia sa zhoršila. Z rýb mu zvyšovalo už len neveľa pre neho, psi dostávali nerov​naké dávky vlčieho a líščieho mäsa. Keď zúrila štyri-päť dní fujavica, museli sa všetci veľmi uskromniť.
Na cestách po tundre striehol na soby s väčším napätím než kedykoľvek predtým, ale planiny boli prázdne.
Až raz sa stalo čosi neuveriteľné, zazrel osamote​né zviera, tučnú sobiu samicu. Stála na vŕšku asi na míľu od chaty a Bill zamieril na saniach rovno k nej.
Temer súčasne zazreli zviera i psi. Nečakali na Billov pokyn, hneď vyrazili vpred. Hnali sa, až sane nadskakovali po závejoch, stráňach, po planinách a cez vody.
Bol to neobyčajne plachý sob a takmer stále bežal proti vetru. Ale Bill so psami ho úporne prenasledoval a nevzdával sa.
Napokon sob spomalil a zastavil sa na morénovitom návrší. Obzeral sa a sťažka oddychoval, jeho dych v chladnom vzduchu stúpal ako biely dym.
Bill sa hnal bližšie a bližšie a psi od horlivosti lapali po vzduchu. Ešte kúštiček a bude na dostrel. Vtom tresol výstrel, potom ešte jeden. Sob sa zvalil a zgúľal sa z kopčeka.
„Zasa Slim!“ pomyslel si Bill roztrpčene, ale ne​zastavil záprah, ba naopak, ešte pohnal psov a prikrčil sa na saniach s pripravenou puškou.
Tu zahučal nový výstrel a vzápätí sa rozvíril sneh kúsok pred psami. Bill sa len náhlil. Ozval sa tretí výstrel a guľka preletela cez sobiu kožu napätú pred Billovými nohami.
Bill odbočil so psami za veľkú skalu pri úpätí ná​vršia, kde padol sob. Tam zastavil.
Priviazal psov dozadu za sane, schytil pušku a plazil sa nahor. Bol chladný a pokojný ako pri honbe na vlka, ale hlboko v jeho vnútri horela ne​návisť. Konečne sa Slimom navždy zúčtuje. Bill je na postriežke za svojím najväčším vlkom.
Zvečerievalo sa. Na bielych pláňach vládol pokoj a ticho. Vo vzduchu sa chvel mäkký sivý prísvit ako predzvesť súmraku.
Bill sa opatrne zakrádal od kameňa ku kameňu a občas dlhú chvíľu striehol. Tamto je! Zazrel Slima mihnúť sa za malým kopčekom a vystrelil. Potom sa spustil nižšie a rozbehol sa okolo návršia, aby sa dostal nepriateľovi do chrbta. Ale keď zadychčaný zahýbal na druhú stranu, rovno proti nemu asi na sto päťdesiat metrov vyrazil Slim, iste s rovnakým plánom prekvapiť protivníka od chrbta.
Obaja sa hodili na zem a strieľali. Boli na otvore​nom priestranstve, kde sa dalo výborne kryť za veľ​ké úlomky mrazom rozpráskaných skál, roztrúse​ných po celej plošine. Obaja sa pokúšali dostať pro​tivníkovi do boku. Kúsok za kúskom sa plazili po snehu. Občas niektorý z nich dal protivníkovi prí​ležitosť vystreliť, keď bleskove preletel niekoľko kro​kov po plošine. Vzápätí vždy padol výstrel.
Títo mužovia divočiny mali ostrý zrak a v boji akýsi zvierací inštinkt. Ani jeden sa nedal tak ľahko oklamať. Opäť a opäť vedeli, čo druhý zamýšľa, a ak jeden z nich odbočil, druhý sa hneď odplazil na opačnú stranu.
Doteraz mal Bill šťastie, nebol zranený, hoci nie^ koľko ráz dal protivníkovi dobrú príležitosť na vý​strel. Ale boj je boj a stále plaziť sa po bruchu sa mu nevidelo. No najväčšmi ho znepokojovalo, keď Slim dlhšie ticho ležal, vtedy sa ho zmocňovali po​chybnosti. Hádam nebol, dosť ostražitý, azda má už Slima v boku alebo za chrbtom a práve na neho cieli. Tu si vyzliekol sobí plášť a podvihol ho nad kameň; za ktorým sa kryl. Keď sa ozval výstrel, upokojil sa.
Bol štipľavý mráz a ostrý vietor víril jemný sneh zo závejov. Bill ležal tvárou v snehu a triasol sa.

Najhoršie bolo držať pušku holou rukou. Ustavične si musel na ňu dýchal alebo ju vopchať do záhrenia, aby mu nezmrzla. Ale čo, pomyslel si, radšej budem mrznúť, než nemrznúť už nikdy, a keby Slim mohol, iste by nerozmýšľal. Ten had, čo sa votrel do jeho lesa a kradne mu ryby a zver pred nosom, pôjde do čerta.
A smrteľný boj pokračoval. Napokon zostali Bil​lovi len dva náboje. Musí nimi šetriť, pomyslel si, môže strieľať len naisto. Ostatne, neleží na dobrom mieste, posledný výstrel prišiel povážlivo zboku. Lepšie by bolo dostať sa trocha vyššie. Keby sa len doplazil za ten veľký kameň na vŕšku, to je dobrý kameň. Tak by bol krytý z dvoch strán a okrem to​ho by mohol strieľať nadol. Ale musel by prejsť cez otvorené priestranstvo. Je to riskantné, ale horšie je ležať tu, lebo môže dostať ranu zboka. Zovrel v prs​toch pušku a utekal, čo mu premrznuté nohy stačili. Tresol výstrel a vtom mu vyleteli chlpy zo sobieho plášťa. Vo chvíli sa hodil na brucho za kameň.
Keď sa trocha spamätal, spozoroval v snehu vo​ľačo červené. Do paroma, predsa je ranený! Ohma​tával sa všade, napínal nohy a pohyboval rukami, no neobjavil nijaké poranenie. Potom pochopil: krv tu zostala po Slimovi. V boji sa navzájom obchádzali a Bill teraz leží tam, kde bol prv jeho protivník.
Teda Slima trafil! Pravdepodobne ho len ľahšie zranil, lebo Slim sa plazil medzi kameňmi ako had, ale predsa ho trafil. Je to naozaj príjemné zadosť​učinenie, že zasiahol toho sebavedomého chlapa, s ktorým nikto nevedel urobiť poriadok. Odrazu za​budol, že mu je zima a že je ustatý. Trafil Slima!
Spúšťal sa súmrak. Pomaly padal na pustý kraj a na dvoch premrznutých chlapov, bojujúcich na ži​vot a na smrť. Zakrátko nebolo vidieť ďalej než na dvadsať metrov.
Všetko bolo teraz horšie, záležalo len na sluchu. Slim môže byť kdekoľvek, azda celkom nablízku. Bill načúval a načúval.
Potom sa ozval slabý šelest pod ním. Bill sa dlho triasol napätím, pušku pripravil na výstrel a vzru​šene hľadel do tmy. A šramot doľahol k nemu zasa, ale zboka. Opatrne sa posunul štvornožky za ním, zastavil sa, chvíľu načúval. Zrazu počul zvuk za se​bou, celkom zreteľne sa ozval zvláštny zvuk mokasínov, ktoré drvia primrznutý sneh. Bill skočil za kopček, aby sa prikradol k protivníkovi od chrbta. Vtom sa mykol, pred ním sa čosi pohlo, ale vzápätí sa ozval slabý hlas snehule a Bill si uľahčene vydý​chol. Liezol ďalej na kopček a na vrchu si ľahol.
Dlho tam ležal, počúval a striehol. Tma bola ešte hustejšia, rozoznal iba temné obrysy zvetraných skál. Zavše sa mu zamarilo, že daktorá čierna škvrn​ka sa hýbe, dlho na ňu upreno hľadel, ale napokon sa presvedčil, že to je predsa len kameň, Prsty na nohách mu celkom znecitliveli, ustavične musel nimi hýbať, aby mu neodumreli. I fujavica bola ostrejšia, pichala do tváre ani ihly. Vysoko nad ním sa hnali ťažké, chladné mraky. Nepočul nič iné než večný šuchot snehu v závejoch a občas zavytie vlka z tmy.
Napokon Bill celkom zmeravel od zimy. Nie, už dlhšie nevydrží, pomyslel si, v takej tme je všetko beznádejné. Musí nájsť psov a vrátiť sa domov, kým celkom zamrzne. Ale, do paroma, kde vlastne je a kde je skala, za ktorou nechal psov?
Štvornožky sa spustil nižšie a pokúšal sa rozoznať niečo na temnej planine pred ním. Zrazu sa mykol, kolenom narazil na čosi teplé, poddajné. „Slim!“ preletelo mu mysľou. Opatrne hmatal pred sebou rukami. Pod vrstvou snehu nahmatal čosi mäkké, chlpaté ( veď je to zabitý sob!
Vytiahol nôž, podrezal zvieraťu hrdlo, priložil ústa k rane a pil. Krv mu príjemne rozohriala premrznuté telo, hneď sa cítil ako znovuzrodený.
V zápale boja temer zabudol na soba, vlastnú prí​činu nesváru. Iba teraz si uvedomil, aké šťastie ho stretlo, veď má korisť v rukách, je jeho. Má hŕbu znamenitého mäsa! Celú zásobu výbornej potravy namiesto tých prekliatych rýb, ktoré musel stále do seba pchať. Bude zase rebro, obličky, jazyk, sadlo a iné maškrty. A ako sa Slim rozčertí, keď uvidí, že sob zmizol.
Bill si bláhal pri tejto myšlienke a pritom trhal zo zvieraťa vnútornosti. Krv mu tak príjemne zohrievala ruky, že ich na chvíľu podržal v sobom bru​chu. Potom odrezal sobovi nohy, odniesol ich kúsok ďalej a spustil ich dolu svahom. Napokon tou istou cestou poslal aj sobie telo a sám sa zošuchol za ni​mi. Ustavične sa zakrádal čo najopatrnejšie, aby Slim nič nepočul.
Keď našiel miesto, kde sob padol, vedel, kde je a kde má hľadať svoj záprah. Chvíľu sa motal v tme, potom začul nablízku Sheriffovo radostné zaskuča​nie. Šiel za zvukom a temer sa potkol o psov.
Opatrne odviedol psov k mäsu a náhlivo ho nakla​dal na sane. Avšak vôňa znamenitého žrádla priviedla psov do vytrženia a nijaká moc na svete by im nezabránila, aby nevyjadrili svoju radosť. Uspokojené skučali a vyli, ba Duffy sa aj rozbrechal.
Bill tíšil psov a čo najrýchlejšie priväzoval mäso na sane. Keď zaväzoval na povraze posledný uzol, na kopci sa čosi pohlo, zachrupčal sneh a ozval sa ostrý šramot, akoby voľačo padalo nadol…

„Hijó!“ rozkázal Bill, sadol si na náklad a psi sa rozbehli. Vtom tresli za ním dva výstrely. Potom v tundre opäť zavládlo ticho. Na pustatinu zaľahla ťažká noc, svišťal len drobný sneh.
Bill pohodlne sedel na náklade a nechal psov v tme voľne bežať. Dobre poznajú cestu k chate. Potom vytiahol fajku a poťahoval z nej plnými dúškami. Urobil poriadny kus roboty a nebude to Slim, kto si dnes pochutí na sobom mase.
MUŽOVIA DIVOČINY
O JEDLO BOLA VEĽKÁ NÚDZA. SOBA UŽ DÁVNO ZJEDLI A MINULI SA UŽ AJ RYBY. BILL i psi sa museli uspokojovať s líščím a vlčím mäsom, chytanie kožušinových zvierat do pascí bolo dôležitejšie než kedykoľvek predtým. Znamenalo nielen zárobok, ale samotný život.
Líščie mäso bolo Billovi odporné a tuhé vlčie mäso bolo tiež skôr všeličím iným než pochúťkou, ale na to sa príliš neobzeral, len nech mal čím naplniť žalúdok. Ani v pasciach už nenachádzal toľko zveri, fujavice prichádzali častejšie a boli také prudké, že musel zostávať v chate alebo v stane niekoľko dní. Tak mal jedla čoraz menej a zakaždým hlad väčšmi doliehal.
Pokúsil sa chytať ryby pod ľadom, ale výsledok bol chudobný. Nastali dni, keď ani on ani psi nemali čo jesť. Vtedy vzal lopatu a odhádzal odpadky z jesene, vytiahol rybie hlavy a kosti a podelil sa o ne so psami. Kedykoľvek išiel k pasciam, bol veľmi vzrušený. Ak sa chytil vlk alebo líška, Billovou prvou myšlienkou bolo, či je zviera tučné, a málo sa staral, aká je koža.
A tento hlad sa pomaly prejavoval na psoch, Billovi bolo ťažko na srdci, keď videl, akí sú vychud​nutí. I sám mal vpadnuté líca, bol vyčerpaný a uvedomil si, že keď treba poriadne zabrať, nie je už taký húževnatý ako prv, hoci mal veľký úlovok. Ujsť od všetkého, keď ešte zostáva pekný kus zimy? Za nič na svete. Vydrží.
Ale kde zostali soby? Pri svojich pochôdzkach po planine videl len kde-tu stopu, zriedkakedy dajaké zviera, ktoré by sa márne pokúšal chytiť.
Nevzdával sa nádeje, že soby napokon predsa len prídu vo veľkých čriedach ako minulého roku. Ur​čite prídu, ubezpečoval sa, iba sa pre čosi oneskorili. To sa stáva. Každú chvíľu sa môžu vrhnúť do kraja tisíce zvierat a odrazu sa pominú všetky nepríjem​nosti.
Ale ako sa dni míňali, bol si čoraz menej istý. Keď sa viezol na saniach po planinách a videl len sneh a zasa sneh a kde-tu odviate piesočnaté návršia ale​bo hŕby skália, keď nezbadal nijaký prejav života, kam len oko dohliadlo, zdalo sa mu zavše všetko bezútešné.
Nevdojak upadol do nálady, v ktorej hľadel na všetko inak ako prv. Dlhé cesty, ktoré ho prv rozochvievali nádejami, nič už pre neho nezname​nali. Z tundry sa stal neplodný, nepriateľský kraj. [image: image4.png]


Štipľavá zima, ktorú ešte pred niekoľkými týždňami prijímal s drsným humorom, zdala sa mu teraz neznesiteľná. Šuchot saní na snehu mu už neznel ako veselá pieseň, naopak, užieral mu nervy. Praco​val ťažko a neradostne, na psov sa rozzúril pre naj​menšiu maličkosť.
Akoby sa celý kraj postavil proti nemu. Ten pre​kliaty kraj! Čo do čerta hľadá v tejto zabudnutej pustatine!
Zavše si spomenul na Slima a uvažoval, ako sa asi má. V prvý čas po ich zrážke sa z chaty ustavič​ne dymilo, teda sa zdržiaval doma. Rozhodne nie je vážne zranený, lebo v posledných dňoch ho niekoľko ráz zazrel. I jeho psi bežali dosť rýchlo. Azda Slim natrafil ha sobov voľakde na juhu vo svojom lovišti ? To by tak chýbalo, aby ten podliak triumfo​val!
JE TO PREDSA LEN ČUDNÉ, POMYSLEL SI BILL. NAJPRV BOLA SLIMOVA CHATA niekoľko dní studená, nad strechou sa neobjavil ani obláčik dymu. To by, pravda, znamenalo, že sa vybral na lov na juh, do svojich oblastí. Včera zasa dôkladne kúril neskoro do večera. No už dnes bola chata chladná, a to je zvláštne. Veď sa nepustil na lov hneď ráno, keď sa práve len vrátil z dlhej cesty i človek i psi si musia trochu oddýchnuť, líšky . treba stiahnuť … Alebo sa Slimovi voľačo stalo? Veď vtedy odišiel z boja ranený.
Keď Bill na druhý deň vyšiel na planiny, aby strie​hol na sobov, našiel odpoveď na všetky otázky. Zazrel asi deň starú stopu saní. Neviedla však na juh do Slimových lovíšť, ale na západ k Veľkému otročiemu jazeru.
Slim sa odsťahoval. Iste ho už omrzelo hladovanie a chcel dôjsť k ľuďom, kým je ešte čas.
Inokedy by sa bolo Billovi uľahčilo, že sa konečne zbavil toho chlapa a má lesík i tundru pre seba. Ale teraz ho to ani trocha netešilo. Stále cítil voči Slimovi trpkú nenávisť, no v posledných dňoch ju však zatieňovala jediná myšlienka ( starosť a boj o jedlo.
Keď sa vrátil domov a rúbal na polianke drevo, zišlo mu na um, že hoci Slim je veľký podliak, pred​sa mu len chýbal pohľad na kúdoliaci sa dym z cha​ty na druhej strane zátoky, a vedomie, že tam býva človek, ktorý tak isto úporne bojuje s hladom ako on. ( Odrazu sa cítil opustený.
A potom sa všetky jeho pocity zmenili v rastúce roztrpčenie proti Slimovi. Ten chlap je zbabelec, utečie pri prvej ťažkosti, neopováži sa vzdorovať nepriaznivým podmienkam. Ale Bill nepatril medzi tých, čo sa vrátia z polcesty. Prebije sa, vydrží do konca zimy stoj čo stoj. Azda sa soby objavia práve teraz, keď Slim odišiel. To by bol prvotriedny žart.
Na druhý deň nemal Bill pokoja. Opravoval po​stroje a uprostred práce ich odhodil. Potom látal mokasíny, ale keď opravil jednu dieru, prestalo ho to baviť. Napokon vyšiel von rúbať drevo a rúbal, až sa z neho lial pot.
Odrazu odhodil sekeru a vzpriamil sa so zvrašte​ným čelom! Možno sa zmýlil, možno to bola len číra náhoda, že Slimova stopa viedla na západ práve v tých miestach, kde na ňu narazil. Pravda, celú zimu sa Slim týmto končinám vyhýbal a chodil len na juh a na východ, ale predsa. Je celkom možné, že Slim čisto náhodou odbočoval, raz na západ, raz zasa na východ. Ba veru, iste to bolo tak.
Ale vo vnútri si tým vôbec nebol istý. Po​chybnosti rástli a onedlho mu nedalo pokoja, pokým si to nepreskúmal. Znova sa vybral na cestu, našiel stopu a sledoval ju celú hodinu. Smerovala na západ, stále len na západ.
Keď sa vrátil, chytro vypriahol psov, vošiel do chaty, zakúril si a hodil sa na priču. Ležal, chvíľu hľadel do povaly a počúval praskot ohňa v piecke. Potom prudko vstal, obliekol si sobí plášť a zasa vyšiel na polianku.
Pribehol k nemu Sheriff a Bill akoby náhodou prešiel mu rukou po hrubej srsti. A už sa prihnal i Duffy, ale nie veselo a samopašne ako inokedy. Ostatní psi zostali ležať v snehových jamách a sle​dovali svojho pána. Sú strašne vychudnutí a zúbo​žení, pomyslel si.
Potom išiel pozrieť do šopy, hoci tam bol už dnes dvakrát, a znova sa presvedčil, že tam visia len dve líščie stehná a kus vlčieho mäsa, o nič viac ani me​nej. Tým by azda štyri-päťkrát nakŕmil psov. Bude to pre každého tak na zahryznutie. A čo potom? ( Nič to, nájde dačo v pasciach, iste nájde.
Zmrznuté mäso hodil naspäť, vrátil sa k saniam a opravil na nich postroje, hoci boli celkom v poriadku. Potom sa zastavil a hľadel na Slimovu chatu na druhej strane zátoky. Akoby vyzerala zrazu akosi inak, keď sa nedalo čakať, že sa z komína zadymí, bola akási chladná. Teda Slim odišiel! Napokon, čo ho po tom. Dobre, že sa toho naničhodníka zbavil, šťastlivú cestu. Ale Bill zostane, veruže zostane.
Na druhý deň sa Bill pustil na západ, k Veľkému otročiemu jazeru a k ľuďom.
SANE UHÁŇALI PO SNEHOVÝCH PLÁŇACH. PSI DOBRE VYTUŠILI, KAM IDÚ, A ŤAHALI s celou vervou, ale boli príliš vyhladovení a zničení, aby vládali. Aj sane sa zle šmýkali, lebo bola treskúca zima a sneh vŕzgal pod nimi ani piesok. Aj náklad bol ťažký. Zväzky vlčích a líščích koží sa vŕšili vysoko na saniach.
Bill bol trocha prekvapený, že kožušín je taká hŕba, vlastne si to ani neuvedomil, pokým ich nenaložil. V posledných ťažkých týždňoch, keď mu zá​ležalo len na jedle, celkom zabudol, ako na začiatku zimy zhŕňal biele líšky a vlkov.
Ako sa tackal na snežniciach za saňami, občas uprel pohľad na kožušiny. Tu má úlovok, naozaj prekrásny úlovok, celý majetok v kožušinách. Táto myšlienka ho potešovala práve teraz, keď musel od všetkého odísť pred koncom zimy.
Bill sa nepokúšal ísť po Slimovej stope, orientoval sa podľa slnka, zavše podľa závejov a v noci podľa polárky. Ale kedy-tedy križoval jeho stopy. Bolo ich zreteľne vidieť, lebo odvtedy, čo sa pustil na cestu, prehnala sa krajom prudká víchrica a udupala jeho stopu na tvrdý pruh, ktorý sa črtal na snehovej ploche.
Po namáhavom dni sa Bill utáboril. Vzal si do stanu len tri polená. Keď si opiekol trocha líščieho mäsa a uvaril hrnček čaju, nechal oheň vyhasnúť. Predovšetkým musí šetriť drevom, lebo si vzal iba najnutnejšiu zásobu.
Keď sa najedol, chytro vliezol do spacieho vreca a polomokré mokasíny i palčiaky si dal pod seba. Dlho hľadel do vzdúvajúcich sa stanových stien a pritom mu myšlienky blúdili sem i tam.
Len teraz si plne uvedomil, že je na ceste k ob​chodnej stanici a ku všetkému, čo s ňou súvisí. Ľudia sa iste začudujú, keď sa rozchýri, že sa vrátil pred skončením obdobia lovu. Niektorí sa škodora​dostne zasmejú a povedia, že je tak, ako si mysleli: keď vlani získal veľký úlovok, bola to čisté len ná​hoda. Ale nech len pozrú! ( Otrčí im svoj úlovok rovno do tváre a potom hádam prestanú trúsiť bab​ské klebety.
Na druhý deň cesty sa už zvečerievalo, keď zazrel v diaľke na planine akýsi zvláštny čierny bod. Sob, pomyslel si, a hneď bol plný nadšenia. Aj psi po​chopili, o čo ide, a rozbehli sa zo všetkých síl, hoci boli náramne zmorení. Keď prišli bližšie, obrysy čierneho bodu vystúpili zreteľnejšie a Bill sa skla​mane zarazil. Nie je to sob, iba skala. ( Ale či sa to nehýbe? Naozaj, celkom pomaly sa to pohybuje po planine! Človek!
Psi ho zavetrili a spomalili. Človek vpredu ich ešte nespozoroval. Namáhavo sa tackal na snežniciach, sklonený proti vetru. Jednu nohu akoby vliekol za sebou a pri každom kroku sa sťažka opieral o pušku. Podchvíľou spadol do snehu aký dlhý taký široký, ale vždy sa zasa zviechal na nohy. Kým vykročil ďalej, postál a zahľadel sa do diaľky.
Bledý slnečný prísvit akoby zahaľoval tundru zá​vojom a v jeho menlivom svetle sa zdalo, že sa chlap hneď zmenšuje, hneď zasa narastá v čosi tenké a dlhé. Šiel a šiel. Osamotený človek na nekonečných snehových poliach.
Keď psi prišli k nemu, prudko sa obrátil. Bol to Slim.
„Haló!“ povedal Slim ťahavo, akoby to bolo celkom všedné stretnutie. Vychudol, líca mal vpadnuté, bol temer na nepoznanie. Ale oči sa nezmenili: boli pevné a pokojné, s ironickým výrazom.
Bill podišiel k nemu s puškou v ruke. Slim sa o
svoju pušku sťažka opieral.
„Čo psi?“ spýtal sa Bill.
„Celý záprah je v čertoch. Rozbehli sa za sobom so saňami i so všetkým.“ Trocha pohodil hlavou kamsi na planinu.
Bill ukázal na nohu. Cez Slimov mokasín presa​kovala krv.
„Ach, ešte ako-tak to ide, ale potrvá chvíľu, kým si zatancujem,“ riekol s krivým úsmevom.
„Puška je nabitá?“

„Len pokojne, posledné náboje som vystrelil za psami. Pozri, prázdna!“

Zodvihol pušku a otvoril zásobník, aby sa Bill presvedčil. Ale noha bez opory bola nevládna a podlomila sa mu. Slim sa zatackal a bol by spadol, keby ho Bill nezachytil. Tvár sa mu stiahla bolesťou, ale za okamih sa spamätal a povedal s miernym úsme​vom:
„Potreboval by som poriadnu drevenú nohu, ale potom by mi bolo trocha ťažko navliekať snežnice.“

„Sadni si na sane!“ povedal Bill stručne.
Potom sa pohli ďalej. Slim ležal na hŕbe kožušín. Psi ťahali s vyplazenými jazykmi, ale s takým ťažkým nákladom nevládali ísť rýchle. Bill šiel za nimi, hodinu za hodinou, stále rovnakým tempom. Len čo sane uviazli, keď mali prejsť cez strmšiu stráň alebo cez kamene, hneď bol pri nich, nadľahčoval ich alebo tlačil.
Celou cestou si chlapi nepovedali ani slovo. Len kedy-tedy sa ozvali Billove jednotvárne povely psom.
Stmievalo sa, krajina im mizla pred očami. Chlapi a psi vyzerali ako sprievod tieňov v sivom súmraku. Mráz silnel, sneh škrípal pod saňami.
Napokon Bill sane zastavil. Vypriahol psov, posta​vil stan a vniesol do neho veci. Slim by mu rád pomohol, ale noha mu zlyhala a zostal stáť, opretý o sane.
„Poď dnu,“ povedal Bill stručne, keď dokončil prácu.
Slim sa pokúsil vykročiť, opierajúc sa o hlaveň pušky, ale noha mu iste zmeravela od zimy, keď sa viezol na saniach, a nedokázal urobiť ani krok. Zva​lil sa na zem a štvornožky sa doplazil po snehu do stanu.
Na jednej strane stanovej žrde ležalo spacie vre​ce, na druhej kôpka vlčích kožušín. Obhorok lojovej sviečky stál na palici, zapichnutej do snehu, a vrhal príjemné svetlo na stanové plachty. Ale dnu bola zima, štipľavá zima.
Bill zrátal polená, bolo ich šestnásť. Ak spotrebuje štyri, zvyšok azda vystačí, kým dôjdu do lesa.
V piecke čoskoro zapraskotalo a o chvíľu syčalo na panvici líščie mäso. Potom mlčky jedli, hrýzli a trhali tuhé mäso, až každý svoju kosť celkom obhrýzol.
Po jedle si Slim sťahoval mokasín z chorej nohy, ťahal a mykal ho, ale darmo.
„Ukáž,“ zahučal Bill a Slim vystrel nohu.
Vyzerala nepekne, opuchnutá na priehlavku, v členku i v lýtku, ponožka a mokasín boli presiak​nuté krvou. Zvonka krv na mokasíne zmrzla v hne​dočervený sklovitý povlak, všade visel ľad a zmrz​nutý sneh.
Bill vzal nôž a rozrezal mokasín, ponožku a strhol mu ich dolu. Boli prilepené a keď ich sťahoval, zišla s nimi i koža a krv. Napokon Bill strhol handru, pri​loženú na ranu, a tu sa vyvalil hnis.
Slim ani nehlesol, ale tak tuho sa chytil stanovej žrde, že sa prehýbala a ľahko sa mohla zlomiť.
Bill si obzrel ranu. Guľka preletela kúsok nad členkom, ale zdalo sa, že kosť je nedotknutá. Rana sa nebezpečne zapálila, ale najväčšmi jej ublížil mráz; noha pod členkom obelela ako krieda a zmrzla na kameň.
Bill mu hneď začal trieť priehlavok, opatrne mu ho šúchal kúskom sobej kože. Masíroval ho trpezlivo temer dve hodiny, kým sa koža napokon začervenala. Ale tým vyvolal prudkú bolesť a Slim chvíľu ticho nadával.
Bill obetoval ďalšie tri polená, opäť zakúril v piec​ke, postavil nad oheň čajový hrnček so snehom a nechal vodu zovrieť. Potom si vytiahol košeľu, odre​zal z nej zdola široký pruh a hodil ho do vriacej vody. Vyvarenú handru roztrhol na dve polovice, jednou ranu vymyl, druhú na ňu priložil. Napokon odtrhol z košele ešte jeden pruh, ktorým ranu ob​viazal.
Keď bol s tým hotový, vystrel meravý chrbát a napchával do nohavíc zvyšky košele. Pchal a pchal, ale košeľa bola prikrátka. Rozpačito čosi zahundral, potom preliezol k hŕbe vlčích kožušín, niektoré si rozložil pod seba, inými sa prikryl, navrch prestrel sobí plášť. Bolo to veľmi vzdušné studené lôžko, ale lepšie než nič.
„Vezmi si spacie vrece,“ povedal Slim, ktorý na ňom sedel, kým mu Bill ošetroval nohu.
Bill ležal so zatvorenými očami, neodpovedal.
„Počuješ?“

Bill ani teraz neodvetil.
„Vezmi si svoje vrece,“ opakoval Slim dôrazne.
„Ak nebudeš držať papuľu a nenecháš ma v pokoji spať, môžeš sa pratať z môjho stanu,“ nazlostene zahundral Bill. Obrátil sa na druhý bok, tvárou k stanovej plachte.
A Slimovi nezvyšovalo iné, ako vliezť do teplého spacieho vreca.
KEĎ BILL NA DRUHÝ DEŇ VSTAL. BOLA EŠTE HVIEZDNATÁ NOC. BOL POLÁMANÝ A uzimený, mal za sebou trpkú noc pod vlčími kožušinami, ktoré sa z neho stále zošmykovali. Ale striasol zo seba únavu a ako obvykle pripravil jedlo a zložil stan. Slim sa opäť viezol na náklade. Čas je vzácny. Museli sa po​ponáhľať.
Začas postupovali proti ostrej metelici. Potom vie​tor zosilnel, fujavica bola hustejšia a prenikavejšia. Psi šli proti vetru so sklonenými hlavami. Sheriff sa občas zastavil a prednými labami si vytieral z očí primrznutý ľad. A zasa vykročil ďalej. Zvieratám sa išlo zle, ale pokým počuli za sebou pánov pokojný hlas, predierali sa vpred s nezlomnou vytrvalosťou.
Bill si stiahol kapucňu na sobom plášti nízko do čela, lebo keď fujavica zasiahla tvár, bolo to ako šľahnutie bičom. Kraj sa im rozplynul pred očami a psi išli len voslep, ale Bill nedbal, lebo zatiaľ ešte vládali a každý kilometer veľa zavážil.
Avšak odrazu sa snehová búrka rozpútala naplno, hvižďala proti nim, ani čo by nastal koniec sveta. Nedalo sa ani pomyslieť, že by šli ďalej. Bill zastavil psov a na mieste rozložil tábor.
Opäť ležali každý z jednej strany stanovej žrde, Slim v spacom vreci, Bill prikrytý vlčími kožušinami. Ležali tam deň a noc, ležali dva dni, päť dní, a búrka len zúrila s nezmenšenou silou. Drevo spotrebovali; z jedla im zvýšilo už len niekoľko kúštičkov vlčieho mäsa, ktoré usporili s veľkým sebazaprením. A k lesu bolo ešte ďaleko.
Za celý ten čas padlo medzi nimi sotva pár slov, len čo Bill zamumlal, keď ošetroval chorú nohu alebo keď vliezol do stanu zaviaty snehom, kedykoľvek bol pozrieť na psov. Mlčky ležali každý na svojej strane a hľadeli do stanového plátna a všetka za​trpknutosť, čo bola medzi nimi, delila ich ani hradba.
Bol už šiesty deň a stanové plachty sa vzdúvali ako prv. Slim sa práve zobudil po zlom horúčkovi​tom sne. Noha sa mu v posledných dňoch veľmi zhoršila, zápal sa rozšíril nahor, opuchlo mu už celé lýtko. Trocha sa obrátil, vytiahol mešec s tabakom a pozrel do neho. Dnu bol už len maličký zvyšok, asi tak do dvoch fajok. Chvíľu váhal, lebo viac tabaku nemal. Potom si napchal fajku, starostlivo ju zapálil a zhlboka vdychoval dym.
Bill v svojom kúte ležal nehybne, hľadel pred seba a snažil sa byť ľahostajný, lebo to je najlepšie v takej nekonečnej búrke. Ale nedarilo sa mu to. Práve keď sa ho už zmocňovala otupenosť, prišla mu odrazu na um fajka. Priletela ani kométa a zničila všetko. A už zasa nahnevane rozmýšľal, kde do čerta stratil tabak, keď bol pozrieť na psov. Hľadal ho;, ale nájsť voľačo v snehu je úplná nemožnosť. Toto je najhoršie zo všetkých nepríjemností, čo ho na ceste postihli. Pokúsil sa utešiť myšlienkou, že tabak iste nájde, keď nabudúce pôjde k psom, možno sa oň potkne, lebo tak sa obyčajne nájde stratená vec. Ale bola to slabá útecha. Holá skutočnosť bola ne​úprosná. Tabaku niet. Je koniec s fajčením.
Odrazu rozšíril nozdry, lebo sa k nemu dotieravo kúdolil dym zo Slimovej fajky. Pod stanovou plachtou sa vznášali jemné obláčiky dymu, pohodávajúce sa podľa nárazov vetra. Bill chvíľu rozširoval nozdry a zhlboka vdychoval. Bolo to najhoršie zo všetkého ostatného ( byť pôžitku tak blízko. Ale popýtať toho chlapa o tabak? Nikdy! Vrhol posledný pohľad na dymiacu fajku a obrátil sa chrbtom k tomu diabolstvu.
„Napchaj si do fajky,“ povedal Slim stroho a hodil mu mešec.

Bill sa zdvihol, vzal mešec, ucítil, aký je prázdny, a zaváhal.
„To je všetko?“

„Len si zober, tabaku mám dosť.“

Bill mešec vyprázdnil, napchal si fajku, potom si zapálil a vťahoval dym plnými dúškami. O chvíľu poznamenal:
„Do čerta, ako to len chutí!“

Opäť nastalo ticho; ale ovzdušie sa zmenilo. Za celý týždeň, čo boli spolu, si prvý raz voľačo povedali, a to o spoločnom pôžitku. Tabakový dym, ktorý v hustých mrakoch stúpal nahor, hojdajúc sa v po​ryvoch vetra, stal sa chatrným mostíkom, ktorý preklenul priehradu medzi nimi. Po chvíli sa ozval Slim.
„Narobil som ti pekné nepríjemnosti.“

„Ale čo, jeden alebo dvaja, to je jedno,“ odvetil Bil! neprístupne.
„Ale psi a jedlo.“

„Hádam natrafíme na dajakého soba.“

„Možno. Ja som sa stretol s čriedou a iste by som bol dostal zopár zvierat, keby mi tí diabolskí psi neboli ušli: Kvôli nohe som zaostal, vieš.“

„To sa stáva. Psi sú psi.“

„Dva dni som hľadal záprah, no po ňom ani chý​ru, a potom mi tá prekliata noha zlyhala.“

„Nemala dosť tepla.“

„Pravdaže, veď som spal v záveji.“

Chvíľu poťahovali mlčky z fajok, kým víchor lomcoval plachtami. Potom povedal Slim akoby pre seba
„Ten čertovský Siwash ( utiekol mi s celým záprahom ( je stále rovnaký divoch. Už ho poznám. Keby bol ten lotor tu, vyprášil by som mu kožuch… No, teraz je už hádam po ňom… Pravda, bol to hlavaj hlavatý, ale ťahal ani medveď… a bol vlastne veľmi dobrým spoločníkom.“

Na chvíľu bolo ticho, potom povedal Slim:
„S jedlom sme už asi na konci, čo?“

„Dajaké zvyšky vlčieho mäsa ešte zostali.“

„A psi ?“

„O tom radšej nehovorme.“

„No, čoskoro dôjdeme k lesu, tam budú soby.“

„Voľakde byť musia.“

V Billovej fajke zapískalo. Žiadostivo vtiahol do seba posledné zvyšky dymu, potom fajku odložil, starostlivo sa prikryl vlčími kožušinami a sobím plášťom a obrátil sa, aby zaspal. Chvíľu ležal so zatvorenými očami, potom sa spýtal:
„Čo noha?“

„Zlepší sa. Všetko vyzerá tak čierne, len keď je búrka.“

BÚRKA SA KONEČNE UTÍŠILA A VYBRALI SA NA ĎALŠIU CESTU. ŠLI POL DŇA, POTOM už psi nevládali. I Slim boí taký slabý, že každú chvíľu padal, len čo sane trochu poskočili. Nebolo inej pomoci než utá​boriť sa.
Keď Bill v ten večer ošetroval Slimovi nohu, zistil to, čoho sa obával. Nielenže lýtko bolo opuchnuté a podliate krvou, ale okolo rany a na priehlavku mäso očernelo a hnilobné zapáchalo. Nohy sa chytila sneť. „Nevyzerá práve najkrajšie,“ uškrnul sa Slim.
Bol už taký, všetko odbavil ironickým žartom. Líca sa mu ešte väčšmi prepadli pod čiernym strniskom a ruky sa mu triasli. Keď mal zliezť zo saní do stanu, bola to preň strašná námaha. Ale oči mal jasné, s rovnakým leskom ako prv.
Ešte nezazreli ani najmenší náznak lesa, a psi boli bez jedla niekoľko dní.
Keď na druhý deň šli zopár hodín, bolo jasné, že psi už neuvlečú ťažký náklad. Na Billovo podurenie sa vzopreli v postrojoch, ako len vládali, ale opäť a opäť sa zastavovali a sane im boli čoraz ťažšie. Napokon s nimi psi ani nepohli.
Slim sa zošuchol z navŕšených kožušín a keď Bill pristúpil k saniam, povedal:
„Počuj, tu je len jedno východisko. Choď sám, ja sa zatiaľ zahrabem do záveja. Keď dôjdeš do lesa a zastrelíš soba, vrátiš sa po mňa.“

„Kdeže!“ namietol Bill. Vzal všetky vlčie kožuši​ny, okrem tých, čo potreboval na prikrytie a hodil ich do snehu.
To trocha pomohlo a vliekli sa kus ďalej. Avšak potom sa sane zasa zastavili. Tu Bill odhodil polovicu líščích kožušín.
Zasa postúpili kúsok ďalej a opäť stáli. Bill vzal zvyšok krásnych bielych kožušín a rozhodil ich po tundre.
Potom poduril psov ďalej.
Podvečer sa utáborili. Slim ležal s privretými oča​mi. Dlho sa ani nepohol, ale potom sa zrazu prudko mykol.
Bill mu práve prezrel nohu. Je celá zhnitá, po​myslel si a chvíľu uvažoval. Niekoľko ráz už odrezal prst na nohe a ľudia žili ďalej. Ale celé lýtko, nie, to nehodno.
Odrazu si zmyslel, že keby ešte raz poprezeral všetky veci, azda by našiel kúsok mäsa.
Siahol do batoha a obrátil tam každú vecičku. Napokon vytiahol roztrhaný mokasín a vopchal do neho ruku.
„Čo mi zato dáš?“ zamumlal a vylovil niekoľko pásikov sušeného mäsa. Potom všetko položil na spacie vrece, pred Slima a riekol:
„Tu je jedlo, vezmi si.“

Slim otvoril oči, vzal si mäso a zahryzol doň. Ale odrazu prudko zdvihol hlavu a spýtal sa:
„Ty neješ?“

„Ja trocha počkám.“

„Nechal si si pre seba?“ V Slimovom pohľade sa zračilo podozrenie.
„Pravdaže, načo o tom táraš?“

„Dobre, ja som len myslel…“

„Do paroma, vari si len môžem odložiť svoju časť na neskôr, po tom ťa nič nie je,“ odvrkol Bill nahnevane.
„V poriadku, nemyslel som to zle,“ zašepkal Slim a jedol ďalej.
Bill v svojom kúte mal plno roboty, kým sa obložil vlčími kožušinami. Bola to stará bolesť. Ak sa čo len troška pohol, hneď vznikla diera, kadiaľ na neho fúkal studený vzduch. Vtedy posielal kožky do ho​rúceho pekla. Konečne sa usalašil, ležal ani paša, chlpatý chvost okolo krku. O chvíľu sa spýtal:
„Čo noha?“

„V poriadku, temer ani necítim, že ju mám.“ Slim sa slabo usmial.
„Čoskoro budeme v lese, nájdeme soba.“

Slimovi sa pri tejto myšlienke rozžiarila tvár a povedal:
„Potom nakladieme vatru, čertovsky veľkú vatru.“

„Opečieme si mäso na ražni.“

„Pečené obličky, a z nich kvapká tuk, čo na to povieš ?“

„Ani hlava by nebola zlá.“

„Tak, a špiková kosť.“

„Budeme sa napchávať, kým nepadneme,“ pove​dal Bill nadšene.
„Výborne, ale nakladieme pekelnú vatru.“

„Ty, Bill,“ ozval sa Slim po chvíli, „tá moja no​ha … myslím, že by bolo hromsky mrzuté, keby som sobie mäso pri vatre už nejedol s tebou.“

„Drž papuľu s takými hlúposťami,“ okríkol ho Bill a obrátil sa tak prudko, že sa vlčie kožušiny rozleteli na všetky strany.
A zasa sa pustili na cestu. Psi, vychudnutí a vy​čerpaní, so zvesenými chvostami, vliekli sa ďalej. Slim sa chúlil na saniach s ovisnutou hlavou, takže tvár mu zakrýval plášť. Sedel tu ani bez života, bez akéhokoľvek‘ pohybu. Bill šiel na snežniciach ako stroj, zaťatá päsť neochvejnej vôle žiť. Občas zdvihol hlavu a zahľadel sa vpred ( vyzeral les. Ale nič sa nezelenelo, videl len nekonečné snehové polia, biele a holé.
Neskôr už Mink a Duffy nevládali. Bill ich od viazal zo záprahu a potom sa vliekli za ním.
Keď sa neskoro popoludní utáborili, Slim bol cel​kom nevládny. Bill ho odniesol do stanu a uložil do spacieho vreca.
Bill sa prikryl vlčími kožušinami a plášťom a po​kúsil sa zaspať. Bol však príliš vyčerpaný, sen ni​jako neprichádzal. Dlho ležal so zatvorenými očami a vravel si: Musím zaspať, musím si odpočinúť. Ale bol čoraz bdelejší, v hlave sa mu úplne vyjasnilo.
Napokon otvoril oči a hľadel hore na stanovú plachtu. Visela celkom voľne a pokrývala ju ino​vať. Slabý prísvit padal do stanu, vonku je iste jasná mesačná noc. Zvonka, celkom pri ňom zachrapčal sneh a podľa zvuku poznal, že daktorý z psov vstal, urobil niekoľko krokov dookola a zasa si ľahol. Keby mal aspoň kúsok mäsa pre zvieratá!.
Opäť si popriťahoval kožušiny, ktoré mu večne padali, len čo sa pohol. Robil to náhlivo a trocha nedbanlivo? potom skrížil ruky na prsiach. Bola ľa​dová zima.
O
chvíľu začul akýsi zvuk z druhej strany stanovej žrde a keď ta pozrel, Slim ležal s roztvorenými oča​mi. Billovi sa zdalo, že je v nich čosi zvláštneho, ako máva rys, aj tak mu svietili.
Potom sa ozval slabý hlas, no predsa plný vnú​tornej sily:
„Počuj, Bill, bude to už tak, že si nezajem zo soba pri vatre.“

„Ba veru hej, do čerta!“

„Nie, už som skončil so všetkými cestami.“

„Hlúposti.“

„Len pokojne, Bill, inak to už nebude.“ Chvíľu ticho ležal, potom sa mu objavil v očiach starý záblesk: „Stopa po saniach sa vždy niekde skončí, však vieš, ale bola to pekná cesta, čertovsky pekná cesta.“

„Hlúposti, noha sa ešte zahojí.“

„Nehovor o tom, Bill,“ Slim si niekoľkokrát sťažka vydýchol, potom pokračoval: „Rád by som bol ešte videl Siwasha, kým sa poberiem. Iste sa v tundre nezachránil. Zamotal sa do postrojov a zostal ležať. Ô nie, to nie. Siwash sa z toho dostal, ten lotor pre​šibaný. Potom sa iste pripojil k vlkom. To sa mu podobá. V tom psovi voľačo bolo. Nenapraviteľný vagabund, nedalo sa na neho spoliehať, ale predsa. Azda že sme obaja boli z rovnakého cesta… Veru, ja som bol čertovský tulák… a ani by som ne​chcel byť iný,“ dodal s krivým úsmevom.
Na chvíľu nastalo ticho. V mesačnom svite vstal ktorýsi pes, sneh zachrupkal. Potom zafúkal slabuč​ký vietor a zachvel jednou plachtou. Na spacie vrece sa zosypal jemný poprašok inovate. Slim chvíľu la​pal po vzduchu, potom pokračoval:
„Pušku ( tú si nechaj. Nie je to veľa. Narobil som ti parádne nepríjemnosti. Ale je to čertovsky dobrá puška. Len trošičku zanáša doprava. Zapamä​taj si to, trošičku doprava.“

Ďaleko v tundre zaznelo vysoké vlčie zavýjanie. Chvíľu bolo ticho, potom sa ozvala odpoveď spoza morénovitých vŕškov hneď za stanom. Vtom nasadil celý sbor hlasov bezútešné žaloby v mesačnej noci. Intímne zvuky tundry.
„Znie to, akoby sa túto noc milovali,“ zamumlal Slim s drsným úsmevom. Zahľadel sa pred seba a potom, akoby na zavŕšenie svojich myšlienok, po​kračoval.
„Toho sa nebojím. Škoda len, že moja cesta sa končí tu v tundre, v tom prekliatom holom, bielom kraji. Vždy som si to predstavoval tak ako Indiáni… na lesnatom návrší… výhľad na divočinu… a potom do zeme.“

„Stane sa,“ povedal Bill stručne.
„Hlúposti, táram horšie než baba. Je to fuk, či človek leží v zemi a či ho vlci…“ Zachvátila ho silná triaška a kašlal krv. Keď mu záchvat prešiel, bol veľmi zoslabnutý, ale v sivých očiach sa mu zračila ešte sila. O chvíľu pokračoval:
„Nuž, Bill, ty si bol ku mne vždy ako sa patrí, a to …“ niekoľko ráz si sťažka vydýchol a v tvári sa mu objavilo napätie, ako keby mal na jazyku voľačo, čo mu nejde z úst. „A to s Mary bolo odo mňa hnusne podlé.“

Hlava mu klesla a na tvári sa mu rozhostil pokoj, akoby sa zbavil ťažkého bremena. Bolo to prvý raz za celej cesty, čo spomenuli nenávistný spor.
Zakrátko potom upadol do spánku a tak ležal, kým mesačný svit neustúpil svetlu prichádzajúceho dňa. Vtedy sa zachvel, zvrtol sa nabok, stiahol nohy pod seba ako vlk v smrteľnom kŕči a utíšil sa.
Fujavica ticho bubnovala na stan, plachta sa vzdúvala.
TEJ NOCI BILL NESPAL. ALE NIET POMOCI, POMYSLEL SI, TREBA ÍSŤ ĎALEJ. ZBALIL stan, naložil veci na sane a zapriahol psov. Triasli sa zimou v postro​joch a krčili sa, aby im bolo teplejšie.
Slim ležal na táborisku. Bill podišiel k nemu, stia​hol z neho spacie vrece a položil ho na sane. Kým tu ležal v sobom plášti, mŕtvy, podobal sa veľkému spiacemu zvieraťu. Pomaly sa na ňom usadzoval poletujúci sneh.
Bill na chvíľu zaváhal, potom chytil Slima a od​vliekol ho po snehu na sane. Sľub je sľub.
Pohnal psov a vykročili v ústrety novému zlému dňu.
Nastal večer a na snehových poliach sa opäť vztý​čil malý stan. Biela líška, čo na okolí lovila lumíky, zacítila nový pach, prudko sa obrátila a vetrila. Potom sa zvedavo priblížila k čudnej veci, čo trčala nad snehom. Túlavý vlk sa zastavil, zďaleka sa vyhol miestu, odkiaľ prichádzala cudzia vôňa, potom vy​behol na najbližší pahorok a zavyl. Hneď sa mu ozvala odpoveď z viacerých miest ďaleko na planine.
A pri stane chúlilo sa päť na smrť ustatých psov do snehu, vyčerpaný človek a mŕtvola na zaviatych saniach.
Bill stiahol Slima zo saní, odvliekol ho do stanu a uložil ho na staré miesto. „Najlepšie, keď si pod strechou,“ pomyslel si, „inak by ťa psi obhrýzli.“

Potom zostal chvíľu sedieť na saniach a lapal po vzduchu. Zlostil sa na seba, že tak zoslabol. Veď už nie je na nič súci. Takto to už ďalej nejde, dajako si musí pozháňat jedlo, čo keby zabil niektorého psa ? Sú vychudnutí až strach, ale je na nich predsa len trochu mäsa. Azda Duffy, í tak je už so silami v koncoch.
Vzal pušku, ale hneď ju odložil. Vstal, obišiel stan, ohmatal kolíky, vzal postroje a trocha ich opravil, skúsil snežnice, či sa zabárajú hlboko do snehu a potom sa zasa zastavil pri puške. Rozhodne ju chytil a šiel k psovi.
Duffy ležal skrútený v svojej, diere s prikrývkou drobného snehu na kožuchu. Aj cez snehovú vrstvu bolo vidieť, aký je vychudnutý, chrbtová kosť mu trčala ani hrebeň. Keď k nemu Bill pristúpil, zodvihol hlavu, trošička zavrtel chvostom, ale nevstal.
Bill tu chvíľu postál. Potom sa sklonil, ohmatal mu zakrvavené labky a odlamoval mu z nich primrznutý ľad. Vzal do rúk každú labku a dôkladne mu ju obral, akoby sem bol len preto prišiel. Potom sa chytro vrátil, oprel pušku v stane o stenu a ľahol si.
V ten večer Bill dlho nezaspal a rozmýšľal o všeličom. Keď ležal, zhováral sa so Slimom, akoby sa nič nezmenilo.
„Vidíš,“ povedal, „všetko vyzerá vždy horšie, než je v skutočnosti… Iste sa z toho dostaneme. Už veľa ráz to vyzeralo tak biedne! Ako napríklad vtedy na Yukone, keď sme večerali mokasíny… Alebo pri Veľkej rybej rieke, keď sme sa napchávali čiernym machom, až nám žalúdok napuchol, ako keď sa krava zduje. Vidíš, šlo to… Musíme len urobiť, čo sa dá, napokon sa vždy nájde východisko.“

Potom zaspal. Z druhej strany stanovej žrde le​žal Slim, nohy skrčené pod sobím plášťom, celkom ticho, akoby spal.
NA DRUHÝ DEŇ NEZAŠIEL BILL ĎALEKO A UŽ MUSEL VYPRIAHNUŤ I BALTA. ŤAHAL až do poslednej chvíle, ale teraz už vôbec nevládal. No nešlo to tak ľahko, ako sa Bill nazdal. Len čo sa sane pohli, Balto pribehol, vyskakoval k Blackiemu do postrojov a chcel ťahať ďalej. Nechcel sa vzdať. Pribiehal ta znova a znova a len keď sa Bill ozaj nazlostil a hru​bo ho odsotil, pripojil sa s nevôľou k Minkovi a Duffymu, ktorí sa vliekli za saňami.
Starí psi Sheriff a Blackie ťahali sami a Bill tlačil sane zozadu.
Na snehové polia svietilo slnko a pod belasou ob​lohou sa jagal jasný vzduch. Trblietala sa inovať v psích kožuchoch, vo vetrom vyhladených záve​joch a vo všetkom široko-ďaleko.

Slim sedel na saniach so zohnutou hlavou, kapucňa sobieho plášťa sa mu trocha pošmykla dozadu a Sl​nečný lúč sa dotýkal i jeho mramorovo bielej tváre.
Pred nimi sa dvíhal pahorok. Krok za krokom sa vliekli vpred a každú chvíľu odpočívali. A konečne boli hore! Bill si zatienil oči pred slnkom a rozhlia​dol sa navôkol. A tam, na samom okraji nekonečnej, bielej plochy bol temný okraj: Les!
Odrazu sa cítil ani znovuzrodený, hovoril čosi psom. Zvieratá zastrihali ušami a hneď ožili, lebo hlas ich pána mal dobrý zvuk.
A ďalej postupovali tundrou k temnému pásu, ktorý sa tak sľubne črtal na obzore.
KEĎ INDIÁN TENAHOO VYŠIEL SO PSAMI NA VŔŠOK PRI HRANICI LESA, ABY SA EŠTE naposledy obzrel, či nie sú nablízku soby, kým sa obráti domov k tá​boru pri „Vode s teplými prameňmi“, zazrel voľačo zvláštne. Najprv sa nazdal, že je to sob, ale potom rozoznal sane.
V postrojoch boli dvaja psi, za saňami išiel muž a tlačil ich a za ním voľne bežali traja psi. Idú pomaly, „len trocha chytrejšie, než keby stáli“, po​myslel si Tenahoo. Muž odrazu spadol do snehu a zdalo sa, že nevstane. Traja voľní psi sa zastavili a oňuchávali ho. Druhí dvaja ťahali sane ešte kúsok, ale potom sa vedúci pes obzrel a keď nevidel muža, zastavil sa aj on.
Muž dlho ležal, potom sa zviechal a opäť sa chytil saní. Zasa spadol a opakovalo sa to isté, čo prv. Čím väčšmi sa blížil k lesu, tým častejšie padal a zakaždým ležal dlhšie.
„To je čudné, že ten človek tak padá,“ pomyslel si Tenahoo, ale všetko bolo také nezvyčajné, že ešte chvíľu stál a čakal.
Keď už boli sane neďaleko lesa, vykročil muž pred psov. Urobil chytro niekoľko krokov a zase spadol. Chcel vstať, ale nevládal. Plazil sa teda k prvým stromom po štvornožky. Vliekol sa po snehu tak podivne, že si Tenahoo pomyslel: „Tomu sa voľačo prihodilo.“

Keď sa konečne dostal pod strom, zostal dlho ležať. Ale zasa sa prebral a začal olamovať suché konáre, čo rástli nízko na kmeni. Kľačal, lámal ich a lámal, akoby prišiel o rozum. Potom poskladal konáre na snehu a urobil oheň. Psi so saňami prišli k nemu, muž vzal sekeru a prikladal stále na oheň. Vzplanula obrovská vatra.
Tenahoo si pomyslel, že to je iste oheň bieleho človeka, a zamieril k neznámemu. Keď prišiel k ne​mu, zistil, že to nie je neznámy, ale „Ten, čo za​strelil medveďa“. V tvári bol len kosť a koža, mal ryšavú bradu a lámaním konárov si do krvi rozodral ruky. Nezodvihol hlavu, nič nepovedal, len sedel a hľadel do ohňa.
Keď Tenahoo pozrel na sane, hneď videl, že tu voľačo nie je v poriadku. Na saniach sedel ešte jeden lovec, ale nie tak, ako sa sedáva. Vtom Tenahoo po​chopil, že človek na saniach prijal do seba Veľkú Zimu.
Ale najčudnejšie zo všetkého bolo, že „Ten, čo zastrelil medveďa“ prisunul sane k vatre tak, že oheň zohrieval i mŕtveho.
Keď Tenahoo neskôr o tom všetkom rozprával v stane, bolo veľké ticho. Je to zvláštny príbeh, usú​dili Indiáni, mnohé z toho nevedeli pochopiť. Ale všetci sa nazdali, že „Ten, čo sedel na saniach“ bol iste veľký a neobyčajný človek, keď „Ten, čo zastrelil medveďa“ urobil toto všetko, ba riskoval i život, aby ho priviezol do lesa, hoci bol už mŕtvy.
BILL STÁL PRI KOLE, DLAŇOU ZVIERAL, RUKOVÄŤ NOŽA A REZAL A REZAL. KONČEK jazyka mu behal z kútika do kútika a tvár sa mu všelijako vykrúcala.
Trocha poniže driemali psi medzi škvrnami snehu. Jarné bystriny už zurčali a mizli v brezovom lesíku na úpätí stráne a zasa sa objavovali na močarisku, kde sa zlievali v lesklú rieku, pri brehoch porastenú tŕstím. Kde-tu plávala krysa pižmová a zanechávala za sebou na hladine dlhý pás.
Psi boli dobre živení a kožuchy sa im leskli. Na všetky trampoty zabudli, nemysleli na nič na svete, len na to, aké je nádherné ležať na suchej stráni a vyhrievať sa na slniečku. Podchvíľou sem s vetrom doľahol brechot psov z indiánskeho tábora, no Bil​lovi psi nezdvihli ani len hlavy.
Večerné slnko sa skláňalo nízko nad les. V níži​nách už bola chladná tôňa, ale tam hore dopadali zlatisté teplé slnečné lúče na stromy, skaly, šedivník a sobí lišajník a trblietali sa na roztratených snehových škvrnách.
Vŕšok sa dvíhal nad krajom ani kopula, z neho bolo vidno ďaleko do divočiny, na „Vodu s teplými prameňmi“, na všetky jej ostrovčeky, zátoky, na belasé hrebene v diaľke.
„Tak!“ zamumlal Bill, ustúpil niekoľko krokov, sklonil hlavu nabok a s prižmúrenými očami pozeral na svoje dielo.
Na hrubo otesanom kríži, zapichnutom na temene vŕšku, bolo vyrezané neforemným, krivým písmom:
TU LEŽÍ SLIM
Bill voľačo zašomral, potom vzal sekeru, prehodil si ju cez plece a pobral sa do indiánskeho tábora pri „Vode s teplými prameňmi“. V pätách mu bežali Sheriff, Blackie, Balto, Mink a Duffy.
Z nórskeho originálu H. G. Ingstad Klondyke Bill, 
Gyldendal Norsk Forlag, Oslo 1951,
preložil Jaroslav Kaňa.

� Podstavce z tyčí, na ktoré sa vešajú ryby a mäso.





